Nora Roberts

Pentru un trandafir sălbatic

Boundary Lines

În românește de: Cornel Romoșan



BUCUREȘTI 1993

Colecția *„EL și EA”*

– 4 –

# CAPITOLUL UNU

O pală de vânt încărcată cu miresme de primăvară îi flutură pletele lui Jillian. Fata își întinse obrazul în bătaia vântului ca să-i simtă mai bine mângâierea îmbătătoare. Iapa pe care o încăleca simți și ea aceeași exaltare și iuți pasul. Cal și călăreț galopau pe întinsul câmpiei ca două suflete descătușate, alunecând peste iarba deasă și florile sălbatice care se întindeau cât cuprindea privirea.

Curând potcoavele calului întâlniră o potecă de pământ negru, mărginită de tufișuri de salvie cu reflexe argintii. Nici un copac nu apăra cu umbra lui întinsul verde de arșița soarelui. Dar tânăra femeie nu se temea de secetă. Lanurile de grâu se unduiau sub briza ușoară, lucerna era deja înaltă și promitea o recoltă bogată.

Jillian recunoscu în depărtare cîntecul unei ciocârlii.

Când venea vorba de fermă, de proprietatea ei, râdea sau se supăra, după cum era dispusă. Tot ce producea pământul acesta nu folosea decât unui singur scop: să hrănească vitele.

Da, Jillian conducea cu pricepere ferma Utopia, întemeiată acum două generații, îi fusese lăsată moștenire de bunicul său Clay Baron. Iar dacă o străbătea acum, nu o făcea ca să controleze hotarele sau să numere vitele. Nu avea de gând nicidecum să se adâncească în problemele zilnice Nu, Jillian voia să se bucure astăzi de puțină liniște și libertate pe întinsul domeniului.

Se simțea ca și când ar fost născută și crescută în locurile acelea, cu, toate că vastele câmpii din Montana nu o adoptaseră decât de câțiva ani. Tatăl ei nu se gândise să continue tradiția și plecase, în ciuda împotrivirii familiei, stabilindu-se la Chicago unde profesa medicina. Nu îi purta pică pentru asta. La urma urmei fiecare e liber să-și aleagă viața care-i place. Înarmată cu această filozofie la vârsta de douăzeci de ani venise să se instaleze la fermă și lucra deja de cinci ani, fără să fi regretat nici o clipă alegerea făcută.

Își opri calul în vîrful unei coline care domina întinderea. Mozaicul lanurilor de cereale făcea loc în depărtare pășunilor, mărginite de îngrădituri abia vizibile, care te lăsau să-ți închipui o vastă întindere în care turmele pășteau în deplină libertate. De altfel acesta fusese spectacolul pe care îl descoperiseră înaintașii ei acum mai bine de un secol, când veniseră în regiune în căutarea multvisatelor filoane. Metalul galben îi atrăsese, dar în cele din urmă pământul îi cucerise. Așa cum o cucerise și pe ea.

Pentru că bogățiile pe care le oferea natura generoasă valorau cât toate pepitele din lume.

Dacă speranțele acestor pionieri cutezători s-ar fi împlinit, atunci ar fi scormonit pământul, l-ar fi ciuruit cu galerii adânci. Și ar fi fost păcat. Nici o comoară nu putea fi mai de preț decât priveliștea asta. Jillian înțelesese valoarea acestui pământ chiar de când îl descoperise, la vârsta de zece ani.

La chemarea bunicului a venit să-și petreacă vacanța de vară la Utopia împreună cu fratele ei Mark. Acesta, cu șase ani mai mare decât ea, semăna prea mult cu tatăl lor ca să-i placă viața simplă și aspră de la fermă.

Prima impresie pe care i-a făcut-o ferma nu a surprins-o deloc. Era totuși destul de diferită de imaginea pe care o au majoritatea copiilor, cu barăcile muncitorilor, cu pășunile împrejmuite cu garduri de sârmă aliniate și cu farmecul desuet al ranchului. Și totuși, cu toată frăgezimea vârstei, a simțit că nu era făcută pentru surghiunul de la oraș, ci pentru largile întinderi, ale câmpiei și viața în aer liber. A fost ca o dragoste la prima vedere.

Sentimentul pe care i-l inspira bunicul era cu totul diferit. Bătrânul încăpățânat și stângaci nu avea altă preocupare decât ferma și animalele. Îi venea greu să vorbească pe limba ei. Într-o bună zi a făcut imprudența să critice meseria fiului său. Copilul i-a luat imediat apărarea și discuția a degenerat într-o ceartă aprinsă. Cu toate astea, departe de-a crea o prăpastie, altercația i-a apropiat și atunci când Jillian a trebuit să se întoarcă la Chicago s-au despărțit, dacă nu ca buni prieteni, cel puțin, fără să-și poarte ranchiună.

Apoi i-a trimis o pălărie de cowboy minunată cu ocazia aniversării. Gheața s-a spart.

Fără îndoială au ajuns să se prețuiască foarte mult tocmai pentru că au avut timp să se cunoască. De la el a învățat tot ce știa: cum să prevadă vremea adulmecând aerul sau observând cerul, cum să moșească o vacă, cum să găsească o vită rătăcită.

Îi spunea Clay, pentru că îi lega o prietenie trainică. Atunci când a fumat pe ascuns prima țigară, din cauza căreia i s-a făcut rău, el a îngrijit-o fără să o dojenească.

Când i-a slăbit vederea, Jillian a început să țină socotelile. Nu a fost nevoie de nici o înțelegere pentru asta. Transmiterea ștafetei s-a făcut firesc, la fel de firesc cum s-a instalat la Utopia când a împlinit douăzeci de ani.

Când bătrânul a murit s-a trezit deodată singură în fața tuturor problemelor fermei. Clay i-a lăsat-o prin testament cu toate că această precauție era pentru ea o pură formalitate. Jillian trăsese deja o linie peste Chicago, cu toate că o mai urmăreau încă unele amintiri.

Dispariția bruscă a bunicului a mâhnit-o nespus de mult. Și totuși, moartea îl ferise pe Clay de chinurile bolii și bătrâneții. Își făurise destinul prin luptă și perseverență și nu ar fi putut îndura umilința unei dependențe. Dacă ar fi văzut-o lamentându-se, nu ar fi putut să nu i-o reproșeze.

„Pentru numele lui Dumnezeu, fetițo fără minte, nu-ți mai plânge singură de milă! Ai face mai bine să controlezi împrejmuirile înainte ca vitele noastre să se rătăcească prin toată Montana!”

Da, ăsta ar fi fost poate genul de discurs pe care i l-ar fi ținut. Iar ea nu s-ar fi sfiit să răspundă cu același ton:

„Urs bătrân și urâcios! Voi face din Utopia cea mai grozavă fermă din regiune și asta numai pentru ca să-ți arăt ce sunt în stare.”

Iapa se opri și bătu din picior.

— Stai, Dalila! Nu te grăbi! Avem toată ziua înainte.

Trase de frâu și animalul se întoarse pornind în trap ușor.

Jillian se bucura cu atât mai mult de aceste clipe de relaxare cu cât ele erau destul de rare. Sentimentul că le furase le făceau și mai plăcute. Și chiar dacă a doua zi trebuia să dea zor ca să recupereze timpul pierdut, se supunea fără să protesteze. Chiar dacă era vorba de corvezi administrative. Trebuia să se ocupe în mod egal de animalele bolnave, de Jeepul care era la a treia pană de la începutul lunii, să controleze kilometrii de gard care îi despărțeau proprietatea de cea a lui Murdock.

Numai evocarea acestui nume era de ajuns ca să-i producă o grimasă. Cearta dintre cele două familii dura de multă vreme, chiar din epoca în care străbunicul ei se așezase în regiune. Familia Murdock era deja stabilită de câteva generații. Încă de la început i-au considerat pe Baroni niște intruși a căror inițiativă era sortită eșecului.

Jillian strânse din dinți amintindu-și de poveștile pe care i le istorisea bunicul: hotare călcate, vite furate, recolte devastate.

Dar familia Baron nu se descurajase și în cele din urmă reușise. Bineînțeles că nu aveau o proprietate atât de mare ca bogații lor vecini, dar erau mulțumiți cu ce aveau. Dacă ar fi avut și Clay norocul să găsească zăcăminte de petrol pe pământul lui, precum vecinul lui, Paul Murdock, ar fi putut să se ocupe și el cu creșterea animalelor de rasă, se gândea Jillian nu fără oarecare invidie.

Dar până la urmă puțin îi păsa de onoruri și de recompense. Le lăsa bucurosă pe toate clanului Murdock care putea să facă cât voia paradă fluturându-și trofeele și împăunându-se cu exemplarele lor de rasă. Oare de câtă vreme nu mai fusese văzut nici un membru al lui asudând sub soarele din Montana? Nu mai erau interesați decât de cifrele aliniate în registre. Dar atunci când își va atinge țelul pe care și l-a propus, Duble M va deveni o fermă de operetă față de Utopia.

Această hotărâre îi readuse buna dispoziție și cutele îngrijorate de pe frunte dispărură imediat. Azi nu vroia să se mai gândească la Murdock sau la munca grea care o aștepta a doua zi în zori. Nu, se hotărâse să se bucure din plin de clipele de odihnă pe care și le acordase cu generozitate.

Jillian cunoștea cu ochii închiși cărarea pe care o apucase. Ducea spre hotarul de vest al fermei. O zonă prea pietroasă ca să fie lucrată, prea accidentată ca să găzduiască turmele și care fusese dată uitării, întotdeauna când căuta puțină singurătate se refugia aici. Nici unul din oamenii săi nu se aventura vreodată pe aici și de altfel nici cei de la Double M. Chiar și gardul care despărțea altădată cele două proprietăți dispăruse pentru că nimeni nu se mai îngrijise de el. Nimeni nu-și făcea griji pentru pămîntul ăsta ingrat, ceea ce îl făcea cu atât mai prețios pentru ea. Doar câțiva plopi tremurători își unduiau ramurile la orice adiere.

Cântecul unei pitulici se auzi printre tropotele calului. Aceste desișuri adăposteau fără îndoială coioți și șerpi cu clopoței. Cu toată euforia care o stăpânea, Jillian era cu ochii în patru și carabina încărcată atârna de marginea șeii. Slăbi frâul și lăsă animalul să o poarte spre iazul care-i apăruse înainte. Se opriră chiar pe malul apei. Fu cuprinsă de o dorință irezistibilă să-și dea jos hainele prăfuite și să alunece în apa limpede.

Dar, tocmai când se pregătea să coboare din șa, Dalila fremătă adulmecând un miros necunoscut și se cabră deodată. Până să înțeleagă ce se întâmpla, tânăra se dezechilibră și căzu în apă. Când se dezmetici, se ridică bombănind și suflând greu. Văzu un călăreț care o privea zeflemitor. Încăleca un armăsar minunat care se pare că o scosese din minți pe iapă.

Își dădu la o parte șuvițele care-i șiroiau pe ochi ca să-l cerceteze pe intrus. Trebuia să fie înalt judecând după lățimea umerilor. Părul negru și ondulat ieșea de sub pălăria care își proiecta umbra pe chipul bronzat. Nasul fin și buzele bine conturate îi dădeau un aer aristrocratic. Stătea în șa cu dezinvoltură, încât cal și călăreț păreau împreună un întreg.

Dar Jillian nu avu răgazul să-i admire prestanța cu toate că era fascinată de privirea lui. Ochii străinului, aproape la fel de negri ca și părul, aveau o lucire malițioasă.

— Ce naiba cauți pe pământul meu? explodă furioasă.

Călărețul primi întrebarea cu o imperceptibilă ridicare din sprâncene. Fără îndoială nu se grăbea să-i răspundă. O cerceta atent. Părul ei șiroind de apă scânteia cu reflexe acajú încadrând un chip fermecător, de o formă perfect ovală. Ochii de jad scoteau în evidență finețea trăsăturilor și prospețimea de piersică a obrazului. Cu toată crisparea furioasă, buzele ei își păstrau senzualitatea care contrasta ciudat cu bărbia voluntară, Îi studie cu nonșalanță silueta zveltă. Putea să-i aprecieze trupul bine. făcut, cu forme armonioase, iar cămașa udă care i se lipise de piept lăsa să se ghicească rotunjimea sânilor. Din nou ochii i se opriră pe chipul ei.

Jillian suportă examinarea fără să clipească și chiar aruncându-i o privire de gheață care pe altul l-ar fi descurajat.

— Te-am întrebat ce cauți pe pământul meu? repetă ea apăsând fiecare cuvânt.

În loc de răspuns, bărbatul descălecă cu o ușurință surprinzătoare și se apropie de ea cu mersul legănat al cowboylor. Când ajunse la marginea apei îi zâmbi, iar privirea lui fascinantă deveni periculos de dezarmantă. „Poți să ai încredere în mine... pentru moment” părea să spună zâmbetul lui.

Îi întinse mâna ca s-o ajute să iasă din apă.

— Doamnă...

Jillian trase adânc aer în piept și urcă pe mal fără să dea nici o atenție mâinii întinse. Murată, șiroind de apă se înfipse în fața lui cu mâinile în șolduri!

— Nu mi-ai răspuns la întrebare!

„Nu-i lipsește curajul” constată bărbatul neslăbind-o din ochi. Îi era pe plac acest fel de a fi. Își ancoră degetele mari în buzunarele pantalonilor și răspunse cu glas tărăgănat:

— E domeniul tău? domnișoară…

— Baron. Dar tu cine ești ca să te intereseze?

Își înclină borul pălăriei mai mult cu insolență decât cu respect.

— Adam Murdock.

Jillian își ținu răsuflarea încercând să-și stăpânească uimirea și schiță un zâmbet care se vroia ironic.

— Linia care desparte proprietățile noastre trece chiar prin mijlocul iazului și mi se pare că ai aterizat în partea care nu-ți aparține, adăugă el zeflemitor.

Adam, unicul moștenitor al clanului Murdock! Îl credea la Billings, ocupându-se de afacerile cu petrol ale familiei. În orice caz nu avea nimic comun cu universitarul firav pe care i-l descrisese bătrânul Clay. Dar nu era acum momentul pentru asemenea reflecții. În primul rând trebuia să-l pună la punct pe impertinent.

— Tu ești singurul vinovat. Ce treabă ai să te plimbi pe aici cu animalul ăsta?

Îl arătă cu degetul pe armăsarul pe care nu putu să nu-l admire în treacăt. Era un exemplar minunat.

— Nu ar fi trebuit să lași frâul.

Remarca o irită, cu atât mai mult cu cât era perfect justificată.

— Mirosul lui a zăpăcit-o pe Dalila.

— Dalila?

Pe chip i se citea o expresie amuzată. Își împinse pălăria pe spate și contemplă iapa uimit.

— Ce coincidență!... Dă-mi voie să ți-l prezint pe Samson.

Auzindu-și numele, amăsarul se apropie de stăpân atingându-i umărul cu botul.

Jillian reuși cu greu să-și stăpînească râsul, dar în colțul gurii i se citea un zâmbet abia schițat.

— Nu-ți lăsa armăsarul să se apropie de Dalila dacă nu vrei să aibă soarta lui Samson!

— E drăguță, nu? întrebă Adam adresându-se calului. Puțin cam slăbuță, dar bine clădită. Fără îndoială e bună de prăsilă. O să facă o minunăție de mânji.

Jillian închise ochii pe jumătate, tremurând de furie.

— Asta nu te privește deloc, Murdock. Mai bine spune-mi ce treabă ai pe aici? Mă îndoiesc că o să descoperi petrol pe aici.

— Nu speram să găsesc petrol. Dar cu atât mai puțin mă așteptam să dau peste o femeie seducătoare, adăugă aranjându-i cu un gest delicat o șuviță care i se lipise de frunte.

Inima lui Jillian începu să bată mai repede. Știa ce înseamnă asta. Și ea, care se credea pentru totdeauna la adăpost de acest soi de slăbiciune. Privi cu coada ochiului degetele care îi aranjau părul, apoi privirea i se opri din nou pe chipul lui Adam Murdock.

— Dacă ții la mâna ta, te sfătuiesc să ți-o retragi imediat.

Adam păru că ezită ca și cum s-ar fi întrebat dacă să ridice sau nu mănușa. Apoi lăsă șuvița să cadă cu aceeași dezinvoltură cu care o luase.

— Ești cam supărăcioasă. E drept că cei din familia Baron nu prea au simțul umorului.

— Spune mai bine că nu le place să fie călcați pe picior.

Se studiară câteva secunde ca doi luptători înaintea bătăliei, fiecare uimit de ciudata plăcere pe care le-o provoca confruntarea. Judecata îi îndemna pe amândoi la prudență, dar parcă nici unul nu vroia să asculte glasul rațiunii.

— Îmi pare rău de bunicul tău, rupse tăcerea Adam.

O umbră învălui privirea lui Jillian. Constată că într-adevăr îl iubise mult. Din cele câteva întâlniri cu Clay Baron, Adam păstra amintirea unui om destul de antipatic. Își răscolea amintirile ca să adune la un loc ce mai aflase de la întoarcerea la Double M despre vecinii lor.

— Tu ești fetița care obișnuia să-și petreacă aici vacanțele de vară, Jill, nu-i așa?

— Jillian.

Chipul lui Adam se destinse din nou cu un zâmbet.

— Ah, da, Jillian! Numele ăsta ți se potrivește mult mai bine.

— Domnișoara Baron îmi convine și mai mult, rosti ea cu răceală.

Adam nu-i luă în seamă ostilitatea fățișă. Continua să o privească întrebându-se dacă nu se întâlniseră cândva. Nu, nu poți să uiți asemenea ochi, nici asemenea gură.

— Cu Jim Haley la conducerea fermei nu ai nici un motiv să-ți faci griji.

— EU conduc Utopia! spuse Jillian apăsat.

— Tu?

— Exact. Nu sunt o funcționară lipită de scaun! Ferma îmi aparține, fiecare palmă de pământ, fiecare fir de iarbă si spre deosebire de alții nu o administrez dintr-o metropolă îndepărtată, instalată într-un birou călduț.

Uimit, Adam îi luă mâinile și le examină în ciuda protestelor ei. Erau fine dar viguroase.

— Da, da, murmură admirativ.

Jillian era furioasă. Îi ținea mâinile încătușate fără să arate că ar face cel mai mic efort, în timp ce ea își simțea inima bătând să-i spargă pieptul. Pitulicea își reluase cântecul și trilul ei voios acompania foșnetul frunzelor de plop.

Adam răspândea un miros plăcut de piele tăbăcită și apă de colonie. Avea o cicatrice fină pe obrazul sting, atât de subțire încât nu putea fi văzută decât de aproape. Și nu puteai simți forța și delicatețea degetelor lui decât printr-o atingere nemijlocită.

Jillian bătu în retragere. Aprecierile de felul ăsta erau deosebit de periculoase. Nu voia să se lase amăgită de momentele înșelătoare ale inimii. Știa prea bine unde o poate duce slăbiciunea: la dependență și supunere. Mai avusese o asemenea experiență acum cinci ani și jurase să nu mai cadă niciodată în capcană. Și în primul rând nu trebuia să uite cine era omul din fața ei: un Murdock!

— Cred că ți-am atras deja atenția: ai niște gesturi inoportune.

— Da, ai dreptate. De ce?

— Nu suport să mă atingi.

— Nu?

Ridică mirat o sprânceană, dar nu-i dădu drumul.

— S-ar zice că cineva ți-a făcut un rău.

— Încalci un domeniu care nu-ți aparține.

— Poate ar trebui să stabilim un nou hotar. Știa că el îi înțelesese sensul vorbelor. Când vru

să-și retragă mâinile, nu o reținu.

— Îți dau un sfat, Murdock. Rămâi de partea ta a barierei.

Adam își aranjă tacticos pălăria a cărei umbră îi ascundea din nou privirea.

— Și dacă trec dincolo?

— Atunci o să ai probleme cu mine, replică Jillian înălțându-și trufașă bărbia.

Apoi îi întoarse spatele și porni spre Dalila pe care o încălecă cu ușurință. După ce își așeză pălăria care mustea de apă îi aruncă lui Adam o ultimă privire amenințătoare.

— Vacanță plăcută, Murdock. Și mai ales nu te obosi prea tare în sejurul de aici.

Se apropie și el de iapă și o bătu ușor cu palma pe gât.

— O să încerc să-ți urmez sfatul, Jillian.

— Domnișoară Baron! îl corectă ofensată aplecându-se spre el.

Spre marea ei uimire, o prinse de șnurul pălăriei silind-o să se aplece mai mult.

— Pentru urechile mele Jillian sună mult mai frumos.

Jillian râse forțat de impertinența lui, încercând să nu ia în seamă bătăile nebunești ale inimii. Cu un gest hotărât îi dădu mîna la o parte și se îndreptă în șa.

— Mă dezamăgești, Murdock. Mă gândeam că la universitate ai deprins maniere mai elegante.

Își înfundă mâinile în buzunare și o privi fără să scoată o vorbă. Reflexele soarelui în părul ei roșcat și în ochii de smarald îl fascinau.

— Voi încerca să mă îndrept. Îți promit că data viitoare o să mă prezint mai bine.

— Nu va mai exista „data viitoare”, îi replică cu un ton zeflemitor și își întoarse calul.

Adam puse îndată mâna pe frâu. În ochi i se citea un amestec de seriozitate și ironie.

— Te credeam mai perspicace. Eu sunt convins că vom mai avea numeroase ocazii să ne întâlnim.

Cum se întorsese situația atât de repede în favoarea lui? Jillian nu ar fi putut să spună, dar se simțea subjugată de siguranța lui extraordinară. El îi mai zâmbi o dată dezinvolt și se întoarse spre calul lui.

— Pe curând, Jillian. Simțea că explodează. În loc de salut îi lansă amenințarea:

— Nu uita! Rămâi în banca ta!

În timp ce Adam o privea cum se depărtează, Samson își scutură coama bătând din copită.

— Liniștește-te, Samson! Am pierdut repriza asta, dar meciul e departe de a fi jucat.

Apoi dădu pinteni calului îndemnîndu-l în direcția opusă.

Jillian află în adierea vântului o alinare pentru furia care o chinuia. Lăsă frâul liber Dalilei care își alese singură pasul: galopul avântat. Fără îndoială animalul simțea nevoia să-și liniștească tumultul. Armăsarul era la fel de bine făcut ca și stăpânul. Dacă nu i-ar fi aparținut lui Murdock n-ar fi ezitat să-i ofere stăpânului o avere ca să-l împerecheze cu Dalila. Trebuia să se zbată de una singură dacă vroia să-și mărească herghelia, dar nici un armăsar de la fermă nu se compara cu Samson.

Din nefericire, Adam Murdock nu avea nimic din omul de afaceri plicticos și agasant pe care și-l închipuise. Sentimentul pe care i-l inspira rivalul ei nu o situa pe o poziție privilegiată în tratarea unei eventuale afaceri.

Acum, mai mult ca niciodată, avea nevoie de toată luciditatea. Următoarele șase luni aveau să fie hotărâtoare pentru viitorul fermei. Bineînțeles, ar fi putut să se mulțumească cu câștigul pe care îl obținea deja și care îi permitea să-și acopere cheltuielile. Dar moștenise tenacitatea și încăpățânarea bătrânului Clay. Dacă punea la un loc ambiția și înflăcărarea tinereții și dacă avea și un dram de noroc, făcea din Utopia imperiul pe care l-au visat înaintașii.

Plătise deja un acont ca să cumpere un avion utilitar. Aparatul i-ar fi permis să patruleze toată ferma într-un ceas, să localizeze vitele rătăcite, să observe îngrăditurile rupte. Fără să nege importanța cowboyului tradițional, Jillian înțelegea avantajele pe care le oferea tehnica nouă. Vehiculele de teren străbăteau în lung și în lat pășunile la fel de ușor precum caii și atunci când nu atârna de șa, lassoul se odihnea pe bancheta Jeepului. Și chiar dacă gazul metan înlocuia străvechiul foc de lemne, vitele mai erau încă însemnate cu fierul înroșit în jar. Metodele se schimbau dar spiritul rămânea același. Pentru că, la fel ca altădată, creșterea animalelor depindea de aceleași două elemente esențiale: cerul și pământul. Cum primul se arăta deseori capricios, iar cel de al doilea uneori destul de zgârcit, cowboyul trebuia până la urmă să se bazeze pe el însuși. Asta era filozofia lui Jillian.

Străbătu o pășune pe care păștea liniștită o turmă. La trecerea ei doar câteva vite abia își ridicară boturile. Iarba fragedă a primăverii era mult mai îmbietoare pentru ca să se deranjeze prea mult. Auzi un zumzet de motor. Se opri și ascultă cu atenție adulmecând aerul. Iapa făcu la fel. Simți mirosul de gaze de eșapament. Nu avu nici o problemă să localizeze vechiul Jeep.

Își îndemnă calul în direcția zgomotului. Se apropie de mașină și îi făcu semn cu mâna șoferului pe care îl recunoscuse.

Jim Haley era un cowboy cum rar întâlnești. Nu și-ar fi dorit altceva decât să străbată dealurile călare, ca în vremurile bune, având doar un lasso, o pătură și punga cu tutun.

— Bună, Jim.

Jillian se opri în dreptul portierei și îi zâmbi.

— Tocmai mă întrebam unde ai dispărut, spuse Jim.

Jillian îi salută cu un gest discret pe cei doi bărbați care îl însoțeau.

— Dar pe voi ce vă aduce aici?

— Una din rumegătoarele astea proaste s-a înțepenit într-un gard, puțin mai sus.

Bărbatul miji ochii și începu să răsucească o țigară.

— Din fericire nu au fost stricăciuni mari.

— A controlat cineva hotarul de vest?

— Nu.

— Bine, mă ocup eu.

Jillian ezită pentru o clipă dar se hotărî să încerce. Jim era până la urmă cel mai în măsură s-o lămurească.

— L-am întâlnit pe Adam Murdock acum vreun ceas, spuse cu un aer detașat. Îl știam la Billings.

— S-a întors.

— Mulțumesc pentru informație, replică sarcastic. Dar ce face aici?

— Are o fermă.

— Încă o noutate. Mai bine mi-ai spune din ce cauză s-a întors.

— L-a chemat bătrânul Murdock.

— Are de gând să se stabilească la Double M?

— El o s-o conducă. Bănuiesc că au uitat de vechea lor neînțelegere. Cred că bătrânul are de gând să se retragă.

— Să conducă Double M? repetă Jillian uimită. Așa deci, urma să aibă totuși un Murdock în preajmă. Cel puțin bătrânul o lăsase în pace. În cei cinci ani de când se stabilise aici, nu îl întâlnise niciodată. În schimb Adam abia venise și violase deja refugiul ei de tihnă.

— De când s-a întors?

Înainte de a răspunde, Jim își aranjă cu un aer absent mustața grizonată, tic pe care de obicei îl găsea amuzant, dar care de data asta avu darul să o scoată din sărite.

— De vreo două săptămâni.

Și deja se ciocnea de el! Nu era un început de bun augur pentru relațiile viitoare. Dar în definitiv, ținutul era destul de vast ca să adăpostească un Murdock și un Baron fără ca drumurile lor să se întâlnească. Îi stăteau pe buze și alte întrebări. Dar prefera să aștepte o ocazie când avea să fie singură cu Jim.

— Bine, mă duc să controlez hotarul de vest. Întoarse calul pe loc și porni în galop spre vest. Jim o urmări cu un surâs abia schițat în colțul

gurii. Își mijea deseori ochii cu toate că vedea excelent și nu putuse să nu-i remarce hainele ude, nici flacăra ciudată care îi lucea în priviri. Așa deci, dăduse peste Adam Murdock. Iată că se prevesteau niște lucruri interesante.

# CAPITOLUL DOI

Ziua de lucru începea încă înainte d.e răsăritul soarelui. Caii trebuiau țesălați, vacile mulse, așternuturile de paie schimbate.

Jillian era obișnuită să pună umărul la treabă și nu-i trecuse niciodată prin minte să se sustragă de la corvezi, cu toate că era patroana.

Aerul proaspăt al dimineții era destul de călduț. De câte ori nu bătuse drumul de la ranch la grajduri și celelalte acareturi în aerul înghețat al dimineților de iarnă, sau în căldura toropitoare a miezului de vară? Cerul de-abia începea să se lumineze și deja ferma fremăta de activitate. Din bucătărie se simțea un miros îmbietor de cafea și pâine prăjită.

Bărbați și femei își îndeplineau sarcinile într-o tăcere tulburată doar din când în când de câte o înjurătură sau un hohot de râs. Suportaseră cu toții rigorile iernii. Și acum se bucurau cu atât mai mult de blândețea dimineții primăvăratice.

Jillian intră în grajd și se duse la boxa Dalilei. În fiecare dimineață, înainte de a se așeza la masă, se ocupa în primul rând de iapa ei, apoi de ceilalți cai. În grajd erau deja câțiva oameni care țesălau caii și umpleau ieslele, pregăteau șeile. Tocurile răsunau pe dalele podelei, pintenii zornăiau.

Cei mai mulți angajați ai Utopiei aveau propriul lor cal. Ceilalți foloseau caii fermei. Dar fiecare își avea șaua lui, conform regulii stricte pe care o instaurase bătrânul Clay.

Aerul avea un iz proaspăt de fân, tărâțe și de cal. Când toate animalele fură hrănite și scoase afară în țarc, soarele începea să mijească din spatele colinelor.

Jillian se îndrepta spre staul când își auzi numele strigat. Se întoarse și îl văzu pe Joe Carlson, șeful peste turme, care se apropia de ea. Nu avea mersul unui cowboy și nici ținuta, pentru simplul motiv că nu era așa ceva. Era subțire și dezinvolt. Prefera Jeepul în locul calului și vinul în locul berii. Dar se pricepea foarte bine la vaci. Cu toată împotrivirea lui Clay, Jillian îl angajase acum șase luni, proaspăt absolvent al școlii de agronomie. Conta pe cunoștințele lui pentru ca să amelioreze calitatea șeptelului și până acum nu avusese nici un motiv să-și regrete inițiativa.

— Bună, Joe.

— Bună, Jillian.

O salută din cap și își dădu pe spate pălăria impecabilă de fetru de care nu se despărțea niciodată.

— Când o să încetezi să mai muncești cincisprezece ore pe zi?

Jillian pufni în râs auzindu-i remarca și își reluă drumul. El o urmă:

— În august, atunci când ziua de muncă o să fie de optsprezece ore.

— Jillian!

Intră în staul dar el o opri apucând-o de umăr. Avea mâinile lungi și subțiri, bronzate, iar palmele nemuncite. Jillian își aduse aminte de o altă mână, mai aspră, mai hotărâtă.

— De ce crezi că trebuie să fii prezentă peste tot? Ai destui oameni care să te ajute. Dacă ai angaja un administrator...

Discuții de felul ăsta reveneau mereu pe tapet.

— Nici nu se pune problema și o știi prea bine. Mai bine vând ferma decât să mă retrag lăsând pe altcineva să o conducă în locul meu.

— Te surmenezi.

— Îți faci prea multe griji pentru mine. Știu că-mi ești recunoscător, adăugă zâmbind. Cum îi merge taurului nostru?

— E cam sălbatic dar vacile îl plac foarte mult. E într-adevăr un exemplar superb.

Era un sacrificiu necesar totuși, dacă vroia să-și atingă țelul pe care și-l stabilise.

— Așteaptă puțin să-i vezi progenitura, declară Joe încurajator bătând-o pe umăr. Să te conduc la țarc?

Distincția asta îi revenea întotdeauna lui Murdock și spera ca taurul ăsta să-i pună capăt supremației.

Când Jillian își termină micul dejun, după ce își îndeplinise toate sarcinile matinale, soarele era deja sus pe cer. De obicei era atât de prinsă cu treburile gospodărești încât nu avea timp să-și lase gândurile să alerge hai-hui. Și touși, astăzi nu putea să și-l scoată din minte pe Adam Murdock. Ajunse la concluzia că nu-l poate alunga din gând până când nu primea răspunsuri la întrebările care o frămîntau. Trebuia să-l întrebe pe Jim neîntârziat. Îl găsi tocmai când se instala la volanul Jeepului.

— Te însoțesc, Jim.

Urcă în mașină și se așeză alături de el. Jim ridică din umeri și aruncă pe fereastră chiștocul țigării.

— Cum vrei.

— Cum de nu te-ai însurat până acum, Jim? Știi doar atât de bine să vorbești femeilor.

— Sunt prea șmecher să mă las să-mi pună lațul de gât.

Porni motorul și o observă cu ochii mijiți.

— Dar tu, ce aștepți? Nu cred că îți lipsesc pretendenții. Ești puțin cam slăbuță dar nu ești deloc respingătoare.

— Mulțumesc pentru compliment. N-am de gând să-mi pun în cap un bărbat care să-mi spună cum să mă port și să ia hotărâri în locul meu.

— Să conduci o fermă nu e o treabă pentru o femeie singură.

— Bărbații sunt mai de preț decât femeile?

— Sunt altfel.

— Mai buni?

— Nu, doar altfel.

În fața atitudinii încăpățânate Jillian pufni în râs.

— Ce misogin ești! Vorbește-mi mai bine despre neînțelegerea din familia Murdock.

— Alta acum! Sunt tari de cap, toți din familie, asta e tot.

— Asta auzisem și eu. Dar eu mă gândeam la ce s-a întâmplat înainte de plecarea lui Adam la Billings.

— Puștiul se întorsese de la universitate cu o grămadă de idei.

Jim își arătă disprețul pentru studii strâmbând din nas. Pentru el practica era cea mai bună învățătură.

— Unele idei poate nu erau așa de rele. Bătrânul era însă de cu totul altă părere. Se pare că băiatul a acceptat să lucreze trei ani pentru taică-su’ până să preia conducerea fermei.

Jim opri Jeepul în fața porții. Jillian coborî, o deschise, așteptă să treacă mașina ca s-o închidă la loc și își reluă locul în mașină.

— Și atunci?

Și atunci, când s-au împlinit cei trei ani bătrânul s-a răzgândit. Adam s-a supărat. L-a amenințat că o să plece și o să-și cumpere o fermă a lui.

— În locul lui aș fi făcut la fel. Dar de ce și-a schimbat părerea?

— Taică-su’ i-a cerut să se stabilească la Billings și acolo să se ocupe de problemele financiare. De ce a acceptat? Nimeni nu știe, dar bănuiesc că l‑a convins promițându-i un salariu generos.

Jillian zâmbi disprețuitoare. Ispita câștigului! Dacă ar fi avut un minim de amor propriu, Adam i-ar fi respins propunerea și i-ar fi pus în față demisia. Dar fără îndoială, nu s-a putut hotărî să pornească de la zero. Și totuși, amintindu-și chipul lui, mâinile viguroase, își spuse că atitudinea asta nu i se potrivea. Trebuia să fíe o altă explicație.

— Tu ce crezi despre el, Jim?

— Despre cine?

— Despre Adam Murdock, firește.

— Nu e cine știe ce de capul lui, declară el trecându-și mâna peste față ca să-și ascundă zâmbetul. Recunosc că nu-i lipsește judecata, nu-i e frică de muncă și se pare că are mult succes la femei.

Își așeză palma în dreptul inimii și scoase un lung suspin pentru a sublinia cele spuse. Jillian îi trase o palmă în glumă.

— Viața lui particulară nu mă interesează. Apoi, răzgândindu-se imediat, adăugă:

— De ce nu s-a însurat?

— Fără îndoială n-are de gând să-și pună în cap o femeie care să-i spună cum să se poarte, răspunse făcându-i cu ochiul.

— Ești un...

Dar în locul epitetului, pufni în râs.

— Ei, privește! Avem noi pensionari, exclamă ea deodată.

Coborâră din mașină și urmăriră emoționați spectacolul unui vițel care sugea.

— Iată primii urmași ai taurului nostru.

Jillian aprobă și aruncă o privire cercetătoare de jur împrejur.

— Joe lasă impresia că știe bine ce face, spuse Jim frecându-și bărbia. Câți viței sunt?

— Zece. Și încă douăzeci de vaci sunt gata să nască.

Deodată își încruntă sprâncenele constatând că lipsește o vacă la numărătoare. Ciuli urechea, ascultă atent și auzi un zgomot insolit.

— Pe aici!

Se îndreptară spre o vale mică unde descoperiră un vițel abia născut care căuta adăpost lângă mama care își dădea sufletul. Sărmana vacă, cu ultimele puteri, adusese pe lume vițelul și acum, sleită, își dădea duhul.

Jillian simțea o furie mocnită împotriva acestei nedreptăți. Capriciile naturii erau uneori din cale afară de crude. Când Jim reveni înarmat cu pușca să curme suferințele animalului, luă vițelul în brațe și se îndepărtă ca să nu asiste la tragicul spectacol. Detunătura o făcu să simtă un frison dureros dar încercă să-și revină în fire până să se întoarcă Jim.

— Trebuie să chemăm prin radio câțiva oameni, declară el. În doi nu vom reuși niciodată s-o luăm de aici.

Jim mângâie botul noului născut și îi spuse:

— Trebuie să lupți ca să răzbești.

— O să răzbească. Am eu grijă de asta.

Când se lăsă seara, Jillian era epuizată. O turmă devastase un câmp de lucernă. Unul dintre oameni își rupsese brațul căzând de pe cal. Câteva vaci găsiseră o spărtură în grajd și evadaseră. Își petrecuse toată după-amiaza căutându-le și reparând stricăciunile. Jillian își umplu cele câteva clipe de libertate având grijă de micul ei protejat. Îl instalase într-o boxă pe un așternut curat de paie, dându-i biberonul cu mâna ei. Își încheia ziua de muncă în grajd la lumina slabă a unei lămpi.

Așezată pe paiele uscate mângâia botul noului născut.

— Așa, acum ți-e mult mai bine.

Scoase un oftat obosit dar apucă cu nădejde biberonul. Îl hrănise cu forța în două reprize dar acum trebuia să țină bine biberonul ca să nu-l înghită cu totul. „Face progrese” își spuse plină de speranță. Viața este uneori aspră dar nu avem decât una.

Pufni în râs când vițelul se așeză în fund, cu picioarele din față depărtate, ca să înghită mai bine laptele.

— Haide, ospătează-te! Nu peste mult timp ai să-ți întâlnești tovarășii pe câmp și ai să poți țopăi în voia inimii.

Când biberonul se goli îl trase înapoi, iar vițelul urmărindu-l nesățios o linse pe față cu limba lui aspră.

— Nu te crede câine! exclamă ea.

— Încerci să faci din el un animal de companie?

Ridică brusc privirea și îl descoperi pe Adam Murdock care o privea.

— Ce cauți aici?

— Pui mereu aceleași întrebări.

Intră în boxă și se ghemui alături de ea.

— Drăguț vițel.

Apă de toaletă și piele tăbăcită... De la prima boare, Jillian se puse in gardă. Nu vroia să se obișnuiască cu parfumul lui.

— Cred că ai greșit drumul. Te afli la ferma mea.

Cât timp o contemplase în tăcere? N-ar fi putut să spună. De altfel, nu pentru asta venise. Dar fusese fascinat de râsul ei cristalin, de reflexele părului ei în lumina slabă, de inefabila blândețe din ochii ei atunci când mângâia animalul.

Totuși, ochii femeii nu trădau acum nici o urmă de emoție. Putea să citească în ei o provocare care trezea în el o reacție ușor de cunoscut. Simțea fără să-și dea osteneala că era vorba de dorință.

— Nu m-am rătăcit. Vroiam să-ți vorbesc. Jillian simțea că nu trebuie să-și piardă firea. I-ar fi dat un motiv de satisfacție. Fără să dea înapoi își înălță bărbia.

— Despre ce?

Îi studie chipul câteva clipe. Ce păcat că stătuse atât de mult la Billings.

— E vorba de Dalila.

O scânteie de interes luci în ochii ei dar încercă să-și stăpânească vocea.

— De Dalila?

— Și de Samson. Sunt un tip prea romantic ca să nu țin seama de o asemenea coincidență!

— Romantic?

Izbucni în râs văzând-o atât de uimită.

— Ești o fire extrem de neîncrezătoare, Jillian.

— Mai ales când e vorba de afaceri, Murdock.

„Să nu-ți dai niciodată cărțile pe față în fața adversarului” îi repetase deseori bunicul.

— S-ar putea să mă intereseze propunerea ta dar mai întâi trebuie să-ți văd armăsarul mai îndeaproape.

— De acord. Atunci treci mâine pe la nouă.

Se simțea în al nouălea cer. Până acum nu fusese niciodată la Double M. Și apoi, armăsarul era superb. Dar își aduse aminte încă o dată de îndemnurile bătrânului Clay la prudență.

— O să încerc să-mi fac puțin timp. Știi, dimineața sunt întotdeauna foarte ocupată.

Tresări amuzată pentru că vițelul o împingea cu capul să-i aducă aminte de el.

— Te porți deja ca un copil răsfățat.

Adam întinse, mâna ca să-l mângâie pe creștet pe nou născut. Blândețea gestului său o surprinse.

— Cum și-a pierdut mama?

— La naștere.

Ea zâmbi văzând vițelul cum linge mâna lui Adam.

— Se pare că te-a adoptat. Nu e încă destul de copt la minte.

Adam ridică sprâncenele amuzat.

— Ba dimpotrivă, se pare că îi recunoaște pe adevărații prieteni. Nimeni pe lume nu recunoaște mai bine decât un animal.

— Trebuie să mă simt și eu vizată?

— Sunt sigur că și tu mă apreciezi în secret. Jillian își dădu capul pe spate și izbucni în râs.

— Hotărât lucru, Murdock, ai tupeu.

Își cuprinse un genunchi cu mâinile și se rezemă de perete. Se simțea bine și nu voia să caute acum explicații - pentru plăcerea pe care o simțea în compania lui.

— Știi, am un prenume, îi declară el șoptit.

Lampa lumina fața lui Jillian și făcea să-i sclipească ochii ca două diamante verzi. Din nou Adam se simți cuprins de un val de dorință.

— Nu te-ai gândit niciodată să-mi spui pe nume?

— Nu chiar.

Era o minciună. În gând îl numea deja Adam. Dar de ce oare o preocupa atât de mult persoana lui?

— Bebelușul a adormit, șopti ea zâmbind.

Se întinse cu voluptate. Oboseala apăsătoare pe care o simțise la venirea în grajd se transformase într-o toropeală plăcută.

— A fost o zi lungă, spuse el.

— Nu atât cât ar fi trebuit. Dacă aș putea să mai am încă zece ore pe săptămână poate aș reuși să recuperez întârzierea.

— Nu crezi că vrei să faci prea multe?

— Sunt ambițioasă, asta e tot.

Din nou, privirile lor se întâlniră.

— Nu sunt genul de om care se mulțumește cu ceea ce i se dă.

Mâinile lui Adam se încleștară în paiele așternutului. Remarca îi fusese adresată lui. Făcu un efort ca să nu cedeze îndemnului de a-i replica. Chipul lui rămase neclintit.

— Fiecare face cum îl taie capul, spuse el cu jumătate de glas.

Lăsă fânul să-i alunece printre degete.

Ea ar fi vrut ca Adam să se apere, să-i explice atitudinea lui, să se justifice. Dar la urma urmei de ce se interesa atâta de el? Se ridică și își scutură pantalonii.

— Trebuie să mă duc să mă ocup de socoteli.

El o imită fără grabă și Jillian își dădu seama dintr-o dată că îi bara ieșirea.

— Nu mă inviți la o ceașcă de cafea?

— Nu, răspunse calmă.

Adam își înfundă mâinile în buzunarele pantalonilor și o cercetă nonșalant.

— Ești certat cu bunele maniere, Murdock?

— Puțin îmi pasă de ele.

— Foarte bine, să le lăsăm deoparte.

Înainte ca să poată schița cel mai mic gest, o apucă de umeri și o trase spre el. Contactul cu trupul lui puternic îi produse un prim șoc.

— Murdock!

Un al doilea șoc îi străbătu tot trupul atunci când buzele lui Adam se așezară pe ale ei.

Oh! Nu!... Dar de ce oare nu îl respingea? De ce avea acea senzație delicioasă de toropeala care îi anihila rezistența? De ce își dorea ca acest sărut să nu se sfârșească niciodată?

Cu un efort supraomenesc reuși să se împotrivească, dar Adam își strânse îmbrățișarea astfel încît nu mai putea să facă nici o mișcare. Zadarnicele încercări să se elibereze din strânsoare nu făceau altceva decât să-i sporească agitația, simțind cu sânii relieful pieptului lui voinic. Timp de cinci ani, de când se afla aici, ajunsese să-și stăpânească emoțiile. Nu trebuia să capituleze acum, să piardă tot ce câștigase cu atâtea eforturi. Și totuși… și totuși o inefabilă moliciune, pe care nu o cunoscuse până acum, îi copleșea toată ființa.

Adam se așteptase la o reacție violentă. Se purta așa mai mult din provocare decât din dorință. Dar buzele femeii erau mai catifelate decât își închipuise, trupul mai mângâietor și mai cald lipit de mușchii lui puternici. Ea continua să se zbată, să se răsucească în brațele lui și fiecare zvâcnire a lui Jillian îl făcea să simtă pe sub piele un fior plăcut.

Deodată, brațele ei îi cuprinseră gâtul în timp ce gura ei răspunse în sfârșit sărutului, nu doar cu supunere ci cu înflăcărare, cu o ardoare neașteptată. Pasiunea pe care și-o ascunsese atât de bine până acum, izbucnea deodată ca un fulger orbitor. Adam se dădu puțin înapoi încercând să-și păstreze controlul.

Jillian, cu răsuflarea precipitată, își cufundă privirea în a lui. Părul ei desfăcut se revărsa pe umeri ca o cascadă de aur roșu, ochii îi sclipeau în penumbră. Își scutură capul încercând să-și adune gândurile. Cum ea își regăsea încet-încet luciditatea, Adam își înăbuși o înjurătură și se năpusti din nou asupra buzelor ei.

De data asta, ea nu se împotrivi. Îi răspunse sărutului cu pasiune, savurându-i parfumul de piele tăbăcită și apă de colonie, dulceața buzelor și gustul viril al gurii lui. Îmbrățișarea avea în ea ceva primitiv și sălbatic. Dar Jillian nu-și făcea griji de spoiala conveniențelor care se curăță atât de ușor. Se lăsa purtată de febra simțurilor. De câtă vreme aștepta această clipă? S-o ia cineva în brațe și s-o poarte într-un univers al emoțiilor pure, departe de grijile zilnice? Acum, sub apăsarea acestor buze, a acestui trup arzător, acum se simțea cu adevărat femeie. Ce se întâmpla cu Adam? Încerca să bată în retragere, dar mâinile îi rămâneau prizoniere în părul bogat al lui Jillian. Încerca să-și vină în fire, să-și pună ordine în idei, dar parfumul ei îmbătător îl amețea. Lăsă să-i scape un geamăt scurt. Cum putuse să trăiască până acum fără să cunoască delicata senzație pe care i-o provoca acest trup tânăr, aceste buze dulci? Își dădea seama de puterea pe care o avea Jillian asupra lui.

Se dădu înapoi încet pentru că mâinile pe care le ținea pe umerii lui Jillian nu erau atât de hotărâte cum ar fi vrut.

Ea rămase o clipă nehotărâtă, dar își reveni curând. Cum putuse să se lase copleșită în felul ăsta? Totuși într-o clipă privirea pătrunzătoare și buzele lui senzuale îi dădură răspunsul. Își pierduse capul într-atât încât uitase cine era el. Preț de câteva clipe nimic nu mai contase pentru ea în afară de minunata senzație de libertate, de acea căldură îmbătătoare. Și știa că ea ar fi profitat dacă i-ar fi dat ocazia. Totuși cum ar fi putut să nege metamorfoza care se produsese în ea când...?

Îl îndepărtă încet și-și ridică bărbia.

— Murdock, dacă jocul tău s-a terminat, te-aș ruga să pleci.

„Jocul”! Cum putea să califice astfel ceea ce se petrecuse între ei? Încăperea se legăna în jurul lui ca și cum ar fi fost beat. A doua zi ar fi plătit scump acest exces. Risca să plătească pentru greșeala pe care o făcuse. Și totuși nu regreta nimic. Dar trebuia să bată în retragere cât mai avea putere.

Indiferent, își ridică de jos pălăria care-i căzuse sub violența îmbrățișării. O curăță fără să se grăbească.

— Ai dreptate, Jillian. Dar, să reziști unei femei ca tine înseamnă o faptă de vitejie și o să fac tot posibilul ca să fiu în stare de așa ceva.

— Așa te sfătuiesc.

După ce zgomotul pașilor lui se stinse, Jillian mai zăbovi câteva minute în grajd. Când ieși de acolo, afară era întuneric. În depărtare, un post de radio răspândea în aerul serii acordurile, nostalgice ale unei balade. Traversă curtea și intră în casă.

Clădirea cu etaj fusese construită cu piatra adusă din împrejurimi, chiar pe locul vechii cabane din lemn de brad, în care bunicul lui Jillian văzuse lumina zilei, cabană care ar fi încăput întreagă în bucătăria noii locuințe.

Jillian intră pe ușa principală care nu era niciodată închisă.

Căminul din sufragerie era destul de mare ca să încapă la frigare o vacă. Perdelele de dantelă de pe vremea bunicii înfrumusețau și astăzi ferestrele camerei. Lui Jillian i-ar fi plăcut să o cunoască pe misterioasa bunică de origine irlandeză, de la care moștenea părul roșu și temperamentul exploziv.

Cât ar fi vrut să se confeseze unei femei! Nu simțise niciodată această nevoie până acum, preferând singurătatea în locul sporovăielilor inutile. Atunci, de ce i se părea deodată casa atât de goală?

Cu fruntea încruntată de griji, urcă scara să ajungă în baie. Nimic nu e mai bun decât un duș ca să-ți pui ordine în gânduri. Era multă vreme de când ghimpele dorinței nu o mai răscolise. Pentru că nu putea să nege: îl dorise pe Adam.

Jillian păstra amintirea crudei decepții pe care o avusese acum cinci ani. Crezuse cu naivitate în declarațiile de dragoste ale unui student în medicină, cu privirea deschisă și cu purtare blândă. Dar el nu dădea același înțeles cuvântului ca ea și a râs, probabil fără răutate, atunci când ea i-a vorbit despre viitor. Pentru el, dragostea se limita doar la plăcere și orice legătură durabilă era exclusă. Nepăsarea lui o rănise adânc.

I-au trebuit câteva luni pentru ca să-și dea seama de serviciul pe care i-l făcuse. Pentru că era gata să renunțe la personalitatea ei ca să se conformeze imaginii de soție devotată pe care o întruchipa mama ei, stăpână a casei, parteneră credincioasă, gata să-și sacrifice ambițiile pentru cariera soțului, ei. El îi deschisese ochii asupra egoismului bărbaților. De atunci aflase că nu trebuia să aibă nici cea mai mică slăbiciune față de ei.

Doar Clay nu îi trădase încrederea. Dar el murise.

Jillian închise ochii și își oferi fața jetului de apă binefăcător. Adam Murdock, nu căuta un suflet de soră și nici ea. Ceea ce se întâmplase în grajd trebuia pus pe seama unei rătăciri trecătoare care nu trebuia să se mai întîmple niciodată.

# CAPITOLUL TREI

Adam se întreba dacă ea avea să vină. Jeepul lui înainta hurducăindu-se pe un drum de catâri. În seara precedentă se alăturase unei echipe care-și stabilise tabăra aproape de hotarul domeniului. Și-ar fi prelungit bucuros șederea în mijlocul lor. Ambianța tipic bărbătească a câmpului nu îi displăcea. Zile de muncă pline, câteva beri și o partidă de poker seara ar fi fost de ajuns pentru el ca să se simtă fericit. Dar obligațiile îl țineau la fermă.

Adam nu respingea concepțiile tradiționale ale tatălui său, mai ales dacă se puteau asocia cu tehnica modernă. Vitele erau prinse tot cu lasșoul, dar un fierăstrău mecanic putea să desțelenească într-o zi tot atât cât un topor într-o lună. Cât despre avion... Zâmbi gândindu-se ce luptă aprigă a trebuit să ducă ca să-l facă pe tatăl său să accepte această cheltuială socotită exorbitantă. În final trebuise să se mulțumească să-l plătească din banii lui și să-l piloteze singur. Paul Murdock refuza să recunoască avantajele pe care i le aducea aparatul. Dar Adam nu căuta să-l facă să-i accepte metodele. El se mulțumea să le aplice.

Diferențele, care acum cinci ani îi făceau adversari, se estompară cu timpul fără să dispară de tot. Știa că trebuie să se bată pentru fiecare îmbunătățire, pentru fiecare schimbare. Dar mai știa că avea câștig de cauză. Tatăl său se încăpățâna degeaba, dar prost nu era. Apoi, nu mai avea de trăit decât șase luni.

Adam alungă imediat gândul ăsta teribil. Nu putea să facă nimic, ca să prelungească termenul scadent pe care boala îl fixase bătrânului, și sentimentul ăsta de neputință îl chinuia. Semăna prea mult cu bătrânul ca să se plece docil în fața capriciilor destinului.

Din nou îi apăru imaginea lui Jillian. Ea întrupa atât de bine imaginea tinereții, a vieții, a speranței.

Va veni oare? Înclina să creadă că da. Avea să-și țină cuvântul pentru a‑i dovedi că nu-i e teamă de el. Își va ridica bărbia și îi va arunca una din privirile ei. semețe și pline de mister.

Dorința pe care o simțea față de ea îi ardea pe dinăuntru. Și când o sărutase, flacăra se transformase într-o vâlvătaie. Până acum, nici o femeie nu îl tulburase în așa măsură. Atingerea buzelor ei dezlănțuise în el un val de simțăminte pe care nu le încercase până atunci. Știa că nu se va mulțumi doar cu un sărut.

Jillian avea impulsivitatea, încăpățânarea și îndârjirea familiei Baron. Sau a clanului Murdock, adăugă pentru el însuși zâmbind. Neînțelegerile dintre familiile lor se datorau fără îndoială asemănărilor dintre ei.

Să conduci o fermă nu era o sarcină ușoară pentru o femeie. Dar nu-și făcea nici o grijă; Jillian avea să se descurce. Îl amuza perspectiva rivalității lor profesionale și a divergenței lor sentimentale din care vroia să iasă învingător.

Își pregătea mașina în fața casei, fluierând. Mama lui coborî treptele terasei de la intrare și se apropie.

Scundă și slabă, Karen Murdock era de o frumusețe surprinzătoare. Se mișca cu ușurința unui manechin. Cu douăzeci și doi de ani mai tînără decât soțul ei, păstra în ciuda rigorilor iernii și a soarelui arzător, un ten de o prospețime vădită. Sora lui Adam îi semăna mult. Amândouă aveau un gen de frumusețe clasică pe care timpul părea că nu se așează.

Karen purta un pantalon de in alb și o cămașă de bumbac roz. Părul desfăcut cădea în valuri pe umeri. Puteai să ți-o închipui la fel de bine călărind pe dealuri sau la o recepție mondenă.

— Totul merge bine? întrebă ea.

— Da. Oamenii noștri au adus înapoi vitele care scăpaseră printr-o spărtură la hotarul de sud.

Adam o prinse de mână și îi cercetă chipul.

— Pari obosită.

Ea îl strânse încet ca să-l liniștească și să-l mângâie.

— Tatăl tău a dormit foarte prost. De ce nu ai venit să-l vezi ieri seară?

— Mă întreb cu ce l-ar fi putut ajuta prezența mea?

— Știi bine că disputele voastre au rămas singura lui distracție.

Remarca asta îl făcu pe Adam să zâmbească.

— O să mă duc puțin mai târziu să-i vorbesc de cele două hectare de mărăciniș pe care vreau să le defrișez împotriva voinței lui.

Karen izbucni în râs.

— Prezența ta îi face bine. Nu face mutra asta surprinsă.

— Ultima dată când ne-am văzut m-a trimis la dracu.

— Foarte bine așa! Eu una nu pot să rezist și cedez capriciilor lui, în timp ce el are nevoie de cineva încăpățînat care să-l oblige să lupte. În fond știe că tu ai dreptate, că ai întotdeauna dreptate! Știi bine că e mândru de tine.

— Nu-i nevoie să-mi explici caracterul lui, îl cunosc, replică el cu o ușoară amărăciune.

— Ți se pare că îl cunoști, rectifică ea lipindu-și obrazul de al lui.

Când Jillian sosi la fermă, îl găsi pe Adam la brațul unei blonde drăguțe. Inima i se strânse văzând scena. Dar, în definitiv, atitudinea lui nu avea nimic surprinzător. Bărbații nu iau în seamă sentimentele. De ce ar face el excepție de la regulă? Trase mașina alături de Jeep și coborî.

Adam se întoarse spre ea și, Jillian, cu toate că avea soarele în ochi, răspunse zâmbetului său cu o privire înghețată.

— Bună, Jillian.

— Bună, Murdock, răspunse, ea sec.

Cum nu părea dispus să-și părăsească fermecătoarea însoțitoare, Jillian se îndreptă spre el.

— Am venit să-ți văd armăsarul.

— Manierele tale lasă foarte mult de dorit.

Zâmbetul lui descoperi două șiruri de dinți strălucitori.

— Nu cred că v-ați cunoscut.

— Într-adevăr.

Karen coborî scara amuzată de licărul răutăcios care strălucea în privirea fiului ei și de fulgerele pe care le aruncau ochii tinerei femei.

— Trebuie să fii Jillian Baron. Eu sunt Karen Murdock, mama lui Adam.

Jillian rămase o clipă cu gura căscată.

— Mama... mama lui, bâlbâi ea admirând silueta plină de grație a interlocutoarei.

— Uimirea ta mă flatează, domnișoară, declară ea râzând. Vă las cu treburile voastre. Dar după ce terminați vino să bem o cafea dacă ai timp. Nu am prea des ocazia să discut cu o femeie.

— Da... mulțumesc.

Preț de câteva clipe, Jillian nu își reveni din surpriză.

— Trebuie să fie rare situațiile care să te lase fără glas, spuse Adam pe un ton ironic.

— Așa e. Mama ta e fermecătoare.

— Nu te așteptai la așa ceva?

— Ba da. În sfârșit, auzisem vorbindu-se că e foarte frumoasă dar...

Tânăra femeie scoase un oftat plin de ciudă. Când avea oare să înceteze să o mai privească cu zâmbetul ăsta ironic?

— Nu îi semeni deloc.

Adam o luă de umăr ca s-o invite să meargă în casă,

— Încerci să mă seduci și acum, Jillian. Dar nu o să cedez în fața complimentelor tale ieftine.

Ea trebui să-și muște buzele ca să nu izbucnească.

— Am altceva mai bun de făcut.

Se desprinse de brațul lui cu toate că atingerea îi producea o senzație plăcută de căldură.

— Miroși a iasomie. Pentru mine te-ai parfumat?

În loc de răspuns, ea îl fulgeră din priviri. Dar fără să se descurajeze, Adam îi dădu ușor pe spate pălăria cu un bobârnac, se apropie de ea și puse stăpânire pe buzele ei.

Jillian simți că i se moaie picioarele. Sărutul o luase prin surprindere, dar de cum o lăsă își veni în fire.

— Cu ce drept...?

— Iartă-mă.

Ochii îi scânteiau plini de ironie dar ridică mâinile într-un gest de supunere.

— Mi-am pierdut capul ca de fiecare dată când văd lucind în ochii tăi sclipirea asta ucigașă.

— Ia seama să nu trec eu la fapte! îi replică sec, apoi îi întoarse spatele și plecă spre țarcuri.

El o urmă.

— Ce mai face micul tău protejat?

— E minunat. După-amiază o să vină veterinarul să-l vadă, dar nu e vorba decât de o vizită de rutină.

— Să-i atribuim paternitatea noului tău taur?

Văzînd-o surprinsă, el pufni în râs.

— După cum vezi, veștile se răspândesc repede pe aici. În plus, întâmplarea face că și eu aveam de gând să-l cumpăr. Mi l-ai suflat de sub nas.

— Ca să vezi!

Nu-și putu ascunde plăcerea pe care i-o aducea această veste.

— Eram sigur că o să te bucuri când o să afli. — Nu e frumos din partea mea, recunoscu ea

când ajunse lîngă țarc.

Se rezemă cu coatele pe gard și îi aruncă un zâmbet răutăcios.

— Într-adevăr mila nu e punctul meu forte.

— Atunci cred că suntem făcuți să ne înțelegem, îi răspunse el, întorcându-i zâmbetul.

Jillian își trase din nou pălăria pe ochi.

— Am venit să-ți văd armăsarul, Murdock.

O cercetă câteva clipe fără să scoată o vorbă și examenul acesta o puse la cazne. Dar ea nu lăsă să se vadă nimic din stânjeneala ei.

— Da, așa e. Atunci, cu o agilitate de felină, Adam sări în țarc.

Jillian își reproșa agresivitatea. Să aibă o oarecare neîncredere, să păstreze o anumită distanță, fie. Dar asta nu-i dădea dreptul să se arate pe față atât de ostilă.

Atitudinea asta nu i se potrivea deloc. Încruntă sprâncenele și își așeză bărbia în palme. Da, de când îl întâlnise pe Adam, uitase bunele maniere. Dar se binedispuse în fața scenei pe care o ofereau omul și armăsarul.

Aceeași putere, aceeași frumusețe sălbatică o degaja fiecare dintre ei. Pe moment, armăsarul nu părea dispus să se lase încălecat. De fiecare dată când Adam încerca să se apropie, calul se depărta refugiindu-se în alt colț al țarcului.

— Diavol afurisit! se auziră bombăneli. Adam se îndreptă din nou spre cal, care se depărta

imediat cu pași mărunți.

Amuzată de spectacolul care i se oferea, Jillian încălecă gardul, îndemnându-l cu un ton zeflemitor:

— Haide cowboy, pune mâna pe lassou! Adam zîmbi ridicând din umeri ca și când

abandona partida întorcând îmbufnat spatele armăsarului. Animalul veni îndată lângă el împingându-l cu botul.

— Ai venit să-mi ceri iertare, nu? murmură Adam mângâindu-i coama. Pentru că m-ai umilit în fața unei femei.

Departe de a-l considera ridicol, Jillian admiră ușurința cu care încălecă armăsarul. Purtarea lui firească îi trezi simpatie.

Mângâie cu palma gâtul animalului pe care Adam îl mânase către ea. Părul lui scurt strălucea ca mătasea și ochii lui mari și negri sclipeau inteligenți.

— Adam... Auzindu-și numele mic, cel strigat ridică

sprâncenele uimit.

— Sînt dezolată.

Ochii ei se luminară de un licăr nou.

— Nu-i nimic, spuse el întinzându-i mâna pe care ea i-o strânse imediat.

— E un animal minunat! De câtă vreme îl ai?

— Dintotdeauna. S-a născut aici, la fermă. E rodul unirii unui cal sălbatic și a unei iepe superbe. Tatăl lui era conducătorul unei cete care număra mai bine de cincizeci de mustangi. Ah! Ce iuțeală avea când galopa în fruntea hergheliei. Mi-au trebuit cinci zile ca să-l prind și era să mă coste chiar viața.

— Și pe urmă, ce s-a întâmplat cu el?

— I-am redat libertatea.

Cât de ușor i-ar fi fost să-l păstreze, să-l îmblânzească, să-i supună voința și să-l facă armăsarul lui. Dar Jillian înțelese, când își întâlniră privirile, că el însuși era prea stăpânit de simțul libertății ca să nu o respecte. Palma îi alunecă fără să vrea pe coama lui Samson și se așeză ușor pe mîna lui.

— Îți mulțumesc, Adam.

— De bună seamă, personalitatea ta are nenumărate fațete. Sigur, multe sunt respingătoare, dar altele sunt de-a dreptul seducătoare!

— Cele din urmă sunt de departe mult mai rare.

— Ceea ce le face să fie cu atât mai prețioase. Erai adorabilă noaptea trecută așezată în paie, cu vițelul în brațe.

Jillian nu avea încredere în vorbele frumoase. Și totuși nu reușea să-și stăpânească bătăile inimii.

— Nu sunt deloc adorabilă, se împotrivi ea încruntându-se. Nu vreau să fiu.

— Nu faci întotdeauna ce vrei.

— Nu începe din nou, Murdock! exclamă iritată. Calul speriat se depărtă cu un pas dar Adam nu îi

lăsă mâna.

— Să încep din nou?

— Știi, deseori mă întreb de ce mă port cu tine în felul ăsta. Ei bine, pur și simplu pentru că ăsta e singurul limbaj pe care cred că îl înțelegi. Dă-mi drumul!

Privirea lui Adam se înăspri.

— Nu.

O strânse și mai tare de mână.

— Și eu mă întreb de multe ori de ce mă chinuie dorința să-ți trag o bătaie la fund. Cred că din aceleași motive!

— Puțin îmi pasă de ceea ce simți.

Buzele lui Adam dădură la iveală două șiruri de dinți ca în reclamele Colgate.

— Nu te cred. Nu te cred după cele întâmplate aseară. Recunosc că te-am sărutat împotriva voinței tale. Și totuși mi-ai răspuns și tu. Am avut toată ziua la îndemână să mă gândesc și să trag concluziile.

Atinsă de adevărul din cuvintele sale la fel ca și de zâmbetul lui insolent, Jillian își retrase mâna și îi trase un pumn zdravăn în plex.

— Ei bine, asta e concluzia mea!

Îi întoarse spatele și porni fără să-i mai privească chipul crispat de uimire și durere. Dar nu ajunse departe. Adam se năpusti asupra ei. Imobilizată la pământ, se zbătea cu energia pe care i-o dădea disperarea, dar înțelese repede că orice împotrivire era zadarnică.

— Ai o limbă de viperă. Cauți bătaia cu lumânarea și acum ai găsit-o.

— Ar trebui unul mai zdravăn decât tine să mi-o tragă, Murdock.

Încercă să-și elibereze picioarele ca să-l poată împinge, dar el se opuse așezându-se pe ea cu toată greutatea.

— Mai vedem noi.

Se pregătea să-i răspundă când gura lui Adam o reduse la tăcere. Simțea pulsul tinerei femei accelerându-se sub mâinile lui, apoi răspunsul arzător al buzelor ei acoperi orice altă senzație.

Întregul univers se dezagrega ca să facă loc unui ocean de plăcere cu adâncimi nemăsurate. Ar fi putut să se lase o viață întreagă legănat de gustul ei suav, de parfumul îmbătător care îl pătrundea arzător și deodată se temu că nu va mai ieși niciodată la suprafață.

Atunci, se ridică pe coate și o contemplă îndelung. Cu siguranță sărutul îi tăiase răsuflarea mai mult decât cel mai violent pumn.

— Ar trebui să te bat, șopti el.

Cu toată poziția incomodă, ea reuși să-și înalțe semeață bărbia.

— Aș fi preferat soarta asta, rosti plină de demnitate.

Nu era la prima minciună, dar asta era de departe cea mai gogonată. Nu numai că îi plăcuse sărutul dar murea de dorința să reînceapă.

— Ești al naibii de greu, să știi.

— Poziția asta ușurează discuția.

— Dar n-am de gând să vorbesc cu tine.

— Atunci o să ne înțelegem.

Dar, înainte ca el să-și poată pune în aplicare amenințarea care i se citea în priviri, între fețele lor apăru un bot.

— Lasă-ne singuri, Samson! Du-te la iepele tale, mormăi Adam împingându-l cu mâna.

— Are maniere mai rafinate ca tine.

N-avu timp să continue pentru că botul umed al armăsarului care îi atingea obrazul o făcu să pufnească în râs.

— Pentru numele lui Dumnezeu, Adam, lasă-mă să- mă ridic. E ridicol ce se întîmplă.

În loc s-o asculte, o privi adânc în ochii care acum scânteiau veseli. Părul ei lung revărsat pe pământ evoca flăcări alergând prin pustiu.

— A început să-mi placă. Hai, începe din nou!

— Ce?

— Zâmbește-mi.

Din nou ea izbucni în râs.

— Și de ce aș face-o?

— Pentru că îmi place.

Jillian încercă să scoată un oftat istovit dar nu putu să se stăpânească să pufnească în râs.

— Dacă îți spun că îmi pare rău că te-am lovit, mă eliberezi?

— Nu înainte să-mi explici ce ai să reproșezi purtării mele.

— Cel mai neînsemnat reproș este lipsa blândeții. Acum, te rog să mă scuzi, trebuie negreșit să mă întorc la fermă. Unii trebuie să muncească pentru a trăi, știi?

— Purtarea mea e lipsită de blândețe, murmură ca pentru sine. Și altceva?

Cu vârful buzelor îi mângâie ușor obrazul, apoi gura.

— Nu, te rog!

Înțelese din tremurul glasului, din privirea ei că își atinsese ținta.

— Iată-ți călcâiul lui Ahile, șopti el înduioșat. În partida noastră am marcat punctul decisiv, Jillian.

Cu un deget îndemânatic, urmări conturul buzelor fremătătoare.

— Și am de gând să profit de avantajul ăsta.

— În momentul ăsta, greutatea constituie singurul tău avantaj.

El zâmbi, dar atunci când vru să continue o umbră apăru între ei.

— Ce idee să te tăvălești așa prin praf! Jillian ridică puțin capul și descoperi un bătrân cu

trăsături aspre și priviri pătrunzătoare. Cu toată paloarea și aerul lui fragil, descoperi imediat asemănarea cu Adam. Îl observă în tăcere o clipă. Bărbatul ăsta bătrân, adus de spate, sprijinit în baston, putea fi oare Paul Murdock, cel atât de respectat și atât de redutabil?

Adam îl întâmpină pe bătrân cu un zâmbet deschis.

— Îi dădeam o lecție acestei tinere persoane. Paul Murdock chicoti și se sprijini de gardul

țarcului.

— Așa te-am învățat să te porți cu femeile? Dacă ai ajuta-o să se ridice ai putea să mi-o prezinți:

Adam se conformă bucuros. O apucă pe tânăra femeie de subraț și o ridică fără ceremonie. Ea îi aruncă o privire veninoasă înainte să se întoarcă spre bătrân. De ce trebuia oare ca prima întâlnire cu faimosul Paul Murdock să se desfășoare în asemenea condiții? Se simțea vinovată, ca o adolescentă surprinsă într-o căpiță de fân cu iubitul ei. Își dădu părul pe spate și înfruntă curajoasă privirea patriarhului.

Chipul acestuia rămânea impasibil.

— Deci tu ești nepoata lui Clay Baron.

— Chiar ea.

— Semeni mult cu bunica ta. Își înălță fruntea și răspunse:

— Mi s-a spus de multe ori.

— Avea un temperament exploziv. Un zâmbet fugar îi lumină figura.

— Dacă vreun angajat nu-i arăta respectul cuvenit, îl făcea să vadă stele verzi.

Adam își frecă stomacul făcând o grimasă.

— La capitolul ăsta Jillian nu are motiv să o invidieze. Are o lovitură de dreapta grozavă.

Tânăra femeie își adună pălăria de pe jos și o șterse de praf atentă.

— Te sfătuiesc să-ți mai antrenezi abdomenul Murdock, îl amenință aranjându-și pălăria. Pot să lovesc mult mai tare.

— Ar trebui să-l pedepsești mai des, o sfătui Paul Murdokc râzând. Cum te cheamă, fetițo?

După o ezitare de o clipă, ea răspunse:

— Jillian.

— Ei bine, Jillian, ești foarte drăguță. Și se pare să ești o fată binecrescută. Soția mea ar fi încântată, să-i ții puțin companie.

Jillian îl fixă un moment fără să scoată o vorbă. Iată-l deci pe primitivul Murdock, dușmanul de moarte al bunicului, invitând-o la el.

— Mulțumesc.

— Vino să bem o cafea. Cât despre tine, continuă întorcându-se spre fiul lui, am să-ți spun două vorbe.

Tânăra femeie simțea o tensiune care tulbura atmosfera. Dar bătrânul se îndrepta deja spre casă.

— Ei, ce mai aștepți?

Îl ajunse la baza scărilor de la intrare. Paul Murdock le urcă cu greutate, una cate una. Văzându-l cum se chinuie, Jillian întinse mâna să-l ajute. Adam îi prinse mîna și așteptă ca bătrânul să ajungă la ușă; abia după aceea îi dădu drumul.

— Karen, strigă el gâfâind, ai musafiri. Apoi o lăsă pe Jillian să intre.

Locuința familiei Murdock era mai mare decât casa mare de la Utopia, dar avea același farmec rustic care o sedusese pe Jillian încă de la prima ei ședere la fermă. Și totuși, decorul acesta avea ceva care umbrea Utopia; se simțea o mână de femeie.

În vaze de porțelan, tronau buchete mari de flori de câmp. Draperii în culori pastel încadrau ferestrele. Perne multicolore împodobeau fotoliile și canapelele.

Cu toate că bătrânul Clay păstrase perdelele de dantelă de pe vremea soției, Utopia se transformase de-a lungul anilor într-o locuință cazonă. Jillian avu

o adevărată revelație intrând în această casă, în care amprenta lui Karen era omniprezentă.

O imensă tapiserie indiană acoperea în întregime un perete al salonului și urne de bronz împodobite cu flori uscate încadrau căminul. Interiorul primitor reflecta gustul proprietății, în același timp simplu și rafinat.

— Nu-i oferi un loc lui Jillian? întrebă Karen. Tocmai intrase în cameră împingând un cărucior

pe care se afla serviciul de cafea.

— Las grija asta în seama cavalerului, declară Paul Murdock înfundându-se într-un fotoliu pe brațul căruia își așeză bastonul.

Jillian vru să protesteze, dar Adam o obligă să se așeze lângă el pe canapea. Strânse din dinți și se întoarse către gazdă.

— Casa dumneavoastră este minunată, doamnă Murdock.

Karen nu-și ascunse satisfacția.

— Mulțumesc. Mi se pare că te-am văzut anul trecut la rodeo, continuă femeia întinzându-i o ceașcă de cafea aburindă. Vrei să participi din nou anul ăsta? -

— Da. Cu toate că asta nu o să fie pe placul multora. Unii dintre bărbați simt o aversiune să se întreacă cu o femeie.

— Dacă te referi la mine te înșeli, replică Adam. Și ca să ți-o dovedesc, îți promit să mă înscriu.

— Cred că îți lipsește antrenamentul după ce ți-ai petrecut cinci ani într-un birou.

După ce rosti aceste cuvinte, Jillian simți din nou instalându-se tensiunea între tată și fiu.

— Bănuiesc că asemenea lucruri le ai în sânge, interveni Karen liniștită. Te-ai adaptat foarte bine vieții la fermă dar cred că ți-ai petrecut copilăria în est, nu?

— La Chicago, recunoscu ea. Totuși, acolo nu m-am simțit niciodată ca acasă. Microbul fermierului a sărit peste o generație.

— Ai un frate, nu-i așa?

— Da. E medic ca tata și profesează tot la Chicago.

— Îmi aduc aminte de el, își aminti Murdock clătinând din cap. Era un băiat drăguț, foarte serios și liniștit.

Jillian nu-și putu stăpâni zâmbetul în fața unei descrieri atât de precise.

— Ce memorie!

— Nu e de mirare ca Baron a preferat să-ți lase ție moștenire ferma. Cu Jim Haley la conducere, nu trebuie să-ți faci probleme.

Obrajii tinerei femei se împurpurară. — Jim este cel mai bun ajutor pe care poți să-l găsești pe aici, dar nu el conduce Utopia.

Murdock se încruntă nedumerit.

— Să conduci o fermă, asta nu e treabă de femeie.

— E totuși ferma mea.

— Un cowboy cu fustă nu aduce decât probleme.

— Nu port fustă atunci când încalec. Bătrânul așeză ceașca pe masă și se aplecă spre ea.

— Nu prea îl aveam la inimă pe bunicul tău dar mi-ar părea rău să văd munca lui de o viață cum se face praf și pulbere odată ajunsă pe mâna unei femeiuști.

— Paul! sări Karen.

Jillian nu îl lăsă să continue.

— Clay nu era așa de îngust în gândire ca dumneata. Dacă vedea că cineva este capabil să ducă o sarcină la bun sfârșit, i-o încredința fără să țină seama de sex. Eu conduc ferma și am intenția să fac în așa fel încât Utopia să devină prima fermă din regiune. Treburile mă așteaptă, adăugă ridicându-se. Mulțumesc pentru cafea, doamnă Murdock.

Se întoarse spre Adam care nu se mișcase de pe canapea.

— Nu am rezolvat încă problema noastră.

— Despre ce e vorba? interveni curios Paul Murdock.

Își punctă întrebarea bătând nerăbdător cu bastonul în podea.

— De împerecherea lui Samson cu o iapă a lui Jillian, răspunse Adam degajat.

Bătrânul se congestionă.

— Un Murdock nu negociază cu un Baron!

Adam se întinse cu nonșalanță.

— Tratez afaceri cu cine consider eu că e bine.

Jillian părăsi camera fără să mai asculte continuarea discuției. Adam ajunse la mașină odată cu ea.

— Spune-mi un preț, îi spuse ea printre dinți.

El se sprijini cu coatele de mașină. Nu lăsa să se vadă nimic din furia care îl stăpânea.

— De obicei numai eu reușesc să-l fac pe tata să-și iasă din fire.

— Tatăl tău are niște vederi foarte înguste. Se mărginește numai la interesele lui mărunte.

— Tata se pricepe mai bine la vaci decât la femei.

Jillian pufni prelung ca să nu izbucnească în râs.

— Tot nu mi-ai spus prețul.

— Vino să cinăm diseară și o să stăm de vorbă despre asta.

— Nu am timp de pierdut cu recepții mondene.

— Cine vorbește de așa ceva? Te convoc la o întâlnire de afaceri.

Examină casa încruntată. Perspectiva unei seri întregi petrecută în casa Murdock nu o încânta deloc. Se temea că în cele din urmă se va pierde cu firea.

— Ascultă, Adam, mi-ar face plăcere să o împerechez pe Dalila cu Samson, dacă o să accept condițiile tale. Relațiile cu tine și cu familia ta se opresc aici.

— De ce?

— Familiile noastre stau gata să se încaiere de mai bine de un secol.

— Și tu îl acuzi pe tata de sectarism? remarcă el cu un ton zeflemitor.

Femeia trase adânc aer în piept și scoase un lung oftat încercând să-și facă ordine în gânduri. Murdock era un om în vârstă care părea foarte bolnav. În plus, semăna cu bunicul ei, la fel de încăpățânat, la fel de iritabil, dar poate la fel de sensibil și bun la suflet ca el. Să fie atât de egoistă și să nu încerce să-l înțeleagă?

— De acord. Accept invitația: Dar nu îmi asum nici o răspundere dacă seara se termină prost.

— O să am eu grijă să înlătur orice risc de ceartă. Trec să te iau la șapte.

— Nu e nevoie. Cunosc drumul, răspunse Jillian instalându-se la volan.

Adam o apucă de braț.

— Trec să te iau pe la șapte, repetă apăsat, pe un ton fără replică.

— Fă cum vrei.

Ea nu avu timp să se eschiveze sărutului.

— Așa o să fac, decise Adam. Apoi, încet, se îndreptă spre casă.

# CAPITOLUL PATRU

Drumul care lega Double M de Utopia nu era suficient de lung ca să-i dea răgazul lui Jillian să-și liniștească frământările. Paul Murdock și atitudinea lui Adam o aduseseră într-o stare de furie nebună. Încerca să se convingă că numai perspectiva unui contract o făcuse să accepte invitația la cină.

Într-un nor de praf, mașina se angajă pe drumul de țară care ducea la fermă. La ora aceea împrejurimile ranchului erau pustii. Cei mai mulți dintre angajați își vedeau de treabă în toate colțurile fermei. Nici prezența oamenilor în preajmă nu ar fi impiedicat-o să trântească nervoasă portiera mașinii. Nu era genul de om care să-și înfrângă pornirile ca să păstreze aparențele.

Un morman de facturi o aștepta în birou dar hotărî să amâne corvoada asta pentru mai târziu. Trebuia să facă ceva ca să-și cheltuiască surplusul de energie înainte să se apuce de socoteli și bilanțuri.

Se întoarse pe călcâie și porni spre grajdul în care boxele așteptau să fie curățate.

— Te-a supărat cineva?

Când se întoarse spre Joe Carlson, care venea spre ea, ochii ei aruncau scântei.

— Da. Murdock!

— Bănuiam eu. Nu v-ați înțeles asupra prețului, până la urmă?

— Nici măcar n-am discutat despre asta. Diseară trebuie să mă duc din nou acolo, adăugă încleștându-și fălcile.

— Aha! se mulțumi el să răspundă.

Asta abătu asupra lui o privire dușmănoasă.

— Dacă n-ar fi avut un armăsar atât de frumos i-aș fi dat dracului, și pe fiu și pe tată.

De data asta Joe nu-și putu reprima un zâmbet.

— Văd că ai făcut cunoștință cu Paul Murdock.

— Da, mi-a spus părerea lui despre femeile cowboy.

— Chiar așa?

Tânăra femeie nu putu să reziste ironiei lui Joe și îi întoarse imediat zâmbetul.

— Chiar așa!

Apoi oftă aducându-și aminte cu câtă greutate urcase bătrânul cele câteva trepte.

— Ei, și! N-ar trebui să mă înfurii. La drept vorbind Paul Murdock e bătrân și…

Nu-și termină fraza. Nu îi plăcea să aducă vorba despre boala bătrânului. Se mulțumi să ridice din umeri spunând în concluzie:

— Cel puțin, Clay nu făcea diferențe între bărbați și femei dacă știau să călărească și erau în stare să prindă o vacă cu lassoul.

Joe înțelese că îi ascundea ceva. O cunoștea prea bine ca să încerce să o descoase.

— Dacă ai timp, nu vrei să arunci o privire în țarcul taurului?

— Ce spui?

Absorbită de gândurile care o chinuiau nici nu îl auzise.

— Taurul.

— A, da.

Își înfundă mâinile în buzunare și îl urmă.

— Ce mai face micul nostru orfan?

Întrebarea lui Joe o făcu să surâdă.

— Foarte bine. Ce a fost greu a trecut.

Știa foarte bine că o crescătoare de animale trebuie să se ferească să se atașeze de un animal, dar era deja prea târziu.

— Aș putea să jur că de ieri a mai crescut.

— Și iată-l pe fericitul tată, declară Joe când ajunseră la turcul în care se găsea animalul.

Taurul îi întâmpină suflând pe nări amenințător. Totul în el degaja impresia de forță: gâtul puternic, ținuta impresionantă, coarnele mari curbate care îi străjuiau fruntea teșită. Jillian își dădu seama că doar peste un an vițelul pe care îl hrănea acum cu biberonul va avea aspectul fioros al tatălui său. Taurul suflă din nou și bătu pământul cu copita ca și când vroia să-i țină la distanță pe nepoftiți.

— Ce caracter puternic! exclamă Joe.

— Nu îi cer altceva decât să-mi dea viței.

— Cât despre asta nu ai ce să-i reproșezi. Până azi s-au născut treizeci de viței și alte câteva vaci vor naște până la sfârșitul săptămânii. Cred că nu ți-ai irosit banii cumpărându-l.

Jillian se așeză cu coatele pe balustradă.

— Am aflat azi că și Adam Murdock îl avea în vedere pe seducătorul nostru... Nu pot să nu mă bucur că i l-am suflat de sub nas. Până acum nu m-au interesat medaliile, dar de data asta ara de gând să particip la târgul din iulie și să câștig titlul.

— Revanșă personală?

— În parte. Ceea ce mă interesează în primul rând este să iau un preț bun pe vite dacă vreau să-mi echilibrez bugetul și cred că distincția asta o să mă ajute mult. Dar totul la timpul lui. Acum trebuie să mă ocup de corvezile administrative.

Pe la ora cinci, Jillian își adusese socotelile la zi. Cheltuielile crescuseră sensibil anul trecut și miza pe vânzările la licitație de la Miles City ca să se refacă financiar. Bineînțeles, ar fi putut să evite cheltuielile suplimentare dar spera ca riscurile să se dovedească rodnice. Avionul va fi operațional până la sfârșitul săptămânii, iar cumpărarea taurului își arăta roadele.

Se lăsă pe spătarul vechiului fotoliu de piele al bunicului și începu să contemple tavanul. Dacă și-ar face timp, ar învăța să piloteze. Se gândea la îndatoririle ei în activitatea fermei sub toate aspectele. În caz de nevoie era în stare să însemneze o vită, să conducă o combină sau un buldozer.

Socotelile, ținerea registrelor, întocmirea actelor, erau treburile care îi displăceau cel mai mult. Patru ore petrecute la un birou, aplecată deasupra hârțoagelor, o epuizaseră mai mult decât o zi întreagă petrecută pe câmp. De asta spera să angajeze un contabil cât de curând.

Dar, pentru moment, mi putea să-și permită luxul ăsta. Dacă ar fi putut, ar fi angajat mai degrabă încă un cowboy. Anul viitor poate... Își reveni din reverie și își așeză, picioarele pe marginea biroului.

Nu trebuia să lase prea multe pentru anul viitor. Până atunci se puteau întâmpla atâtea. Nu puteai fi sigur că ești la adăpost de secetă, inundații, sau alte catastrofe naturale. Dacă prețul furajului continua să crească, era nevoită să vândă o parte din șeptel. Mai trebuia să se îngrijească de reparația Jeepului, de plata veterinarului, de plata pentru mâncarea angajaților. De îndată ce avionul va fi în stare de funcționare, factura benzinei se va dubla. Da, trebuia să facă rost de bani de cheltuială la Miles City și un premiu nu i-ar fi stricat pentru asta.

Până atunci se gândea la vițeii fătați în primăvară. Se gândea și la Adam Murdock. Un zâmbet abia schițat îi lumină fața. Ce înfumurat! Și cu toate astea îi păstra o anumită stimă. Păcat că nu puteau să stea de vorbă despre creșterea vitelor ca doi buni vecini.

De când îi murise bunicul, Jillian nu găsise pe nimeni căruia să i se destăinuiască și suferea din cauza acestei izolări. Relațiile cu angajații erau într-adevăr excelente, dar putea oare să vorbească despre afacerile fermei cu un om care va lucra poate anul viitor pentru o fermă concurentă?

Cât despre Jim... Avea pentru el o mare simpatie și știa că era un sentiment reciproc. Avea însă prea multe idei preconcepute ca să fie de acord cu ambițiile ei.

Când trăia la Chicago, Jillian nu visa altceva decât singurătatea; acum ar fi dat oricât pentru un ceas de conversație.

Se ridică clătinând din cap. Ce se întâmpla cu ea? Dacă avea de gând să vorbească cu cineva era de ajuns să se ducă la grajd sau la staul, unde ar fi găsit pe puțin o duzină de interlocutori. Oricare ar fi fost motivele acestei melancolii subite, era ferm hotărâtă să se lecuiască cât mai curând. Urcă în camera ei. De afară se auziră cele trei note ale triunghiului de metal ce răsunau într-un ritm din ce în ce mai rapid până ajunseră să formeze un sunet continuu. Era chemarea la cină. Era timpul să se pregătească să meargă la Double M.

Dar în definitiv, de ce să se schimbe? Era destul de supărată pe Adam și tatăl lui și voia să le facă un afront prezentându-se în ținută de lucru. Totuși, din stimă pentru Karen Murdock, renunță la gândul ăsta și începu să-și treacă în revistă garderoba.

Cochetăria nu era grija ei de căpătâi. Toaletele ocupau doar o parte restrânsă a dulapului. Nu le îmbrăca decât atunci când se ducea la petrecerile pe care le dădeau ocazional ceilalți crescători, sau la întâlnirile de afaceri.

Jillian alese o fustă albă de in, o cămașă de mătase și încălță niște pantofi de lac cu toc jos. Un machiaj discret îi completă ținuta. Șovăi în alegerea bijuteriilor, dar alese în cele din urmă o pereche de cercei rotunzi de aur. Departe de părerea mamei, care i-ar fi recomandat o coafură elaborată, preferă să-și lase părul să se reverse în voie pe umeri. Când auzi zgomotul motorului, se stăpâni să se repeadă la fereastră și nu se grăbi să coboare.

Adam nu purta pălărie. Totuși păstra aspectul în același timp sălbatic dar și nobil al oamenilor marilor întinderi. Personalitatea lui se distingea față de ceilalți.

Studiindu-l, se întreba cum putuse duce o viață de birou la Billings. Pantalonii și pulovărul negru îi accentuau aerul posomorât, care se însenină de cum o văzu apărând în pragul ușii.

— Ești foarte punctual.

— Și tu la fel.

Preț de câteva clipe Adam își lăsă privirea să cerceteze în voie silueta tinerei femei. Aprecia simplitatea toaletei care îi punea în valoare subțirimea taliei și rotunjimea coapselor. Mătasea bluzei evidenția tenul delicat și părul roșcat care se revărsa în valuri.

— Ești adorabilă, îți place, nu-ți place, trebuie să ți-o spun, adăugă el, luând-o de mână.

Apoi, fără să o piardă din ochi, duse la buze mâna ei.

Era de-a dreptul zăpăcită de gestul lui și nu mai avea putere nici să protesteze. Se mulțumea să-l privească cu gura căscată, între dorința de a-i trage o palmă și aceea de a-i mângâia cu vârfurile degetelor conturul buzelor. Când el îi zâmbi, își recăpătă glasul.

— Te previn că dacă nu încetezi imediat cu jocul ăsta o să te trezești cu un pumn în nas.

Zâmbetul lui se lărgi.

— Te cred pe cuvânt.

Jillian înțelese din bătăile nestăpânite ale inimii că trebuia să se țină tare.

— Te rog să nu începi din nou, dacă nu vrei să mă supăr.

Încercă să-și elibereze mâna, dar el o ținea strâns.

— Ce ar fi viața fără plăcerea riscului?

Îi mai sărută o dată mâna înainte de a-i da drumul.

— Ce faci? Te-ai hotărât să mă lași să mor de foame, Murdock? protestă ea într-un efort de a redeveni stăpână pe sine.

Fără să aștepte răspunsul, trecu prin fața lui și luă loc în superbul Maserati.

— Frumoasă jucărie!

Îi plăceau prea mult liniile avântate și viteza ca să nu aprecieze o mașină sport.

— Sunt încântat că îți place, declară el acționând contactul. M-am gândit că un Jeep nu ar fi cel mai potrivit pentru o asemenea împrejurare.

— Vreau să-ți aduc aminte că întâlnirea noastră are un caracter strict profesional.

Se întoarse spre el să-i vadă îndemânarea la volan. Stăpânea mașina la fel de bine cum stăpânea calul. Și cu femeile trebuie să dea dovadă de aceeași siguranță, își spuse în sinea ei. Un zâmbet abia schițat îi apăru în colțul gurii. Se hotărî să încerce să-l descoase.

— Ce părere are tatăl tău despre vizita mea? întrebă ea cu nonșalanță.

Razele piezișe ale soarelui care apunea presărau pe câmpie paiete de aur.

— Ce părere ar trebui să aibă?

— Cât timp eram doar nepoata lui Clay Baron mă găsea încântătoare. Dar imediat ce a aflat că eu conduc ferma și-a schimbat cu totul atitudinea. Faci pact cu dușmanul, nu?

— Aș putea să-ți întorc complimentul, replică întâlnindu-i privirea malițioasă.

— Să zicem să e vorba de o viclenie. Adam…

Șovăi o clipă înainte să abordeze un subiect pe care îl bănuia dureros.

— Tatăl tău e foarte bolnav, nu-i așa? Expresia lui Adam se înăspri puțin, și Jillian avu deodată impresia că el se închidea în sine.

— Da.

— Îmi pare foarte rău.

Își întoarse privirile spre fereastră, și începu să contemple gânditoare peisajul.

— Trebuie să-i fie foarte greu.

— Nu mai are mult de trăit,

— Adevărat?

— Medicii i-au spus acum cinci ani că mai are de trăit un an sau doi. Până acum a reușit să le arate că sunt niște mincinoși.

Degetele lui se albiră strângând volanul pentru câteva momente, apoi se relaxară din nou.

— Poate o mai duce până la iarnă...

Adam vorbise cu un glas atât de neutru, încât se întrebă dacă nu cumva tulburarea lui era o închipuire a ei.

— Nu am auzit nici un zvon despre asta.

— Nu, și nici nu vreau să se audă.

— Dar atunci, de ce mi-ai spus secretul ăsta?

— Pentru că am încredere în tine.

Jillian îl observă fără să scoată o vorbă. Nici un compliment șoptit cu tandrețe nu i-ar fi putut face o plăcere mai mare decât această declarație neașteptată.

— O compătimesc pe mama ta.

— E mult mai tare decât pare.

— Îmi pare bine să aud asta. Altfel cum ar putea să suporte un asemenea soț… și un asemenea fiu?

Trecură hotarul însemnat cu firma Double M. Aerul serii era călduț și lumina slabă conferea decorului un aspect ireal.

— Îmi place ceasul ăsta al zilei, murmură ea ca pentru sine. Munca s-a terminat, dar nu e vremea să te gândești la ziua care va veni.

— Nu te-ai gândit niciodată că o să te surmenezi?

— Nu.

— Eram convins.

— Cred că nu ai de gând să te bagi în treburile mele.

— Nici vorbă.

El se informase totuși cu discreție. Părerea generală era că Jillian Baron nu se menaja deloc.

— Cum îți petreci timpul liber?

Reacția de uimire îl făcu să înțeleagă mai mult decât din cuvinte.

— Nu pot spune că îmi rămâne prea mult timp pentru distracție. Dar când am ocazia, îmi place să citesc o carte sau să văd un film la televizor.

— Niște îndeletniciri solitare.

— Nu eu am ales traiul ăsta singuratic? întrebă ea retoric. Dar se întrerupse imediat, intrigată de căsuța albă în fața căreia Adam oprise mașina.

— Unde ne aflăm?

— Cum unde? La mine, răspunse Adam detașat dându-se jos din mașină.

Jillian privi casa ridicând sprâncenele. Firesc, se gândise că el stătea în locuința luxoasă a familiei și bănuise că cina se va desfășura acolo. Când îi deschise portiera, se întoarse spre el și îi aruncă o privire bănuitoare.

— Ce înseamnă asta?

— Nimic. Ți-am promis o întâlnire de afaceri și mă voi ține de cuvânt.

— Dar credeam că o să aibă loc acolo, și preciză arătând cu degetul în direcția ranchului.

Adam urmări direcția gestului, apoi o privi malițios.

— Trebuie să fie vorba de o neînțelegere.

— Ai avut grijă să nu aflu.

— Am vrut să te încurajez. Părinții mei nu au nici un amestec în afacerea de care ne ocupăm. Dar poate ți-e frică de o discuție între patru ochi.

— Te supraestimezi, Murdock.

Adam înțelese din expresia ei hotărâtă că nu ar fi dat înapoi, orice s-ar fi întâmplat. Nu putea să reziste tentației de a profita de situație.

— Poate da, poate nu. În orice caz, nimic nu ne oprește să ne refugiem lângă părinții mei pentru mai multă siguranță.

Jillian își simțea inima bătând nebunește. Dar să accepte această ultimă soluție ar fi însemnat o dovadă de slăbiciune.

— Nu mi-e frică de tine, spuse ea pe un ton neutru și se îndreptă spre casă.

„Și încă cum!” se gândea Adam. Dar această certitudine îi întărea admirația pentru tânăra femeie.

Cu toată teama, părea hotărâtă să-i țină piept. Seara se anunță pasionantă, își spuse el închizând ușa.

Lui Adam nu i se putea reproșa lipsa de gust. Poate nimic altceva nu te poate lămuri despre personalitatea unui om, mai mult decât interiorul locuinței lui. În orice caz, moștenise de la mama lui simțul artistic. Simplitatea decorului era pusă în valoare de o tapiserie în culori vii care îmbrăca un perete. Cele câteva piese care mobilau încăperea vădeau o preferință pentru liniile sobre și elegante.

Locuința nu era prea mare. Totuși nu era înghe­suită. Intrigată, se apropie de o vitrină în care era ex­pusă o colecție de figurine.

Îi reținu atenția o reproducere în miniatură a unui mustang în galop. De ce oare aveau gusturi comune? Își aminti imediat de ceea ce-și propusese cu puțin înainte. Trebuia să se mențină cu price preț pe o poziție defensivă.

— Ai o locuință minunată. Cu toate că este puțin cam goală pentru cineva cu o asemenea situație materială.

— Iau remarca ta drept un compliment. Cum îți place friptura?

— În sânge.

— Vino să-mi ții companie până o pregătesc. Îi oferi brațul și o conduse în bucătărie.

— Am onoarea să mănânc o friptură „à la Murdock”, pregătită și servită de un Murdock. Cred că ar trebui să mă simt flatată.

— Hai să încheiem un armistițiu.

— De ce nu, răspunse ea cu prudență. Apoi adăugă cu un zâmbet: Te previn că dacă o prăjești prea tare o să consider asta un incident diplomatic. N-am mâncat de azi-dimineață.

— De ce?

Văzându-i expresia dezaprobatoare, Jillian nu se putu stăpâni să nu pufnească în râs.

— Mi-am petrecut toată ziua printre hârtii și registre și activitatea de genul ăsta îmi deschide un apetit grozav. În orice caz, un sincer bravo pentru bunul gust în aranjament, spuse ea parcurgând cu privirea bucătăria care strălucea de curățenie.

— Viața aspră din tabără te învață cu disciplina.

— Cum așa, ai stat împreună cu oamenii atunci când...?

Se opri dându-și seama că e pe cale să comită o nouă indiscreție.

— Mă înțeleg mult mai bine cu tata atunci când nu stăm împreună. După cum ai putut să observi, nu prea suntem întrutotul de acord.

— Am auzit vorbindu-se că ați avut o dispută înainte de plecarea ta la Billings.

— Și te întrebi de ce „am cedat”, ca să zic așa, în loc să-l trimit la dracu' și să-mi fac ferma mea.

— Recunosc că mi-a trecut prin cap întrebarea asta. Dar nu ești obligat să răspunzi.

O servi cu un Martini înainte de a-i răspunde.

— Nu, nimeni nu mă obligă.

Jiliian își bău aperitivul pe îndelete, în timp ce el prăjea fripturile cu economia de mișcări care îl caracteriza. În urmă cu cinci ani îl socoteau pe bătrânul Murdock condamnat. Tocmai în vremea când Adam plecase la Billings. Așteptase oare să se elibereze locul? Nu, nu putea să creadă așa ceva. Cu toate că nu avea o dragoste nemărginită față de bătrân, nu era un tip atât de calculat, atât de cinic, încât să-i aștepte dispariția.

Adam o privi peste umăr. Bănuia drumul pe care o luaseră gândurile ei și înțelese că balanța se înclinase în favoarea lui. Încerca să se convingă că nu îl interesează părerile ei, dar nu reușea. Atunci de ce ținea atât de mult să-i facă o impresie bună? Simți deodată un nod în gât.

— Da, asta e, spuse el.

Lăsă friptura, se apropie de ea și îi prinse obrajii în mâini vrând s-o sărute. Credea că gestul o să rupă vraja, dar simțindu-i buzele atât de fierbinți, atât de dulci, neliniștea care îl frământa amenința să-l subjuge.

Jillian se încordă și încercă să-l respingă. Adam își dădu seama că de data asta nu mai era vorba de un act de bravadă. Vroia pur și simplu să se simtă legănat de beția inefabilă pe care i-o dădea sărutul.

— Nu, Jillian, te rog.

Își trecu degetele prin părul ei.

— Nu mă respinge de data asta.

Ceva în intonația lui Adam, patima din vocea lui o făcu să se supună aproape împotriva voinței ei. Atunci, se abandonă delicioasei senzații care îi invadase trupul. Își lăsă capul pe spate, îi înconjură gâtul cu brațele și îi întoarse sărutul cu pasiune.

Adam nu știa că e capabil de tandrețe. Niciodată vreo femeie nu îi inspirase acest sentiment. Niciodată nu simțise dorința ca dragostea să-i fie împărtășită. Și această constatare trezea în el o dulce euforie.

Se îndepărtă puțin de ea, o privi în ochi ca și cum ar fi încercat să-i pătrundă misterul sufletului, temându-se de răspunsul care ieșea treptat la lumină în mintea lui.

Jillian se dădu un pas înapoi și se rezemă de masă. Încerca să cântărească puterea pe care Adam o exercita asupra ei și era conștientă de propria ei slăbiciune, sentiment pe care îl ura mai mult ca orice.

— Ara venit să vorbim despre afaceri.

— Ai dreptate, murmură el, înainte de a se întoarce la grătar. Bea-ți aperitivul.

Se supuse doar pentru că avea nevoie de un răgaz să se liniștească.

— O să aranjez eu masa.

— Farfuriile sunt în dulap, îi spuse arătându-l cu mâna fără să-și ridice privirea.

Când masa fu servită, Jillian contemplă mâncarea cu entuziasm.

— Ești un adevărat maestru... sau poate sunt eu moartă de foame.

— Cred că e puțin din fiecare.

Începură să mănânce fără să scoată o vorbă. Adam fu primul care rupse tăcerea.

— De ce ai plecat de la Chicago?

— Nu mă simțeam în largul meu. Când am venit pentru prima dată la Utopia a fost o revelație pentru mine.

— Părinții tăi ce părere au?

— Lor nu le place viața în mijlocul naturii.

— Nu, vreau să spun, cum au primit hotărârea ta de a prelua conducerea fermei?

Jillian ridică din umeri.

— Tata nu poate trăi decât la Chicago. Cu toate că m-am născut acolo, nu m-am adaptat niciodată la viața citadină.

— De ce?

— N-am putut niciodată „să învăț solfegiul”.

— Cum adică?

— După părerea părinților mei, o domnișoară de la oraș trebuie să știe să cânte la pian. Și mai au și alte asemenea principii cu care nu m-am împăcat niciodată. Pentru mine, lucrurile au început să se schimbe când am venit aici pentru prima dată. Clay mă înțelegea. El țipa și înjura în loc să facă morală.

Adam pufni în râs.

— Îți place să fii repezită?

— Pentru mine, o predică este pedeapsa cea mai grea.

— Atunci de ce nu ai venit să te instalezi aici mai repede?

— Tata acorda studiilor o mare importanță. M-am înscris la universitate ca să nu îl dezamăgesc și acolo l-am întâlnit…

Jillian se întrerupse brusc. Doar nu era să-i destăinuiască amănuntele cele mai intime ale trecutului ei.

— În sfârșit, n-a mers. Și atunci am venit la Utopia.

Așa deci, trăise o experiență nefericită. Adam se abținu să o întrebe despre acest episod neplăcut, dar în sinea lui îl blestemă pe bărbatul care îi înșelase speranțele de adolescentă.

— Cred că mama are dreptate; sunt unele lucruri pe care le ai în sânge. Locul tău este aici, Jillian.

Intonația lui mângâietoare o făcu să-și ridice ochii. Prin asta înțelegea că locul ei este la fermă?... sau alături de el?

— Îmi place aici, la Utopia, declară ea pentru a pune punctul pe i. Și vreau să rămân aici. Dar... Mă gândesc din nou la ce a spus tatăl tău: „Un Murdock nu negociază cu un Baron.” Tu ce părere ai?

— Tata nu conduce viața mea profesională, nici cea privată.

— Vrei să-ți afirmi independența prin acest dineu de afaceri?

— Nu acționez niciodată din spirit de contrazicere. Iapa ta mă interesează cu adevărat.

Jillian înțelese din privirea lui că nu avea nevoie de stratageme ca să-și impună voința. Avea de gând să-l asalteze cu întrebări. Dar, la urma urmei, puțin mai contau motivele. Așa încât trecu direct la subiect.

— Care sunt pretențiile tale?

Adam nu se grăbi să răspundă. Îi scruta chipul preț de câteva clipe apoi declară:

— Constat în primul rând că mi-ai făcut onoarea să răspunzi invitației mele la masă.

Surprinsă de această neașteptată schimbare de subiect. Jillian își plecă privirea în farfuria goală.

— Într-adevăr, n-am lăsat nici o firimitură, admise ea chicotind.

— Să mergem în salon să bem ceva. Sau poate vrei o ceașcă de cafea?

— Nu, mulțumesc.

Ea se ridică și îl ajută să strângă masa.

— Am băut destulă cafea toată după-amiaza, lucrând la socoteli.

— S-ar putea spune că nu te încântă genul ăsta de corvoadă, constată el, conducând-o în salon.

— Trebuie să se ocupe cineva și de asta.

— De ce nu angajezi un contabil?

— M-am gândit la asta. Poate anul viitor. Să zicem că am dobândit supărătorul obicei de a controla totul.

— Se zice că mânuiești lassoul mai bine ca oricine.

Se așeză pe canapea și își aranjă rochia cu gesturi cochete.

— De data asta zvonul este fondat, spuse ea cu un zâmbet șiret.

— Îmi pare bine să aud așa ceva. Asta nu-ți răpește nimic din farmecul feminin.

— Credeam că am venit aici ca să discutăm afaceri. Spune-mi prețul pentru Samson.

El umplu două pahare cu coniac, îi întinse unul și o privi drept în ochi.

— Primul mânz.

# CAPITOLUL CINCI

Pretenția lui Adam o lăsă fără grai. Avea impresia că purtase tranzacția cu abilitate și deodată își dădea seama că el avea un pas avans față de ea.

— Primul…

Așeză paharul jos plină de mânie.

— Sper că glumești.

— Nu mă interesează banii. Îți garantez două împerecheri. Îmi rezerv dreptul asupra primului mânz, mascul sau femelă.

— Cred că nu speri să iau pe seama mea toate cheltuielile și pe urmă să abandonez elegant rezultatul în mâinile tale?

Adam, vizibil destins, se foi pe locul lui. Aproape uitase plăcerea unei negocieri.

— Dar o să-l ai pe al doilea pe degeaba. Și sunt gata să împărțim cheltuielile. În orice caz așa se pune problema. Vrei sau nu?

Ah! cât i-ar fi plăcut să-i arunce în față refuzul ei! Se ridică tremurând de furie și se așeză în fața ferestrei. Dar de ce să nu încerce să mai reducă din pretențiile lui? Abia atunci înțelesese cât de mult ținea la realizarea acestui proiect. Simțea că rezultatul va fi un succes. Clay își bătea joc deseori de intuițiile ei. Și totuși, totdeauna se dovediseră adevărate.

Enormitatea pretențiilor lui Adam o punea într-o veritabilă dilemă.

Își lăsă privirea să se piardă în întunericul nopții. În spatele ei, Adam aștepta în liniște răspunsul.

— Primul mânz va fi al meu, reîncepu ea cu glas hotărât. Ți-l las pe al doilea. Și o să împărțim plata veterinarului pentru cele două sarcini.

Adam își ridică sprâncenele. Cu siguranță, ea nu ducea lipsă de îndrăzneală! Dar știa că și el ar fi procedat la fel și asta îl amuza.

— De acord. Accept condițiile tale, răspunse după un moment de cugetare.

Jillian acceptă dând din cap și îi întinse mâna.

— Te ocupi tu de contract sau mă lași pe mine?

— Cuvântul tău îmi ajunge.

Adam zâmbi și îi mângâie ușor degețele.

— Nu ai încredere în mine, Jillian?

— Nici un pic.

Apoi izbucni în râs văzând că, departe de a fi jignit, reacția ei îi produsese o adevărată satisfacție.

— Îmi place sinceritatea ta. Îmi pare rău că am lipsit cinci ani. Sunt sigur însă că vom recupera timpul pierdut.

— Eu nu am deloc impresia că am pierdut timpul. Bine. Acum, că am rezolvat problema, trebuie să plec. Mâine dimineață trebuie să mă trezesc devreme.

— Ești sigură că ne-am gândit la tot?

— O să mă faci să mă supăr din nou, declară ea hotărâtă în timp ce Adam se apropia de ea.

O prinse de mâini cu blândețe, dar ferm.

— Suntem făcuți unul pentru celălalt, Jillian, de ce nu vrei să recunoști?

Femeia nu încercă să se elibereze.

— Spune mai bine că ne înțelegem precum câinele și pisica, spuse ea pe un ton neutru înfruntându-i cu curaj privirea.

— Am înțeles din prima clipă când te-am văzut, continuă el fără să țină seama de vorbele ei.

— Se pare că uiți un amănunt; eu nu simt nici cea mai mică atracție față de tine.

Cu toate, eforturile, nu-și putu ascunde tremurul din glas.

— Te rog să mai repeți o dată.

O prinse în brațe și o sărută înfocat. Când era cu ea, nu-și putea reține pornirile. Era stăpânit în același timp de o inefabilă tandrețe, dar și de flacăra unei pasiuni mistuitoare. Trupul femeii se încordă ca și cum toată ființa ei se revolta împotriva acelei îmbrățișări. Dar deodată, se destinse și îi cuprinse gâtul cu brațele. Se lăsă pradă unei dulci beții. Nu mai exista nimic în afară de focul interior care o mistuia, de acea minunată euforie care îi reducea la tăcere judecata și o purta într-un univers de plăcută încîntare. Îi răspunse sărutului cu ardoare.

Când îi eliberă gura, ea vru să protesteze dar reproșul ei se topi într-un geamăt de plăcere în vreme ce buzele lui Adam se așezau pe gâtul ei sidefiu. Descrise pe gâtul ei urme fierbinți urcând până la ureche ca să-i șoptească vorbe fără șir. Dar pentru Jillian conta prea puțin sensul cuvintelor. Doar muzica lor o făcea să freamăte înfiorată. Atunci îi căută din nou buzele, grăbită.

Adam îi simți trupul vibrând în strânsoarea brațelor lui și înțelese că și ea simțea nevoia mângâierilor lui. Se răsturnară pe canapea împreună, strâns înlănțuiți. Mâinile lui se plimbau pe țesătura moale care ascundea formele lui Jillian, impregnată parcă de armonia, suplețea și căldura lor. Pieptul fragil palpita sub mângâierea palmelor, umplându-se cu rotunjimile lui. Inimile lor băteau la unison în cadența năvalnică a zbuciumului care îi cuprinsese. Parfumul femeii, în același timp discret și provocator, îl învăluia cu mireasma lui inconfundabilă. În incandescența răsuflării ei se nășteau voluptățile promise.

Jillian își pierdea pe nesimțite controlul asupra corpului ei în timp ce gândurile îi zburau în toate direcțiile. Această îmbrățișare arzătoare i se părea firească. Săruturile pătimașe veneau să umple un gol pe care abia acum îl descoperea. Până acum nimeni nu o dorise atât. Dar mai ales niciodată nu răspunsese atât de spontan dorinței altei ființe. Nimic nu o pregătise să înfrunte acest uragan senzual. Se simțea ca o frunză purtată de vânt.

Mâna lui Adam îi alunecă de-a lungul coapsei și toate senzațiile care se frământau în ea se adunară deodată ca o îngrămădire de nori care anunță furtuna. Dacă izbucnea, era pierdută. Nu ar mai fi putut să. adune la un loc fragmentele răspândite ale lucidității ei. Atunci, cuprinsă de panică, începu să se zbată luptând împotriva propriei slăbiciuni și împotriva corpului arzător care o ținea prizonieră.

— Nu!

Îl împinse din toate puterile.

— Jillian, pentru numele lui Dumnezeu!

— Nu.

Teama îi înzecea puterile și reuși să se elibereze. Fără să mai stea pe gânduri se grăbi să iasă afară.

— Ce naiba, Jillian! Ce e cu jocul ăsta? exclamă Adam când ajunse la ea.

— Lasă-mă! Nu suport să fiu atinsă.

— Acum câteva clipe aș fi putut să jur contrariul, o luă el peste picior.

Dar se opri când surprinse scânteile din ochii ei. Citi în ei un amestec de teamă, de orgoliu, de pasiune și de durere. Își dădu atunci seama că degetele lui o strângeau cu putere. Își slăbi strânsoarea. Totuși, știa că putea să o facă să-i dea ceea ce aștepta de la ea. Dar respectul pe care i-l impunea mândria lui Jillian îl împiedică să insiste.

— Știi Jillian, nu poți să eviți la nesfârșit inevitabilul. Cel mult poți să întârzii scadența.

Ea se pregătea să-i răspundă când, cu o mișcare a capului, el îi impuse tăcerea.

— Nu, te rog, fără vorbe. E mai bine să te conduc acasă înainte să uit niște reguli pe care până acum nu le-am respectat niciodată.

Îi deschise portiera apoi ocoli mașina și se instală la volan. Străbătură drumul într-o tăcere apăsătoare. Jillian se ținea foarte rigidă încercând să-și stăpânească pornirile care o mai asaltau încă. Îl blestema pe Adam. Dar când își regăsi în sfârșit calmul, își reproșă propria purtare. Și ea îl dorea dar nu îndrăznea să recunoască, și de fiecare dată când o atingea, toate reținerile dispăreau ca prin farmec. Totuși, senzațiile pe care le încerca erau atât de violente încât se revolta brusc împotriva acestei slăbiciuni vinovate și îl respingea fără menajamente. Ce bărbat adevărat ar fi suportat un asemenea tratament? Această atitudine îi inspira de obicei cel mai profund dispreț față de ea însăși și socotea că reacția lui Adam era îndreptățită. Totuși, dezlănțuirea pasiunii pe care o declanșa în ea, de fiecare dată când o strângea în brațe, era un pericol prea mare.

Dacă ar fi capitulat ar fi trebuit să renunțe totodată la independența la care ținea atât de mult. Însă nu putea să nege că se purtase ca o proastă și că de fiecare dată îi venea foarte greu să-și recunoască greșelile.

Un cerb se ivi dintr-un desiș și se opri o clipă parcă paralizat de lumina farurilor. Adam frînă iar animalul dispăru pintr-un salt în noapte. Scena asta îi încălzi din nou inima lui Jillian. Se întoarse spre însoțitorul ei și descoperi în lucirea ochilor lui că și el încerca aceeași plăcere copilărească.

— Îmi pare rău.

Cuvintele îi scăpaseră fără să vrea.

O privi îndelung și în ciuda eforturilor evidente pe care le făcea să-și păstreze o mină serioasă, nu putu să-și reprime un zâmbet larg.

— Să zicem că avem unul asupra altuia un efect exploziv.

Ea nu putea să nege. Dar nu mai vroia să se gândească la asta.

— Poate ar fi mai bine să încercăm să găsim un teren de înțelegere. Pentru că vom mai avea ocazia să ne întâlnim.

— Ce vrei să spui?

— Relațiile noastre trebuie să rămână strict profesionale, declară ea sec ca să răspundă tonului lui ironic.

Dar departe de a-l nemulțumi, această răceală bruscă avu darul să-l amuze.

— Ești idiot sau o faci înadins?

— Nu, nu, Jillian, te rog, fără insulte. O să compromiți negocierile noastre de pace.

Jillian încercă să rămână serioasă dar nu reuși.

— Așa deci, iată-ne parteneri de afaceri, continuă ei. Și vecini, pe deasupra, nu uita.

— Nici un risc, replică ea clătinând din cap. Și ca să-ți dovedesc bunăvoința mea, accept să te consider chiar confrate.

— Mă simt foarte onorat. Dar pot să-ți pun o întrebare?

— Te rog.

— Pentru ce toate etichetele astea?

— Ce naiba, Adam, încerc să pun lucrurile la punct între noi, ca să nu mai fie nevoie să îmi reînnoiesc scuzele.

— Sunt atât de drăguț formulate, sincere, spontane. Păcat că efectul lor e risipit de câte un nou acces de furie.

— Dar nu sunt furioasă!

— Nu va întârzia.

— Niciodată!

— Punem pariu?

— Nici vorbă. Încep să bănuiesc ce complotezi ca să mă faci să mint, pufni ea.

— Vezi, începem deja să ne cunoaștem.

Când ajunseră în fața fermei, Adam parcă mașină și după ce opri motorul se întoarse spre ea. Lampa agățată în fața intrării îi lumina trăsăturile feței.

— Colaborarea noastră o să fie fructuoasă dacă o să ne dăm amândoi silința, declară ea cu voce nesigură.

— Întrutotul de acord.

Se apropie de ea și îi puse mâna pe umăr.

— Câtă vreme nici unul dintre noi nu are de gând să se mute, suntem sortiți să rămânem vecini. Odată ce suntem de acord cu lucrul ăsta, trebuie să fim în stare să ne înțelegem.

— Se pare că uiți un amănunt.

— Care?

— Ai stabilit perfect pozițiile noastre dar nu ai spus nimic despre viitorul relațiilor noastre sentimentale.

— Ești incorigibilă. Când vru să deschidă portiera, el o opri.

— Nu sunt o fire prea răbdătoare, dar să știi că nu renunț niciodată.

— Riști să aștepți mult timp.

— Probabil mai mult decât aș dori eu, dar cu siguranță mai puțin decât crezi tu.

Fără să-i elibereze mâna, i-o scutură în semn de salut.

— Noapte bună, Jillian.

Ea sări din mașină și îl fulgeră cu privirea.

— Nu te sfătuiesc să treci linia de hotar fără să fii invitat, Murdock.

Spunând aceste cuvinte, trânti ușa și urcă în fugă treptele de la intrare.

În zilele care urmară, Jillian încercă să nu se gândească la Adam. Când nu reușea să și-l alunge din minte, încerca măcar să-și amintească reproșurile împotriva lui. Dar chiar dacă ajungea să-l considere o ființă egoistă și autoritară, obișnuită să-i fie satisfăcute toate capriciile, nu putea totuși să treacă cu vederea dorința pe care știa bine că o aprindea în ea.

Ca să scape de această hărțuială neîntreruptă, căuta uitarea în muncă. Dar, cu toate că nopțile erau scurte, era totuși urmărită de imaginea lui obsedantă. Parcă simțea trupul lui Adam lipit de al ei, dulceața buzelor lui, răsuflarea lui călduță.

Se trezea din ce în ce mai devreme, se culca din ce în ce mai târziu. Străbătea domeniul în lung și-n lat, lua parte la muncile cele mai ingrate. Cu toate astea, când cădea epuizată în pat, visurile o așteptau acolo și începeau să o chinuie.

— Muncești prea mult, îi spuse Jim într-o zi, într-un moment de răgaz, după ce toată dimineața mânaseră vitele. Nu, nu te mai preface mirată, știi foarte bine că am dreptate. Ce se întâmplă?

— Nimic. Cu secerișul care se apropie, cu marcatul de primăvară și, mai ales, cu pregătirile pentru târgul din iulie, nu e momentul să stau deoparte.

— Ai putea să-ți iei câteva zile de odihnă.

— Patronul trebuie să fie un exemplu.

— În cazul ăsta mi-e teamă că la problemele obișnuite se mai adaugă încă ceva, spuse Jim, oftând resemnat.

— Ce vrei să spui?

— Vino, trebuie să-ți arăt ceva.

Fără vorbă, o îndemnă pe Dalila urmându-l pe Jim. Îl cunoștea prea bine pe ajutorul ei ca să-l mai sâcâie cu întrebări fără rost.

— Privește!

Îi arătă cu degetul o breșă largă în gardul de hotar.

— Fir-ar să fie! Abia acum o săptămână l-am controlat. Am nevoie de mai mulți oameni ca să adun animalele rătăcite.

— Da. Și încă n-ai văzut tot.

Se apropiară și când ajunseră lângă gard descălecară. Jim culese de pe jos un capăt de sârmă ghimpată și i-o arătă.

Intrigată, femeia o studie puțin, constatând cu mirare că ruptura era mult prea netedă ca să fie vorba de un accident. Era vorba fără îndoială de un gest criminal. Își ridică privirea către pășunea vecină. Aparținea fermei Double M.

Jillian se aștepta să fie cuprinsă de o furie violentă, dar în loc să o irite, constatarea asta o mâhnea profund. Era oare Adam capabil de o asemenea josnicie? Să fie oare un răspuns pentru umilirea pe care i-o pricinuise prin refuzul ei?

— Îți las ție grija să repari stricăciunile. Dar, în primul rând, contez pe discreția ta.

— Bine, patroană.

— Dacă nu mă întorc la timp, începeți însemnatul vitelor fără mine, spuse ea încălcând.

Trecu cu grijă prin gardul rupt și își îmboldi calul într-un galop nebunesc. În curând zări un grup de angajați de la Double M. Se apropie de ei.

— Îl caut pe Murdock. Adam Murdock.

— Adună vitele în partea de nord, răspunse unul dintre ei vizibil surprins de expresia mânioasă a călăreței.

— E o spărtură în gard. Ajutorul meu o să trimită niște oameni care să adune vitele noastre. Vă sfătuiesc să le căutați și voi.

Fără să aștepte un răspuns porni în galop în direcția care îi fusese arătată.

Curând îl văzu pe Adam călare pe Samson, învârtindu-se în jurul unui vițel recalcitrant. Trecu prin fața unui grup de cowboy și fără să se sinchisească de privirile lor intrigate, se duse drept spre el.

Borul pălăriei îi proiecta pe față o umbră care îi ascundea privirea. O așteptă să se apropie.

— Jillian!

Ghici imediat că ceva nu era în regulă.

— Trebuie să-ți vorbesc, Murdock.

— Te ascult.

Profitând de acest scurt răgaz, vițelul scăpă și Adam se pregătea să ia de la capăt manevrele de capturare, când Jillian puse mâna pe oblâncul șeii.

— Nu, nu aici.

El o privi o clipă, apoi făcu semn unuia dintre oamenii lui să se ocupe de animal.

— Pe scurt, te rog, spuse el în timp ce se îndepărtau de grup. N-am timp de pierdut în conversații mondene.

— Nu e vorba de mondenități.

— Care e problema?

Când fu sigură că erau destul de departe de urechile indiscrete, Jillian se opri și spuse:

— E o spărtură în gard la hotarul de vest. A fost tăiat.

— Și vrei să ți-o repar eu?

— Vreau să știu cine a făcut-o.

Adam rămase o clipă fără glas. Nu îi vedea ochii dar ghicea uimirea din ei.

— Tăiat?

— Chiar așa. Jim a văzut-o și mi-a atras atenția.

Își împinse pălăria pe spate și ea îi descoperi în sfârșit ochii.

— Nu cumva vrei să mă acuzi pe mine? se neliniști el pe un ton amenințător.

— Nu fac altceva decât să constat niște fapte, atâta tot.

O rază de soare se reflectă în ochii lui. Cu o încetineală calculată o apucă de cămașă și îi spuse, accentuând fiecare cuvânt.

— Eu nu fac asemenea lucruri.

Ea nu încercă să se elibereze. Ba dimpotrivă, îi înfruntă privirea. O adiere ușoară îi flutura părul care ieșea de sub pălărie,

— Sârma ghimpată poate să fie tăiată din amândouă părțile, Jillian.

Ea se eliberă cu o mișcare violentă.

— Dacă eram vinovată, cu siguranță n-aș fi venit să-ți spun.

— Poți să răspunzi pentru fiecare din oamenii tăi? Întrebarea o prinse descoperită. Orbită de durere,

apoi de furie, nu se gândise deloc la aspectul ăsta al problemei. Nu îi cunoștea decât pe câțiva dintre angajați de mai mulți ani, ceilalți nu erau decât în trecere pe la ferma ei, muncitori itineranți care își ofereau serviciile celui care plătea cel mai bine.

— Îți lipsesc vite? se neliniști el.

— Încă nu știu.

— O să le număr și eu pe ale mele. Vom vedea cine profită până la urmă.

# CAPITOLUL ȘASE

Când Jillian se întoarse la fermă, însemnatul vitelor era în toi. Animalele fuseseră adunate într-un țarc imens ca să fie triate. Nu avea timp să se lamenteze pentru gardul tăiat.

În interiorul țarcului, mai mulți călăreți mânau vaci și viței spre o ieșire unde un șir de bărbați lăsau să treacă vițeii și trimiteau mamele înapoi cu o mulțime de strigăte, gesturi și înjurături. Jillian își înfundă pălăria pe cap și se duse să li se alăture râzând.

Într-un nor de praf, vacile încercau să rupă cordonul de oameni ca să ajungă lângă viței. Dar bariera umană ținea piept cu succes asalturilor rumegătoarelor înnebunite.

Jim prinse cu lassoul un vițel care nu vroia să treacă la locul lui și, dându-i o palmă peste coaste îl trimise alături de cei de-un fel cu el. Apoi se întoarse spre Jillian și îi făcu cu ochiul complice.

— Ai reparat gardul? întrebă ea discret.

— Da.

— Perfect. Trebuie să stăm imediat de vorbă. Jim își ridică pălăria și își șterse fruntea cu mâneca cămășii pline de praf, înainte de a-și pune pălăria la loc.

— De îndată ce terminăm cu trepădușii ăștia, spuse el împingând un întârziat în țarcul care îi era destinat.

Închiseră curând poarta țarcului în care vițeii își chemau mamele mugind.

— Nu o să dureze prea mult, le promise Jillian.

Urmarea nu o încânta deloc cu toate că niciodată nu ar fi recunoscut-o. Trebuiau scoși vițeii pe rând, unul câte unul, ca să fie însemnați cu fierul roșu și apoi vaccinați. Dar se înhămă la treabă strângând din dinți, mânuind când fierul roșu când seringa. În aer plutea un miros de sudoare, de piele arsă și de medicamente. Ceilalți cowboy își însoțeau veseli treaba cu povești colorate pe care nimeni nu le credea, dar pe care fiecare' le exagera și mai tare. Jillian nu participa pentru prima oară la însemnat și totuși, ca de fiecare dată, munca asta simplă și aspră îi întărea convingerea că locul ei era chiar acolo, printre oameni și animale, și nu pe străzile aglomerate ale vreunei metropole.

Soarele scăpăta deja când se termină treaba. Oamenii flămânzi se îndreptau spre sala de mese ca să se desfete cu o cină binemeritată.

Istovită dar încântată, Jillian se așeză pe o ladă și își șterse fața de praf. Cămașa udă de transpirație i se lipea de piele. Și nu însemnase decât vreo sută de animale, se gândea ea întinzându-și brațele și picioarele. Mai rămăsese treabă pentru cel puțin o săptămână de muncă îndârjită. Așteptă să se îndepărteze toată lumea și îl abordă pe Jim.

— Mulțumec, spuse ea luând o bere și bând îndelung înainte de a deschide discuția. Am vorbit cu Murdock. Bineînțeles, el spune că e nevinovat. Spune-mi sincer Jim, tu îl crezi în stare de asemenea meschinării?

— Dar tu ce părere ai?

Ce putea să-i răspundă? Că sentimentele pe care i le inspira Adam o împiedicau să vadă clar?

— Eu te-am întrebat.

— Băiatul e stilat. Spre deosebire de el, bătrânul... Scrută orizontul mijindu-și ochii. Sunt sigur că acum câțiva ani el nu s-ar fi dat înapoi de la un asemenea procedeu. Numai ca să-l facă pe bunicul tău să turbeze. Dar puștiul, nu, nu cred că ar face așa ceva. Nu e stilul lui. El e altfel.

Se întrerupse ca să mai tragă o înghițitură de bere.

— Azi-dimineață am numărat vitele. Bineînțeles că numărătoarea mea e aproximativă.

— Și?

— Ei bine, mi-e teamă că ne lipsesc peste o sută de capete.

— Peste o sută?!

— Atât de multe nu pot să scape printr-o spărtură dacă nu sunt ajutate. Și oamenii pe care i-am trimis la Murdock nu au adus înapoi decât o duzină.

— Înțeleg.

Ea scoase un oftat adânc.

— Deci, la prima vedere, nu pare a fi vorba de o lipsă de supraveghere ci de un furt.

— Mă tem că da.

— Mâine dimineață vreau o numărătoare cât se poate de precisă. Începe din partea de vest, Jim. E foarte posibil ca unul sau mai mulți din angajații de la Double M să ne fure vitele, poate pentru patronul lor, sau poate pentru ei înșiși.

— E posibil, spuse el scărpinându-se la ceafă.

— Cel puțin să nu fie unul dintre ai noștri. Privirile lor se întâlniră și înțeleseră că amândoi se gândiseră la același lucru.

— Mai ales ai grijă ca povestea asta să nu răsufle. Ia cu tine niște oameni de încredere ca să numărați animalele.

O aprobă, conștient că era nevoie de o discreție absolută. Furtul de vite rămânea pentru crescători același flagel de temut.

— Îi ceri ajutor lui Murdock?

— Da, dacă o să fie nevoie de o colaborare.

Își aminti de expresia lui jignită, reacție a amorului propriu pe care și ea o cunoștea prea bine și nu putu să-și înăbușe un oftat.

— Mă duc să mănânc ceva. Vii și tu? o îndemnă Jim cu un zâmbet.

— Nu, mulțumesc, nu mi-e foame.

— Ce naiba faci? Trebuie să mănânci! Dacă mai continui să slăbești o să ajungi să te sufle vântul.

— Ce urâcios ești!

După ce se asigură că nu îi vede nimeni, îl sărută pe obraz, apoi urcă în șa, fără să mai ia seama la bombănelile lui.

Ca să-și satisfacă curiozitatea porni mai întâi către zona de vest. Ajunsă acolo, merse de-a lungul hotarului controlând reparațiile, apoi se duse să numere animalele.

Nu îi trebui prea mult timp ca să ajungă la concluzia că estimarea lui Jim era aproape de adevăr. O sută de capete! Închise ochii să se gândească atent.

Pierderile din timpul iernii nu depășiseră normele în general acceptate de crescători. Dar pierderea asta nu se mai datora cauzelor naturale. Trebuia să pună mâna cât mai repede pe vinovat dacă vroia să evite o catastrofă.

Dădu pinteni calului ferm hotărâtă să nu intre în panică. Trebuia să acționeze metodic. Mai întâi să stabilească exact numărul de vite dispărute și apoi să anunțe autoritățile. Pentru moment se simțea obosită, descurajată și murdară. Se impunea un scăldat.

Nu trecuse decât o săptămână de la ultima vizită la eleșteu dar coroanele plopilor și sălciilor se îmbogățiseră. Deja florile se distingeau clar de verdele proaspăt al preeriei. Soarele avea să dispară curând după coline dar aerul mai era călduț. Descălecă și legă iapa de trunchiul unui copac.

După ce își scoase pălăria, se așeză pe o piatră ca să-și scoată cizmele. Apoi pantalonii și cămașa își găsiră locul pe iarba plină de flori mici și albe.

Intrând în apă, senzația plăcută de răcoare o făcu să se relaxeze uitând repede de oboseală și de gândurile sumbre. Ca proprietară și conducătoare a fermei va ști să facă față obligațiilor care-i vor sta în față. Dar pentru moment, voia înainte de toate să profite de tinerețe, de libertate și de natura minunată care era împrejurul ei. Își lăsă capul pe spate și se cufundă în apa limpede.

Adam nu căuta să înțeleagă cum știuse că o va găsi acolo. Se mulțumea să o admire în liniște de pe șaua calului. Femeia se lăsa să plutească în voia apei fără gesturi inutile; în felul ăsta nici un zgomot nu acoperea cântecul păsărilor. Pentru prima oară o vedea complet destinsă.

Sub oglinda ușor încrețită a apei îi ghicea rotunjimile senzuale. Părul ei plutind îi încadra chipul ca o coamă roșie. Simți ridicându-i-se prin vine un râu de lavă.

Oare ea nu-și dădea seama de comorile de senzualitate pe care le ascundea corpul ei suplu cu reflexe sidefii? Probabil, își spuse el în timp ce Jillian dispărea sub apă.

Când reveni la suprafață descoperi prezența lui Adam. După primul șoc, Jillian își dădu seama de poziția ei stânjenitoare și sări în sus indignată.

— Ce cauți aici?

Adam o privea amuzat.

— Cum e apa? întrebă el detașat.

În locul lui Jillian, orice altă femeie ar fi încercat disperată să-și ascundă goliciunea. Dar ea se mulțumi să-și înalțe bărbia cu aroganță. — E rece ca gheața. Acum întoarce-te de unde ai venit și lasă-mă să mă scald liniștită.

— Știi, am avut o zi grea.

Se așeză pe o piatră pe malul apei. Și hainele lui erau pline de sudoare și praf.

— Hmm! E tentantă o baie.

— Eu am fost prima! spuse ea printre dinți. Dacă ai avea cât de puțin bun simț ai pleca.

Fără să-i pese de remarca ei, se aplecă să-și scoată cizmele.

— Ce faci?

— Cred că o să fac și eu un mic plonjon.

Îi adresă un zâmbet dezarmant și își scoase pălăria.

— Te sfătuiesc să te mai gândești o dată.

Se ridică și își descheie cămașa.

— Îți aduc aminte că partea asta a iazului e pe proprietatea mea.

Cămașa alunecă de pe umeri dând la iveală un piept bronzat, puternic, acoperit cu păr cârlionțat.

— Ce faci, Murdock?

Aruncă o privire înnebunită spre hainele ei, și constată spre marea ei disperare că erau prea departe. Se simți prinsă în cursă.

— Relaxează-te, îi sugeră el zâmbind. O să ne purtăm ca și când o rețea de sârmă ghimpată ar tăia iazul în două.

Spunând acestea își desfăcu centura fără să o scape din ochi.

Prima reacție a lui Jillian fu aceea de a întoarce capul din pudoare. Dar se hotărî ca dimpotrivă, să-l privească cu insistență ca să-l facă să se simtă stânjenit. Degeaba! El părea să nu se sinchisească de indiscreția ei. Iar ea nu putea să nu aprecieze spectacolul.

De ce era oare atât de frumos? Prudentă, se refugie în jumătatea iazului care îi aparținea.

— Mi se pare că situația asta te amuză, Murdock.

El intră în apă scoțând un suspin de plăcere.

— Trebuie să recunosc că nu îmi displace. Vii des să te scalzi aici?

— Locul este întotdeauna pustiu. Sau, mă rog, aproape totdeauna pentru că se pare că o să-ți faci un obicei. Ar trebui să ne punem de acord ca să venim aici pe rând.

— De ce? Prezența ta nu mă deranjează deloc.

El se apropie.

— Rămâi în partea ta, Murdock! îi porunci neputând să-și ascundă un zâmbet.

Ca să-i arate că goliciunea ei nu o deranja câtuși de puțin, se lăsă să plutească pe spate închizând ochii.

— Îmi place să vin aici duminica, când ceilalți joacă cărți sau stau de povești, spuse Jillian.

Adam îi scrută chipul. Cât de nepăsătoare părea.

— Nu îți plac poveștile lor?

— Ba da, dar prezența mea îi face pe bărbați să se simtă stânjeniți. Nu îndrăznesc să spună prostii atunci când sunt cu ei.

— Dar ce fac în celelalte zile?

— Când călărești sau când muncești cot la cot cu cineva nu te mai gândești că e bărbat sau femeie.

— Asta o spui tu! replică el lăsându-și privirea să rătăcească pe corpul pe care apa abia îl ascundea.

— Și apoi mai trebuie să poată să se plângă în liniște unul altuia... continuă chicotind. De mâncare, de salariu, de muncă. Ceea ce nu îndrăznesc să facă atunci când e și patroana acolo.

Cu palmele atingea suprafața apei încrețind-o cu valuri mici și deodată realiză că nu îl văzuse niciodată pe Adam făcând vreun gest obscen.

— Oamenii tăi nu se întâmplă să se mai plângă din când în când, Murdock?

— Acum șase sau șapte ani, o inițiativă a dragei mele surioare a provocat un protest general.

Un zâmbet îi apăru în colțul gurii aducându-și aminte de cele întâmplate.

— Se apucase să înfrumusețeze barăcile. Perdele colorate de bumbac la ferestre și hârtie, albastră pe pereți. De aici îți poți da seama de rezultat.

— O, Doamne! exclamă ea râzând copios. Și cum au reacționat?

— Grevă. Au refuzat să mai curețe, să măture. După două săptămâni curtea semăna cu o groapă de gunoi.

— Dar tatăl tău de ce nu a împiedicat-o să facă o asemenea prostie?

— Suzan seamănă prea mult cu mama. Tata nu poate să-i refuze nimic.

Jillian, cufundată în apă până la gât, clătină din cap după o porție bună de râs.

— Și oamenii au obținut câștig de cauză până la urmă?

— Să zicem că într-o bună zi perdelele au dispărut în mod misterios.

— Le-ai ars?

— Nu vorbesc decât în prezența avocatului meu... A fost nevoie de o săptămână ca lucrurile să-și revină pe făgașul lor firesc.

Era atât de drăgălașă, se purta atât de firesc, și zâmbea atât de deschis, încât Adam trebui să facă un efort de voință ca să nu o cuprindă în brațe. Deodată chipul ei se întunecă.

— Venind aici, am trecut pe lângă hotarul de vest. N-am remarcat nici o breșă nouă.

El nu se îndoia că Jillian va aborda inevitabil subiectul ăsta și nu putea decât să regrete gustul amar după clipele plăcute de complicitate pe care le împărțiseră împreună. Niciodată nu se simțise atât de bine în compania unei femei.

— Oamenii mei au găsit cinci vite pe pământul vostru. Se pare că voi aveți de două ori mai mulți fugari.

Ea șovăi, o clipă înainte de a-l întreba:

— Și acum, îți ies la număr toate?

— Da, așa cred. De ce?

— Mie îmi lipsesc o sută de capete, răspunse ea pe un ton neutru.

— O sută?

O prinse de braț fără să-și dea seama.

— O sută, ești sigură?

— Cifra este aproximativă deocamdată. Mâine aștept confirmarea. Dar îmi lipsesc o grămadă, sunt sigură de asta.

O privi fără să scoată o vorbă și gândurile lui străbătură același traseu ca ale ei când Jim îi anunțase vestea. Ajunse și el la aceeași, concluzie.

— Ascultă, mâine dimineață o să mă ocup personal de numărătoarea vitelor. Dar mă îndoiesc că o sută de animale s-au amestecat cu ale noastre fără ca eu să-mi dau seamă.

— Într-adevăr, nici eu nu cred că le vei găsi rătăcite printre ale voastre.

Adam întinse mâna ca să-i atingă obrazul.

— Aș vrea să te ajut dacă pot să-ți fiu cumva de folos. Poate că un tur cu avionul ne-ar ajuta să le depistăm mai ușor.

Jillian simți cum o străbate un val ciudat de căldură. Câteva cuvinte de compasiune și o ușoară mângâiere pe obraz au fost de ajuns ca să-i distrugă apărarea.

— Mulțumesc pentru ofertă, răspunse ea cu glas șovăitor. Nici eu nu mai cred că ar putea fi vorba de o dispariție accidentală.

— Ai dreptate. Te însoțesc la șerif.

Fu surprinsă să constate că Adam părea într-adevăr hotărât să o ajute.

— Nu, nu e nevoie. Pot să mă descurc foarte bine și singură.

— De ce refuzi ajutorul meu?

Cum de nu-i remarcase până acum slăbiciunea? Era atât de tânără și atât de vulnerabilă. Ovalul feței era atât de delicat. Nu se putu opri să nu-i mângâie obrazul care tresări la atingerea degetelor lui. Cealaltă mână îi alunecă pe spate și o trase încet lipind-o de el.

— Jillian.

Neputând să găsească cuvintele care să exprime violența dorinței, o îmbrățișă strivindu-i buzele într-un sărut pătimaș. Răspunsul lui Jillian fu instantaneu. Ca împinsă de un resort, brațele ei îi cuprinseră gâtul de o parte și de alta și îl sărută și ea cu pasiune. Ar fi vrut ca această îmbrățișare arzătoare să dureze veșnic. Simți lipită de sânii ei inima lui Adam bătând gata să-i spargă pieptul și apăsarea buzelor lui care făcea să-i circule în vine un șuvoi de lavă fierbite.

În timp ce trupul ei simțea nevoia mângâierilor, o neașteptată revelație îi trecu prin minte: dorința trupească pe care i-o inspira Adam prevestea un șir de suferințe viitoare dar o lăsa să întrevadă o speranță de fericire pe care nu ar fi visat-o niciodată. Totuși, cu cât gândul îi șovăia, cu atât mai mult încerca să lupte ca să nu cadă în prăpastia uitării de sine care putea să-i fie fatală. Era oare vorba de o dragoste reciproc împărtășită, sau mai curând de o supunere? Și ar fi putut să se dăruiască trup și suflet unui Murdock? Ar fi fost oare în stare să depășească granița imaginară care despărțea cele două clanuri de atâta vreme?

Îl respinse cu brutalitate și îl privi temătoare. Nu, nu trebuia să cedeze impulsurilor de moment, să se lase deturnată de la scopul ei de un simplu sărut.

— Te-am rugat să rămâi în jumătatea ta, spuse ea cu un glas șovăitor. Nu glumesc.

Din câteva mișcări ajunse la mal. Adam o privea fără să scoată o vorbă. Niciodată nu dorise atât de mult o femeie, și nu fusese niciodată respins cu atâta umilință. Traversă iazul în direcția opusă.

Jillian îl auzi ieșind din apă dar nu se întoarse. Fără să țină seama de apa care îi șiroia pe trup, își îmbrăcă în grabă cămașa.

— Cum am putut să fiu atât de proastă să am încredere în tine? Ar fi trebuit să mă gândesc că o să încerci să profiți de situație.

Dar de ce avea ochii plini de lacrimi care o ardeau? Ea, care se credea atât de tare.

— Pretindeai că vrei să mă ajuți, doar ca să-ți atingi scopul propus.

— Ai grijă ce spui, bombăni Adam.

Se întoarse spre el tremurând de indignare.

— Nu primesc lecții de la tine! Știam foarte bine încă de la început ce vrei.

Adam își puse pantalonii și o admiră, nemișcat.

— N-am făcut niciodată un mister din asta. Aerul lui detașat avu darul să sporească furia lui Jillian.

— Scutește-mă de pretinsa ta sinceritate. Din întâmplare gardul meu a fost tăiat și îmi lipsesc o sută de animale. Asemenea lucruri nu se întâmplau atunci când erai la Billings și așteptai...

Se întrerupse brusc, dezgustată de ceea ce se pregătea să spună. Toate scuzele din lume nu ar fi putut să șteargă privirea cruntă pe care el i-o aruncă.

— Ce așteptam? întrebă el cu un calm mai neliniștitor decât cele mai rele amenințări.

Cu toate că se simțea străbătută de fiori de teamă izbuti să-și înalțe bărbia semeață.

— Asta tu poți s-o spui.

Adam nu îndrăzni să meargă spre ea căci se temea că nu-și va putea controla gesturile. Mâna lui se crispă strângând lassoul agățat de șa.

— Te iert pentru subînțelesurile tale mârșave.

Jillian ar fi dat orice să-și poată retrage cuvintele îngrozitoare pe care le spusese. Dar era deja prea târziu.

— Și eu pentru vorbele tale frumoase, zise ea.

Se aplecă să-și adune pantalonii. Atunci, cu repeziciunea unui fulger, Adam trecu la acțiune. Acuzațiile femeii îl atinseseră din plin în amorul propriu, nu pentru că erau calomnioase, ci pentru că crezuse pentru o clipă că și ea încerca aceleași sentimente ca el, sentimente pe care nici o altă femeie nu i le trezise niciodată și care erau mult mai mult decât o simplă atracție fizică.

Jillian scoase un țipăt de surpriză când lassoul se înfășură în jurul ei, imobilizându-i mâinile.

— Ce naiba faci?

— Ce trebuia să fac acum o săptămână.

Cu ochii sclipind de mânie o trase spre el.

— Îți promit că nu o să te mai plictisesc cu vorbele mele frumoase.

Ea încercă în zadar să se elibereze. Fără să trădeze cea mai mică urmă de teamă, ochii ei aruncau fulgere.

— O s-o plătești scump!

Adam nu se îndoia nici o clipă de asta. Și totuși, în clipa aceea nimic nu mai conta. O prinse de părul încă ud și întorcând-o cu fața spre el o privi în ochi.

— Ce ai, Jillian? Ești atât de drăguță și deodată, așa pe nepregătite, îți scoți ghearele. De ce? Dacă nu ești în stare să te hotărăști am s-o fac eu pentru tine.

Spunând asta o sărută din nou cu patimă. Ea se zbătu cu toată senzația plăcută pe care i-o trezea sărutul. Țesătura fină a cămășii absorbea picăturile de apă rămase încă pe pieptul lui Adam. O briză ușoară îi mângâia picioarele goale care i se muiaseră, în timp ce el o așeza pe iarbă fără să-i lase buzele.

Încet, rezistența femeii slăbi. Dorința care punea stăpânire pe ea o făcu să ajungă la capătul reținerilor și cedă în sfârșit chemării simțurilor.

Adam uitase de lassoul care o înlănțuia pe Jillian. Uitase supărarea și mânia. Se lăsa purtat de senzația minunată pe care i-o dădea corpul cald și suplu, întins sub el, de gura lacomă. Inima lui Jillian bătea la fel de nebunește ca a lui.

Cu mâna febrilă îi desfăcu nasturii cămășii și degetele îi alunecară pe pielea jilavă, ca să mângâie conturul fragil al sânilor ei. Îi sărută sfârcul și Jillian. gemu de plăcere în timp ce un nou val de dorință o învălui.

Adam vru să o dezbrace de tot dar cămașa rămăsese prinsă în dreptul taliei. Își înghiți o înjurătură și căută tatonând obstacolul care îi stătea în cale. Degetele lui întâlniră suprafața aspră a frânghiei și înțelese situația. Fir-ar să fie! Ce se întâmpla cu el? Se pregătea să abuzeze de o femeie lipsită de apărare! Nu avea nici o scuză pentru un asemenea act.

Desfăcu frânghia ocărându-se și o eliberă pe Jillian. Pe urmă o admiră în tăcere. Buzele încă mai purtau urmele sărutărilor lui. Ochii pe jumătate închiși, îmbătați de plăcere, îl fixau fără să-l vadă. Rămânea întinsă, nemișcată și din când în când trupul îi tresărea frământat de frisoane.

— Acum sunt gata să-ți plătesc, spuse el rostogolindu-se într-o parte.

Da, înțelegea după expresia lui rușinată că în sfârșit se simțea răzbunată. Asta i-ar fi fost de ajuns pentru ca să se ridice și să plece satisfăcută. Dar nu avea de gând așa ceva. Lăsând la o parte orice prudență se agăță de el. Privirile li se întâlniră și rămaseră amândoi fascinați de dorința care li se citea în ochi.

— O să ai necazuri cu mine dacă nu termini ceea ce ai început.

Își trecu degetele prin părul lui bogat și îl sărută. Cămașa desfăcută alunecă încet și sânii ei atinseră pieptul păros al lui Adam. Scoase un geamăt înfundat. Amândoi fură luați de un vârtej pătimaș care mătură totul în calea lui. Nu mai era vremea rațiunii ci a simțurilor și se lăsară cu totul în voia lor.

După ce îi scoase cămașa, Adam își scoase și el pantalonii și o strânse lângă el, martoră la arzătoarea lui dorință. Un fior nestăpânit îi străbătu întreaga ființă. Se răsturnă peste ea.

— Adam...

Dar cuvintele ei se topiră într-un geamăt prelung când se simți pătrunsă de dragostea lui și purtată spre paroxismul acestei febre senzuale care era preludiul ultimei explozii de fericire.

Rămaseră mult timp întinși alături în tăcere. Cu mâna pe pieptul lui Adam, Jillian îi simțea respirația neliniștită.

Chiar și după descărcarea pasiunii nu ajunseseră să-și găsească liniștea. Era așa întotdeauna? Jillian nu cunoscuse niciodată o asemenea dorință de a trăi din nou clipa pe care trupul ei excitat o trăise cu un spasm de bucurie.

După toți acești ani în care se ferise de orice sentiment, se îndrăgostise nebunește de un bărbat pe care abia îl cunoștea, un om în care nu ar fi trebuit să aibă încredere. Și totuși, avea încredere în el... și asta o înfricoșa cel mai mult. În îmbrățișarea lui își uita ambițiile, munca, răspunderile, și devenea o simplă femeie fremătând de pasiune.

Adam ridică încet capul. Pentru prima oară în viață, siguranța de sine îl părăsea. Jillian făcuse să vibreze în el o coardă sensibilă a cărei existență nici nu o bănuia. Știa că de acum nu se mai putea lipsi de ea. Totuși, nu vroia să o țină cu forța.

— Jillian...

Îi îndepărtă șuvițele ude care îi acopereau obrazul.

— De ce este atât de complicată legătura noastră?

— Nu știu...

Femeia își mai îngădui câteva clipe de slăbiciune, lipindu-și obrazul de al lui ca să-l simtă.

— Trebuie să mă gândesc.

— La ce?

Închise ochii și clătină din cap.

— Nu știu. Acum, lasă-mă să plec.

Mâinile lui se încleștară în părul ei lung.

— Pentru câtă vreme?

— Nu mai știu. Trebuie să-mi pun ordine în idei.

I-ar fi fost atât de ușor să o oprească. I-ar fi fost de ajuns un sărut. Dar își aminti de calul sălbatic, de răul pe care i-l făcuse capturându-l, de respectul pe care i-l inspirase mândria lui neîmblânzită. O lăsă să plece fără un cuvânt. Se îmbrăcară în tăcere, amândoi, prea adânciți în gânduri ca să se mai lanseze în discuții. Când Jillian își ridică de jos pălăria, Adam o luă de mână.

— Dacă ți-aș spune că ceea ce s-a întâmplat între noi reprezintă mult mai mult decât mi-am închipuit, poate chiar mai mult decât aș fi dorit, m-ai crede?

Ea își umezi buzele.

— Acum, da. Dar mâine? Îmi trebuie timp ca să capăt încredere în tine.

Adam își puse pe cap pălăria și umbra borului îi ascunse din nou privirea.

— O să aștept. Dar să știi că răbdarea nu este principala mea calitate.

Îi ridică bărbia cu mâna privind-o în ochi.

— Dacă nu vii tu la mine, o să vin eu să te caut. Jillian încercă să nu ia în seamă plăcerea pe care i-o făcea această amenințare.

— Te previn că nu mă voi lăsa ușor prinsă. Îi întoarse spatele, se duse și își dezlegă iapa și încălecă.

— Nu aș miza prea mult pe șansele tale, răspunse Adam liniștit.

Apoi plecă spre armăsarul lui care îl aștepta dincolo de hotarul imaginar.

# CAPITOLUL ȘAPTE

„Dacă nu vii tu la mine, o să vin eu să te caut.” Fraza asta îi rămase adânc întipărită în mintea lui Jillian. Și acum nu știa ce atitudine să adopte. În seara aceea, pe malul apei simțise mai mult decât pasiune, mai mult decât o simplă plăcere. S-ar fi împăcat cu aceste sentimente dar acel ceva în plus nu o lăsa să doarmă. Dacă se ducea la el, ce o aștepta? O aventură care prevestea răbufniri pe care nu era sigură că putea să le stăpânească. Primejdii de care abia acum începea să-și dea seama. Nu îi convenea să recunoască că se îndrăgostise de Adam, ba chiar mai mult, că îl înțelesese.

Crezuse întotdeauna că oamenii se îndrăgostesc pentru că așa vor ei. De altfel nu avusese, chiar ea o experiență cu câțiva ani înainte? Și iată că acum era pe punctul să se lase copleșită de îndemnurile inimii, fără să fie pregătită să suporte consecințele.

Dacă s-ar fi dus la el... Merita oare ca de dragul dorinței pe care i-o stârnea să renunțe la ambiții, la răspunderile ei? Dacă s-a îndrăgostit de el, va fi în stare să suporte durerea despărțirii când el se va hotărî să pornească din nou pe drumul lui solitar? Pentru că era convinsă că mai devreme sau mai târziu lucrurile vor lua o asemenea întorsătură. În afara lui Clay, nici un bărbat nu îi rămăsese credincios. Se obișnuise în așa măsură să facă totul după capul ei încât nesiguranța asta o măcina. Și în timp ce aceste amenințări apăsau asupra vieții ei private, altele, la fel de grave, îi întunecau orizontul profesional. Îi lipseau trei sute de vite. Nu mai era nici o îndoială: era victima unei bande organizate de hoți de vite. După ce bătu la ușă, Joe Carlson dădu buzna în biroul ei.

— Ei bine, ce s-a întâmplat?

— Avionul nu o să fie gata înainte de sfârșitul săptămânii.

Jillian scoase un oftat resemnat.

— În orice caz hoții noștri trebuie să fie acum departe. Probabil au mânat vitele în Wyoming. Nu crezi, Joe?

— Poate că nu. Asta ar constitui un delict federal.

— În orice caz, în locul lor nu aș mai pierde vremea, prin regiune. Nu poți să ascunzi, mult timp un număr așa de mare de animale.

Se ridică și își trecu degetele subțiri prin păr. Trei sute de vite! Cifra asta exorbitantă parcă suna clopotul de îngropăciune al speranțelor, al planurilor și ambițiilor ei.

— Șeriful face tot ce-i stă în puteri, dar mă tem că am pierdut partida. Nu pot să sufăr sentimentul ăsta de neputință!

— Jillian...

Vizibil stânjenit, Joe tăcu o secundă. Un șir nesfârșit de secunde urmă marcat de tic-tacul orologiului bunicului.

— Cred că e de datoria mea să pun problema în felul ăsta, spuse el într-un târziu privind-o fix în ochi. Nu ar fi posibil să ascunzi trei sute de vite dacă le-ai împrăștia într-o cireadă cu mai multe mii de capete?

— Fii mai clar te rog, îi spuse aruncându-i o privire de gheață. ...

Cu toate că petrecuse șase luni la Utopia, Joe aducea mai mult a om de afaceri decât a cowboy. Iar acum vorbea omul de afaceri din ,el.

— Jillian, nu putem să nu ținem seama că breșa în gard dă direct în proprietatea lui Murdock.

— Știu și eu asta. Dar sârmele tăiate nu constituie o probă suficientă pentru mine.

Joe se pregătea să-i răspundă dar se răzgândi când îi întâlni expresia încăpățânată.

— Foarte bine.

Supunerea asta bruscă avu darul să-i accentueze iritarea lui Jillian și îndoielile în aceeași măsură.

— Adam mi-a promis că o să facă un inventar precis al animalelor lui.

Tonul ei trăda îndoiala mai mult decât cuvintele. Îi înfruntă privirea lui Joe și crezu că zărește în ea un licăr de înțelegere.

— Ce Dumnezeu! N-are nevoie să-mi fure mie vitele!

— Jillian, pierderea pe care o ai îți reduce profitul la zero. Încă un incident ca ăsta și... va trebui să te gândești să vinzi pământ. Și asta ar conveni proiectelor de extindere ale unora.

Îi întoarse spatele și închise ochii. Bineînțeles că ținuse seama și de ipoteza asta, dar își reproșase imediat o asemenea bănuială.

— Dacă l-ar fi interesat pământul meu, Adam mi-ar fi spus.

— Și i-ai fi opus un refuz categoric. Se spune că acum câțiva. ani avea de gând să-și facă singur o fermă. Dacă a renunțat între timp, asta nu înseamnă că se mulțumește cu ceea ce o să-i lase bătrânul.

Jillian nu putea să-l contrazică. Dar cunoscîndu-l, nu putea să admită duplicitatea lui Adam.

— Șeriful conduce ancheta. Nu te amesteca!

— Foarte bine, spuse el retrăgându-se în fața tonului ei tranșant. Mă duc înapoi să-mi văd de treburile mele, dacă asta mă faci, discret, să înțeleg.

— Joe, îmi pare rău, murmură ea în timp ce el se apropia de ușă. Știu că te gândești la binele fermei.

— Și la al tău, Jillian.

— Îți sunt recunoscătoare. Dar vreau să rezolv afacerea asta în felul meu.

— De acord.

Își puse pălăria pe cap și și-o trase pe frunte.

— Nu uita că sunt de partea ta.

— Îți promit.

După ce plecă Joe, Jillian începu să măsoare cu pași mari biroul. Cât ar fi vrut să lase în seama altcuiva rezolvarea problemelor. Simțea nevoia să fugă, să evadeze. Cu toate astea nu-și putea permite nici cea mai mică slăbiciune. Ei îi aparținea ferma și toate răspunderile care decurgeau îi reveneau ei. Își puse mănușile de lucru și își luă pălăria. O chema datoria. Chiar dacă i se fura și ultima vită, nu renunța. Îi mai rămâneau pământul și încăpățânarea pe care le moștenise de la bătrânul Clay.

Când ieși din casă, o văzu pe Karen Murdock oprindu-și mașina în fața intrării. Surprinsă, șovăi puțin, apoi se hotărî să îi iasă în întâmpinare.

— Bună ziua. Sper că vizita mea nu te deranjează.

— Deloc.

Nu putea să nu admire eleganța mamei lui Adam.

— Sunt încântată să vă revăd, doamnă Murdock.

— Constat însă că nu am nimerit într-un moment prea potrivit, spuse aceasta văzându-i mănușile de lucru.

— Nici vorbă. Jillian își scoase mănușile și le îndesă în buzunarul de la spate al pantalonilor.

— Pot să vă ofer o cafea?

— Mi-ar face plăcere.

Karen o urmă pe Jillian în casă.

— E multă vreme de când n-am mai călcat pe aici. Veneam deseori să o văd pe bunica ta. Bineînțeles că soții noștri erau la curent cu aceste vizite dar aveam grijă să nu discutăm niciodată despre asta. Ce părere ai despre vechea noastră rivalitate, Jillian?

În alte condiții, tonul malițios al lui Karen ar fi făcut-o să râdă. Dar acum abia schiță un zâmbet vag.

— Părerea mea s-a schimbat foarte mult în ultima vreme.

— Sunt încântată.

Karen se așeză la masa din bucătărie în timp ce Jillian punea apa la fiert.

— Tare mi-e teamă că Paul te-a luat în răspăr când ai venit pe la noi. Trebuie să-ți mărturisesc că îi place grozav să provoace oamenii. Reacția ta a constituit pentru el evenimentul zilei.

— Asta înseamnă că bătrânul Clay îi semăna mai mult decât credeam, declară tânăra zâmbind.

— Erau făcuți din același aluat. Dar nu sunt prea mulți ca ei pe aici. Jillian, am auzit vorbindu-se de greutățile tale. Să știi că îmi pare foarte rău. Dacă pot să te ajut cu ceva te rog să nu șovăi să-mi spui.

Jillian se întoarse spre plită înălțând din umeri.

— Suntem expuși la tot felul de riscuri. Șeriful își continuă ancheta.

— Suntem într-adevăr, și unii și alții, expuși la toate primejdiile, reluă Karen ca un ecou.

Se întrerupse și ezită înainte să abordeze un subiect pe care îl știa delicat.

— Jillian, Adam mi-a vorbit de gardul tăiat...

— Liniștiți-vă doamnă, nu îl bănuiesc pe el. Nu sunt chiar atât de proastă.

— Își face multe griji din pricina ta.

— Se înșală. Sunt destul de matură ca să-mi rezolv singură problemele.

— Atunci, nu ai nevoie de nici un ajutor? o întrebă Karen pe un ton neutru.

Jillian umplu ceștile și așeză ibricul oftând.

— Nu vroiam să vă jignesc. Știți, să conduci o fermă nu e un lucru ușor, mai ales pentru o femeie. Trebuie să muncești de două ori mai mult pentru că trăim într-o lume a bărbaților. Nu îmi pot permite să mă dau bătută.

— Cine vorbește de așa ceva? Suntem între noi femeile, nu trebuie să‑mi mai explici.

Jillian o observă pe Karen pe deasupra ceștii aburinde și înțelese că îi oferea solidaritatea ei feminină. Atunci începu să-i facă confidențe.

— Mi-e teribil de frică, murmură ea. Am mizat atât de mult pe anul ăsta, am investit atât de mult. Bineînțeles pierderea pe care am suferit-o nu e atât de mare încât să mă ruineze dar o să-mi vină foarte greu să-mi revin.

Karen o luă de mână.

— O să-ți găsim vitele.

— Să vă audă Cel de Sus!

Jillian se lăsă puțin legănată de încurajarea lui Karen. Apoi retrăgându‑și mâna spuse:

— Orice s-ar întâmpla, rămân propietara Utopiei. Trebuie să am grijă să păstrez moștenirea pe care mi-a lăsat-o Clay. Nu vreau să-i trădez încrederea. Am o datorie față de el. Nu numai pentru pământ, dar la fel de mult și pentru ce m-a învățat.

— Cu toate astea, nu trebuie să te lași ca pământul să te distrugă. Paul urla când mă auzea vorbind așa, dar eu cred sincer că cele câteva pogoane de pășune nu merită un asemenea sacrificiu.

— Nu am nimic altceva.

— Glumești!

Văzând că Jillian nu răspunde, continuă;

— Văd că ești convinsă de ceea ce spui. Dar te înșeli. Chiar dacă pierzi domeniul ăsta până la ultimul fir de iarbă, vei realiza altceva. Ai putere, ai curaj, la fel ca Adam.

— Adam a avut întotdeauna posibilități pe care eu nu le am…

Jillian nu mai putea să stea pe loc; se ridică și își mai turnă o ceașcă.

— Te referi la activitatea lui la Billings…

Karen tăcu pentru o clipă, întorcând pe toate fețele ce avea de spus.

— A plecat acolo la cererea mea și a tatălui său, spuse ea în sfârșit. Sper să nu mai fiu nevoită niciodată să-i cer un asemenea sacrificiu.

— Nu înțeleg.

— Când Adam s-a întors de la universitate, Paul i-a propus să lucreze la fermă timp de trei ani înainte de a prelua conducerea.

— Am auzit vorbindu-se despre asta. Bănuiesc că nu e ușor să renunți la munca de o viață întreagă, chiar în favoarea propriului tău copil.

— Dar Paul ar fi făcut-o poate dacă… Își încheie fraza cu un gest evaziv. Când a refuzat să-și țină făgăduiala, pe Adam l-a apucat o furie nebună. L-a amenințat că pleacă la Wyoming să-și facă acolo o fermă, a lui.

— Dar nu și-a pus în aplicare proiectul.

— Nu. Eu l-am făcut să se răzgândească. Tocmai aflasem că Paul era atins de o boală incurabilă. Medicii nu îi dădeau de trăit mai mult de doi ani. El, care trecuse peste toate obstacolele, era învins de boală, trădat de propriul trup.

Jillian își aminti de privirea pătrunzătoare a bătrânului și de mâinile lui tremurătoare.

— Îmi pare rău.

— Paul nu vroia să afle nimeni, nici măcar Adam. Dar dacă Adam ar fi plecat, așa cum avea de gând, sunt convinsă că Paul ar fi încetat să lupte. Și Adam nu ar fi suportat să se simtă răspunzător pentru moartea tatălui său. Atunci i-am mărturisit totul.

Oftă din adâncul sufletului.

— L-am rugat să renunțe la planul lui. A fost de acord să se ducă la Billings. Cu toate că întotdeauna a spus că a făcut-o pentru mine, sunt sigură că a făcut-o pentru taică-su! Fără să fiu doctor, pot să spun că i-a prelungit lui Paul viața cu cinci ani.

Jillian simți un nod în gât.

— Iar eu i-am adus o învinuire groaznică.

— Nu ești prima. Adam știa foarte bine la ce se expune acceptând, dar puțin îi păsa de ce gândeau și spuneau oamenii. În sfârșit, cei mai mulți, rectifică ea.

— Știi, nu am nici o scuză. O să se înfurie dacă o să afle că sunt la curent.

— Îl, cunoști bine.

— Nu, se grăbi Jillian. Nu îl cunosc, nu îl înțeleg și…

Se opri, stupefiată că își dezvăluie sentimentele față de Karen Murdock.

— Da, sunt mama lui, spuse ea ca și cum i-ar fi citit în priviri. Dar sunt și femeie. Și știu ce înseamnă să te îndrăgostești de un băiat înzestrat cu o asemenea tărie de caracter.

De data asta nu mai accentua cuvintele dar vorbea cu toată sinceritatea.

— Nu aveam nici douăzeci de ani când l-am întâlnit pe Paul. El avea patruzeci. Oamenii îl considerau nebun, iar pe mine mă bănuiau că vroiam să pun mâna pe banii lui.

Izbucni în râs, apoi se lăsă pe spătarul scaunului răsuflând ușurată.

— Acum treizeci de ani nu îmi dădeam seama de umorul situației. Nu vreau să te plictisesc cu sfaturi, ci vreau numai să-ți ofer sprijinul meu, dacă ești de acord.

Jillian îi admiră chipul frumos pe care timpul îl cruțase, privirea, care exprima un amestec de blândețe și asprime.

— Nu știu dacă am nevoie.

— Poți să nu bagi în seamă o mână întinsă?

Jillian surâse și îi prinse mâinile.

— Nu.

— Perfect. Văd că ești foarte ocupată. Te las să-ți vezi de treabă. Și mai ales nu șovăi să mă chemi dacă ai nevoie să te destăinuiești unei alte femei.

— Promit. Mulțumesc. Karen clătină din cap.

— Oferta mea nu este dezinteresată. Trăiesc de multă vreme într-o lume mult prea masculină.

O mângâie pe Jillian pe obraz.

— Fiica mea îmi lipsește mult.

Adam contempla luna de pe veranda casei sale. Noaptea era atât de liniștită încât, parcă auzea foșnetul aripilor păsărilor de noapte care își căutau prada. Din când în când ducea la gură o sticlă de bere rece, de parcă nu îi simțea gustul. Așteptarea începea să îl obosească. Trecuse o săptămână de la întâlnirea cu Jillian. De atunci, nu trecea nici o zi fără să se gândească la ea, fără să simtă dorință arzătoare de a umple vidul pe care ea i-l relevase dintr-o dată. Își dădea seama că nici o femeie nu trezise în el asemenea sentimente, iar în plus, acum era conștient de propria slăbiciune.

Ea putea să-l facă să sufere. Chiar îl făcea să sufere. Și cum nu găsise încă un mijloc să se apere, Adam continua să se mistuie de dorință.

Jillian nu avea încredere în el. I-ar fi plăcut atât de mult ca ea să-i acorde încrederea, cu toate că pretinsese contrariul. Ar fi vrut atât de mult să o poată ajuta. De când aflase de furtul vitelor ea trebuia să trăiască un adevărat coșmar. La gândul ăsta, mâna i se crispă pe sticlă. Dar Jillian refuza să vină la el, să-i împărtășească problemele. Eră timpul să treacă la acțiune…

Deodată, nehniștit, coborî scările terasei și se opri auzind zgomotul unei mașini care șe apropia. Scrută întunericul în direcția din care se auzea zgomotul. Curând două faruri apărură din tenebre. Curiozitatea din prima clipă se transformă într-o încordare dureroasă care îi apăsa umerii.

Așeză berea pe balustrada scării și o văzu pe Jillian ieșind din mașină și venind către el. Cu tot tumultul care îl stăpânea, reuși să-și supună dorința violentă să îi iasă în întâmpinare și să o ia în brațe.

Jillian sperase că drumul cu mașina o să o calmeze. Nicidecum! Își simțea gâtul la fel de uscat ca atunci când plecase mama lui Adam. De atunci, nu încetase să se gândească la el. În cele din urmă se hotărâse să-l înfrunte, sperând că această confruntare o va elibera de obsesia ei. Totuși, procedând în felul ăsta, renunța deja la independența ei.

— Fac o mare greșeală, declară ea.

Rezemat de balustradă, Adam, nemișcat, o observa.

— Crezi?

— Am deja destule probleme fără să mai caut alte complicații.

Deși era palidă, vocea ei nu trăda nici cea mai mică șovăire.

— În orice caz ți-a trebuit mult timp ca să te hotărăști, spuse el cu un ton care se vroia degajat.

Trebui să strângă pumnii ca să reziste tentației de a o atinge.

— Nu aș fi venit. Dar nu am putut să mă stăpânesc.

— A, da?

Adam nu se aștepta din partea ei la un asemenea acces de slăbiciune, dar simți în sinea lui o imensă satisfacție.

— Ei bine, dacă tot ai venit până aici, de ce nu te apropii puțin?

Jillian înțelese că el nu ar fi făcut nici cel mai mic gest ca să-i vină în ajutor. Atunci, fără să-l piardă din ochi se apropie de el, mai să-l atingă.

— Sunt destul de aproape?

Îi privi chipul, apoi zâmbi.

— Nu.

Jillian își încolăci brațele în jurul gâtului lui și îi oferi buzele.

— Și acum?

— Nu încă...

Mâna lui Adam se așeză pe coapsa ei, apoi urcă încet de-a lungul spatelui ajungând să se oprească în părul ei. Ochii lui străluceau sub clarul de lună, triumfători, plini de bucurie și de pasiune.

O strânse la piept și ea îi simți mușchii strivindu-i rotunjimile sânilor, în timp ce bătăile nestăpânite ale inimii ei erau în rezonanță cu bătăile inimii lui. Atunci buzele lor se întâlniră și Jillian dădu frâu liber emoțiilor care o hărțuiau de câteva zile. Dar în loc să o liniștească, această bruscă suflare înteți flacăra care o mistuia. Un fior de plăcere îl străbătu și pe Adam. O prinse de ceafă ca să prelungească sărutul arzător până să-și piardă suflul. Apoi o ridică în brațe.

— Adam!

Dar gura lui lacomă o reduse la tăcere în timp ce o purta către ușă. Fără s-o lase jos, reuși să deschidă ușa și să o trântească în urma lui cu o lovitură de picior. Cu toată admirația pe care i-o inspira puterea lui, Jillian nu se putu abține să nu pufnească în râs.

— Să știi că pot să merg.

— Nu prea văd cum, câtă vreme picioarele tale nu ating pământul, i-o întoarse el îndreptându-se spre scara interioară.

— În felul ăsta vrei să mă convingi de superioritatea ta bărbătească?

— Nu. Mă port așa pentru că sunt un romantic.

— Frumos răspuns. Aș vrea însă să te fac să înțelegi că nu am venit aici ca să-ți văd superioritatea masculină, nici romantismul tău.

Adam încruntă sprâncenele intrigat. Cu toată aparența glumeață își dădu seama de adevărul vorbelor ei. Pătrunseră în cameră și o lăsă jos.

— Ai ceva împtriva romantismului?

— Nu așa ceva aștept acum de la tine, îi răspunse în timp ce el o trăgea din nou aproape.

— Păcat.

O sărută delicat după ureche.

— Va trebui să te obișnuiești.

Buzele lui rătăceau voluptuos pe gâtul ei.

— Când îți ridici bărbia cu atâta trufie, e greu de bănuit că poți fi uneori atât de dulce, atât de blândă.

Buzele lui fierbinți o făcură să simtă cum i se moaie picioarele. Era tocmai ceea ce spera Adam: să provoace în ea acea dulce slăbiciune, acel abandon pe care îl simțea el însuși. Puse din nou stăpânire pe buzele ei savurând dulceața lor. Cu palmele îi simțea pulsul agitat. Nu se grăbi să o dezbrace lăsând pentru mai târziu plăcerea asta.

Încet, o împinse către pat, apoi o slăbi puțin, ca s-o lase să se așeze pe marginea lui. Ochii lui Jillian, luminați de o rază de lună, erau deja umezi de dorință. Fără să o piardă din ochi, îi urmări cu degetele conturul feței, arcuirea grațioasă a gâtului, ca să ajungă în cele din urmă la cămașă, desfăcându-i nasturii unul câte unul. Mâna îi alunecă pe sub pânza cămășii și îi simți pielea fierbinte.

Fără grabă îi scoase pe rând toate hainele și Jillian nu protestă deloc. Când se întoarse spre ea înțelese din zâmbetul ei că accepta cu plăcere regula jocului. Atunci se așeză și el pe pat și ridică un picior încălțat.

— E rândul tău acum!

Jillian se ridică ascultătoare. Își simțea trupul pârjolit de privirea lui arzătoare dar mintea îi rămânea lucidă. Când luase hotărârea să vină, jurase să meargă până la capăt și să-l învingă. Și pentru că nu putea să-l alunge din gând: trebuia să cedeze chemării simțurilor, să-și satisfacă dorința nestăpânită pe care i-o inspira. Dar sufletul ei nu era părtaș. Legătura lor se mărginea la o simplă plăcere trupească. Nu era oare ceea ce dorea și el?

Când și a doua cizmă se trânti pe jos, Adam o prinse de mijloc și o răsturnă în pat lângă el.

— Ești durul cel mai dur! exclamă ea râzând. Toate femeile le brutalizezi în felul ăsta?

— Nu-mi aduc aminte...

Se aplecă peste ea și îi mângâie buzele înfrânându-și cu greu dorința de a le mușca cu lăcomie.

— Îmi place gura ta, șopti el. Atât de hotărâtă și de senzuală în același timp!

Jillian închise ochii încercând să se împotrivească toropelii plăcute care o cuprindea din nou. Simți degetele lui Adam plimbându-se într-o mângâiere ușoară pe tot corpul, în timp ce nenumărate sărutări îi acopereau gâtul și sânii.

— Vreau să-ți simt goliciunea lipită de mine, îi șopti Adam la ureche. Scoate-mi cămașa.

Ea îi îndeplini cererea cu o mână tremurătoare. I se părea că acțiunea se desfășoară „la ralenti”, într-atât de lungă i se păru așteptarea minunatei atingeri. Când își lipi în sfârșit pieptul fremătător de bustul puternic crezu că o să leșine de plăcere. Prima lor îmbrățișare nu-i lăsase răgazul să îi admire corpul viril. Mușchii lui sculptați, încheieturile puternice, pielea bronzată, erau o mărturie a vieții în aer liber pe care o ducea și, fără să știe de ce, constatarea asta îi făcea o plăcere cu atât mai mare. Dar nu avu timp să se mai gândească la asta pentru că gura lui Adam o luă din nou în primire. Adam nu și-ar fi închipuit niciodată că o femeie îl poate desfăta într‑atât. Era nerăbdător să-i satisfacă dorința, să pună stăpânire pe corpul care i se oferea voluptuos. Cu toate astea, găsea în această așteptare prelungită o plăcere inefabilă. Pielea lui Jillian era albă și catifelată. Mâinile lui nu se saturau să o mângâie. Simțea fiorii de plăcere care străbăteau trupul femeii.

Se aventură cu îndrăzneală în umbra jilavă a feminității ei. Ea se arcui lacomă, avidă, dar vrând parcă în același timp să nu grăbească etapele plăcerii. Adam era fascinat de trupul ei de zeiță. Jillian nu își putea explica cum reușise să-l vrăjească. Întotdeauna se crezuse prea înaltă, prea slabă. Dar laudele cu care o copleșea încercau să o convingă că era cu totul altfel decât își închipuise.

Când gura lui înlocui degetele pentru a prelungi mângâierea simți crescând în ea acel clocot care precede momentul sublim.

— Acum...

Adam trebui să-și înghită salivă căci emoția îi pusese un nod în gât.

— Acum, spune-mi că mă dorești, Jillian. — Da...

Se prinse cu brațele și cu picioarele de trupul lui arzător.

— Da, acum te doresc.

Un fulger îi lumină privirea lui Adam și cu o puternică mișcare a coapselor deveni una cu ea.

Jillian avu impresia că se scufundă într-o prăpastie fără fund. Dar îi măi rămânea un drum minunat de străbătut.

# CAPITOLUL OPT

Mirosul îmbătător al părului ei îl readuse la realitate. Își cufundase fața în el și inspira încântat acest parfum suav care îi aducea aminte de buchetele de flori sălbatice pe care maică-sa le așeza în vazele de porțelan de pe șemineul din salon. Atingerea părului mătăsos era atât de plăcută încît ar fi fost în stare să rămână așa toată noaptea.

Întinsă încă sub el, Jillian rămânea nemișcată. Respirația ei era atât de regulată încât Adam crezu pentru o clipă că adormise. Dar, când îi atinse buzele, simți apăsarea brațelor în jurul gâtului lui. Îi căută privirea.

Pleoapele ei grele, pe jumătate închise erau încercănate. Remarcase asta încă de când se apropiase de el sub lumina lămpii de la intrare, dar nu avusese răgazul să-i vorbească despre asta. Încruntând sprâncenele îi declară:

— S-ar zice că ești în urmă cu somnul. Surprinsă de remarcă, își ridică ochii spre el.

După ce trăiseră împreună fericirea sublimă, nu se aștepta deloc la genul ăsta de remarci. Dar fără să știe de ce, grija asta ciudată o amuză.

— Mi-e foarte bine.

— Nu, continuă el ridicându-i bărbia. Nu e adevărat.

Jillian îl privea în tăcere, uimită de pornirea subită de a-i încredința grijile, temerile, gândurile ei. Cât i-ar fi plăcut să se lase încurajată de siguranța lui bărbătească, să se odihnească pe umărul lui puternic pe care i-l oferea. Dacă ar fi fost acasă la mama, poate ar fi cedat. Dar realitatea era alta. în plus, credea că nu trebuie să-i dezvăluie unui bărbat slăbiciunile pe care doar o femeie le-ar putea înțelege, În zori, vor fi din nou rivali, iar hotarul pe care l-au abolit pe timpul nopții se va ridică între ei din nou.

— Adam, n-am venit aici ca să... Nu o lăsă să continue.

— Știu de ce ai venit. Pentru că nu puteai să faci altfel. Și te înțeleg foarte bine. Acum, va trebui să-ți asumi consecințele.

Ținând seama de goliciunea ei și de căldura apropierii lui Adam îi venea greu să facă paradă de demnitatea ei, dar cam tot acolo ajunse în cele din urmă.

— Care sunt aceste consecințe?

Seriozitatea din privirea lui Adam făcu loc unei expresii amuzate.

— Îmi place felul cum pui întrebarea. S-ar zice că ești o învățătoare care îl întreabă pe un elev scos la tablă.

— E unul dintre puținele talente pe care le-am moștenit de la mama. Dar, ai schimbat vorba și nu mi-ai răspuns, Murdock.

— Bine, doamnă. Sunt nebun după tine, spuse el, încântat de efectul pe care declarația neprevăzută îl avea asupra femeii. Și sunt convins că sentimentul ăsta e reciproc, chiar dacă refuzi să recunoști. De altfel, îmi propun să te ajut.

— Nu poți să faci nimic pentru mine.

În loc de comentariu el se întinse pe spate și o trase lângă el. Ea se împotrivi. Dar căldura trupului lui Adam îi învinse reținerile și se destinse. Adam simți. Totuși, se abținu să facă vreo remarcă. Dacă vroia să-i câștige încrederea, trebuia cu orice preț să evite vicleniile, să nu o intimideze.

— Cum stai cu cercetările?

— Nu, nu vreau să te amestec în asta.

— Dar sunt deja îngrijorat. Hotarul ăla îmi aparține și mie deopotrivă.

Argumentul ajunse la țintă. Jillian închise ochii.

— Am făcut un inventar precis al animalelor. Lipsesc trei sute de capete. Din precauție, am grăbit însemnarea vițeilor care ne-au rămas. Șeriful își continuă ancheta.

— Care sunt primele concluzii?

Ea ridică din umeri.

— Imposibil de găsit vitele. Dacă hoții au mai tăiat și alte garduri ca să‑și pună prada la adăpost au șters cu grijă orice urmă de efracție.

— Mi se pare curios că nu și-au dat osteneala să repare gardul din hotar. Poate că au dorit să îndrepte bănuielile spre mine?

— E posibil.

Jillian își sprijini fruntea pe umărul lui, Preț de o secundă doar, dar pentru el gestul ăsta însemna o dovadă de încredere.

— Adam, eu nu credeam ceea ce am spus despre tine și tatăl tău.

— Să uităm asta. Ea ridică ochii și îl privi.

— Dar nu reușesc. O sărută cu zgomot.

— Fă un efort, sugeră el. Se pare că ți-ai cumpărat un avion?

— Da.

Ea se ghemui din nou lângă el și încercă să-și pună ordine în idei.

— Dar mă tem că n-o să fie gata înainte de săptămâna viitoare.

— Folosește-l pe al meu.

— De ce...

— Nu am nimic cu șeriful. Mă gândesc numai că tu îți cunoști mai bine domeniul decât el.

Jillian își strânse buzele.

— Ascultă, Adam, nu vreau să mă simt datoare față de tine. Mi-e greu să-ți explic...

— Atunci nici nu încerca.

Îi prinse părul încet ca s-o oblige să-l privească în față.

— Nu sunt genul de om care să se preocupe de ceea ce vrei sau nu vrei tu. Ține pentru tine, dacă vrei. Poți să fii împotriva mea, uneori chiar să mă învingi, dar nu o să mă oprești niciodată.

Ochii ei scânteiară.

— De ce mă provoci atunci când încerc să fiu drăguță?

Cu o mișcare bruscă el se răsturnă peste ea.

— Cred că ești mult mai periculoasă când ești calmă.

Jillian înălță bărbia.

— Liniștește-te, n-o să se mai întâmple.

— Perfect. O să rămâi cu mine în noaptea asta.

— Trebuie să…

Nu o lăsă să-și termine fraza. Sărutul lui pătimaș îi înfrânse rezistența.

— În noaptea asta, spuse Adam cu un zâmbet provocator, te păstrez alături de mine.

Și, din nou, o luă cu sine în universul magic în care cuvintele nu au loc și în care rațiunea lasă locul simțurilor.

Un tril vesel o trezi din somn. În perioada asta a anului, soarele răsărind foarte devreme, se trezea de cântecul păsărilor. Cu un căscat leneș se răsuci în așternut ca să-și mai acorde câteva minute de somn, care îi dădeau impresia că mai trândăvește chiar atunci când se trezea în zori. Pe jumătate adormită, trecu în revistă programul zilei. Apoi se întinse alene. Abia atunci își aduse aminte unde se află: în camera lui Adam! Până la urmă obținuse ce vroia! Pierduse partida. Așezată pe spate, rememora ceea ce se întâmplase în timpul nopții cu un amestec de emoție și de jenă. Până atunci nu se lăsase niciodată în voia acestei călduri plăcute, a lipsei de griji pe care ți-o dă somnul.

Cum putuse să-și închipuie o clipă măcar că putea avea o aventură cu Adam păstrându-și în același timp mintea, limpede? Cu toate acestea, nu-l iubea. Întinse mâna spre jumătatea cealaltă a patului. Nu, nu era atât de nebună încît să se îndrăgostească de el. Închise ochii, iar mâna i se crispă pe cerșaful gol. O, Doamne! Numai să fie adevărat!

Cântecul păsărelelor îi atrase atenția din nou. Soarele deja sus pe cer, își arunca razele luminând încăperea. Jillian își dădu seama că trebuia să fie groaznic de târziu. Ce mai căuta în pat? Se ridică, furioasă pe ea însăși, chiar în clipa când ușa se deschise și Adam intră aducând un vas cu cafea aburindă și două cești.

— Păcat! Și eu care speram să te trezesc…

— Trebuie neapărat să mă duc înapoi, spuse ea dându-și părul pe spate. Trebuia să fiu în picioare de câteva ceasuri.

Vru să se ridice dar el o opri cu un gest hotărât.

— Iar eu, eu zic că trebuia să dormi până la amiază.

— Îți aduc aminte că eu conduc o fermă.

— Ferma ta poate foarte bine să se lipsească de tine o zi întreagă.

Se așeză alături de ea și plin de autoritate îi puse o ceașcă în mână.

— Bea-ți cafeaua!

Tonul lui poruncitor ar fi putut să o contrarieze, dar aroma minunată a cafelei se arătă mai convingătoare.

— Cât e ceasul? întrebă neliniștită între două sorbituri.

— Nouă și câteva minute.

— Vai! Trebuie să mă întorc imediat.

Încă o dată, Adam nu o lăsă să se dea jos din pat.

— Bea-ți cafeaua!

După o scurtă și zadarnică împotrivire, Jillian îl privi exasperată.

— Încetează să mă mai tratezi ca pe un copil de opt ani!

Privirea lui îi admiră silueta subțire ale cărei forme grațioase se întrezăreau prin cearșaf.

— Să știi că nu glumesc.

— Fii serios, Murdock! îl mustră ea neputând să-și ascundă zâmbetul. Ascultă, apreciez foarte mult grija pe care mi-o porți, dar nu pot să lenevesc până la amiază.

— Spune-mi te rog, de când n-ai mai dormit opt ore consecutiv?

Neputând să-i răspundă, se mulțumi să-și bea cafeaua bosumflată.

— Te-aș fi lăsat noaptea trecută să dormi după pofta inimii dacă nu m-ai fi... să zicem deranjat.

— Eu te-am... deranjat?!

— Da, în mai multe rânduri. Adam aruncase cuvintele în glumă, dar din

privirea ei înțelese că ea le lua în serios. Era oare posibil ca ea să mai aibă nevoie de asigurări după tot ceea ce se întâmplase? Cum putea oare să fie în același timp atât de dură și de vulnerabilă? Se aplecă să o sărute pe buze dar avu grijă să nu prelungească sărutul de teama a ceea ce fără îndoială ar fi urmat.

— Trebuie să recunosc că nu te-ai străduit degeaba, murmură el.

Fără voia lui buzele îi coborâră pe gâtul ei.

— Sunt în mrejele tale. Îți e de ajuns să...

— Cred... cred că astăzi mă voi arăta mărinimoasă.

— Ei bine!...

Apucă cearșaful cu două degete și îl trase încet către el.

— Nu am nevoie de mila ta.

— Adam!

Jillian trase cu o mână țesătura mătăsoasă care alunecase de pe ea.

— E ora nouă dimineața!

— Poate cu câteva minute peste.

Când Adam se apropie, ea trase la piept ceașca cu cafea ca să se apere.

— Trebuie să număr vitele, să verific hotarele. Ca și tine de altfel.

„Și în plus, eu trebuie să ara griijă de o femeie încântătoare”, se gândi el, dar se abținu să i-o mărturisească celei în cauză.

— Uneori... Se întrerupse brusc ca să o sărute pe. obraz. …nu ești prea drăguță, Jillian.

Sorbi râzând și ultima înghițitură de cafea.

— Ce-ar fi dacă ai ieși că să pot face un duș și să mă pot îmbrăca?

— Vezi? ce-ți spuneam.

Se ridică totuși și adăugă:

— Mă duc să pregătesc micul dejun. Vru să protesteze dar el nu o lăsă.

— Și o să lăsăm caii în grajd. Astăzi o să luăm. avionul.

— Adam, ai destule griji și fără să te ocupi de problemele mele.

El își vârî mâinile în buzunare și o fixă îndelung până când ea sfârși prin a ridica sprâncenele mirată.

— Pentru o femeie cu responsabilitățile tale îți lipsește judecata. Ar trebui să știi că furtul de vite îi privește pe toți crescătorii.

Din asprimea vocii lui, Jillian constată că era supărat.

— Nu te înțeleg.

— Aici e nenorocirea! spuse el scoțând un oftat lung care putea să exprime la fel de bine resemnarea sau nemulțumirea.

Văzându-l că se îndreaptă spre ușă, Jillian îl interpelă.

— Adam, eu...

Nu mai știa ce vroia să-i spună. A, ba da!

— Trebuie să trec neapărat pe la fermă ca să-l anunț pe Jim.

— Am trimis deja pe cineva să-l anunțe. Adam se opri, apoi se întoarse încet spre ea.

— Știe că suntem împreună.

— Știe… ai trimis… bâlbâi ea, în vreme ce degetele se crispară pe toarta ceștii. Ai trimis pe cineva să-i spună că am petrecut noaptea cu tine?

— Chiar așa.

Își trecu o mână prin părul în care soarele iriza reflexe roșiatice.

— Dar ce-o să creadă?

— Adevărul, răspunse el imperturbabil. Îmi pare rău, nu aveam intenția să te compromit.

— Adam…

Dar el închisese deja ușa în urma lui. Jillian vru să arunce cu ceașca în ușa de lemn, dar se mulțumi să se așeze furioasă. Își blestema stângăcia. De ce nu putea el să înțeleagă că nu se temea pentru reputația ei ci pentru afacerile ei?

La urma urmei, poate așa era cel mai bine.

Adam tăie două felii de șuncă și le aruncă furios în tigaie. Dar nu trebuia să fie supărat decât pe el însuși. De ce se lăsase copleșit de cele întâmplate? Jillian nu avea decât o atracție fizică față de el. Și lucrurile ar fi trebuit să se oprească aici. Se lăsase purtat de niște sentimente pe care ea nu i le va împărtăși poate niciodată. Putea să-i poarte pică pentru asta?

Ce se întâmpla cu el? De când căuta o legătură serioasă? se întrebă întorcând șunca cu un gest violent. De când aștepta oare din partea unei femei oarecare, altceva decât o companie plăcută, puțină înțelegere și complicitatea trupească? Nu era încă prea târziu ca să-și revină în fire!

Își turnă o ceașcă de cafea și o înghiți dintr-o sorbitură. N-avea de gând să-și piardă capul din cauza unei domnișoare cochete care nu căuta altceva decât o aventură fără nici un viitor! După tot ce se întâmplase, nu asta dorea și el? Dar se lăsase impresionat de problemele ei și de curajul cu care le înfrunta.

Băutura fierbinte îl mai potoli. Cât de cât liniștit, luă ouăle din frigider. Da, va face tot posibilul să o ajute, va împărți patul cu ea de câte ori ea va dori și aici se vor opri relațiile lor.

Când Jillian pătrunse în bucătărie, el îi aruncă o privire peste umăr. Părul roșu îi încadra în valuri ovalul perfect al feței în care străluceau ochii verzi, tiviți cu gene lungi întoarse. Of, Doamne! De ce să se amăgească? O iubea. Ce avea să se întâmple cu el?

Jillian se pregătea să-i laude talentele culinare, dar când îi surprinse privirea se opri. O privea ca și cum atunci o descoperea pentru prima oară și insistența lui o făcea să se simtă stingheră.

— S-a întâmplat ceva?

— Poftim?

Adam părea atât de năucit încât ea nu se putu abține să nu zâmbească.

— Te întrebam dacă s-a întâmplat ceva. S-ar zice că ai văzut o nălucă.

O blestemă în sinea lui și îi întoarse spatele.

— Cum vrei ouăle?

— Ochiuri.

Jillian vru să se apropie de el dar șovăi. Nu știa cum să-l mângâie. Adunându-și curajul, traversă camera și îi puse mâna pe umăr. Adam se crispă. Atunci își retrase mâna.

— Adam…

Cât de bine își stăpânea glasul! Încă de când era copil trecea drept o maestră în a-și ascunde emoțiile,

— Nu pot să accept să mă ajuți.

— Am remarcat.

Totuși, cu prețul unui efort uriaș, ea reuși să-și învingă orgoliul și se hotărî să vorbească.

— Vreau să-ți spun că apreciez foarte mult propunerea ta. Îți mulțumesc.

Adam simțea un nod în gât. Sparse un ou care se împrăștie sfârâind în tigaie.

— N-ai pentru ce.

Jillian bătu în retragere. Ce spera ea oare? Nimeni nu-i arătase niciodată, vreo urmă de mângâiere. De ce i-ar fi inspirat lui așa ceva? Oricum nu voia.

— Foarte bine, spuse ea nepăsătoare. Își mai turnă o ceașcă de cafea.

— Tu nu mănânci?

— Am mâncat deja, răspunse Adam sec.

— N-aș vrea să te rețin de la lucru. De ce nu îl rogi pe unul din oamenii tăi să piloteze avionul?

— Am spus că EU te voi însoți.

Așeză ouăle pe șuncă într-o farfurie pe care o puse pe masă fără ceremonie.

— Cum vrei, Murdock, răspunse ea așezându-se.

— Fac întotdeauna cum cred eu.

Apoi, apucat de un impuls brusc, îi cuprinse fața cu mâinile și o sărută îndelung, după care rămaseră amândoi tremurând de o dorință aprinsă.

— Trebuie să fii mai atent. Uiți că țin în mână un cuțit.

Se instală în fața ei surâzând.

— Îmi lipsește prudența doar de când te-am cunoscut.

Sorbindu-și cafeaua, o observa atent, în timp ce ea mânca fără poftă. Nu ar fi trebuit să lase relația lor să atingă un asemnea grad de intimitate.

Dar dacă reușea să îndrepte situația, să limiteze relația la conveniențele inițiale, poate reușea să-și țină iarăși sub control sentimentele.

— Nu înțeleg de ce ai așteptat atât până să-ți cumperi un avion.

Știa foarte bine că remarca asta o s-o contrarieze. Ea își ridică nasul din farfurie cu o încetineală voită.

— Ia te uită!

— Numai proștii nu acceptă progresul.

— Ce punct de vedere interesant. Mai ai și alte idei pe care vrei să mi le transmiți?

— Da, câteva.

— Chiar așa?

Ea așeză pe masă furculița ca să nu cedeze cumva tentației să-l străpungă.

— Aș fi foarte încântată să le aflu.

— Poate mai târziu.

Adam se ridică.

— Să mergem. Am pierdut destul timp.

Jillian strânse din dinți și îl urmă. Regreta că îi mărturisise recunoștința.

Micul avion cu două locuri nu îi făcu nici o impresie. Numai mijloacele de locomoție cu patru picioare, sau cu patru roți îi inspirau încredere. Dar se instală și își fixă centura cu dezinvoltura de rigoare.

— Ai mai urcat într-un avion ca ăsta?

— Bineînțeles. În al meu.

Nu îi spuse însă frica care i-o pricinuise „acea mică plimbare prin aer. Dar, chiar dacă îi venea greu să-i dea dreptate, era de acord cu părerea lui: în această a doua jumătate a secolului XX, un avion era o unealtă indispensabilă pentru un fermier.

Motorul vâjâi și după ce făcu o scurtă cursă, apăratul părăsi solul. Trebuia să se obișnuiască și ea cu senzația asta neplăcută dacă vroia să piloteze. Lăsă mâinile să se odihnească pe genunchi și încercă să uite vârtejurile pe care le simțea în stomac.

Adam remarcă cum degetele i se agitau fără încetare. „E nervoasă”, constată el cu o oarecare surprindere. „Dar se ascunde foarte bine”.

— Avioanele astea nu sunt mari dar sunt incredibil de maleabile. Poți să-l așezi pe o pajiște dacă e nevoie, fără să deranjezi vacile. Privește jos! Admită peisajul!

Se supuse ca să-i evite ironiile. Dar, ciudat, spectacolul pe care îl descoperi avu darul să o liniștească. Ținutul își desfășura sub ei dealurile și câmpiile, mozaicul pajiștilor despărțite de drumuri de țară; cărări atât de drepte, încât ai fi putut spune că au fost trasate cu rigla. Văzu meandrele albastre ale râulețului care traversa proprietatea ei și cea a lui Adam. Vaci albe cu pete negre pășeau netulburate. Cai roibi galopau cu coama în vânt. Din când în când, avionul trecea pe deasupra unui călăreț care își agita pălăria în direcția lor. Adam răspundea salutului legănând ușor aparatul, ceea ce declanșa râsul femeii.

— E minunat! Când văd această imensitate nu îmi vine să cred că îmi aparține.

— Știu. Nu te saturi admirând-o.

Își sprijini fruntea de fereastră. „Și lui îi plac la fel de mult locurile astea”, gândi ea. „Cât de lungă trebuie să-i fi părut șederea la Billings”. De fiecare dată când se gândea la cei cinci ani pe care el îi sacrificase, admirația ei creștea.

— O să-ți încredințez un secret, dar te rog să nu râzi. Când eram mică, când am venit prima dată aici, am cules o mâna de iarbă, pe care am ascuns-o acasă, într-o cutie. Iarba s-a uscat repede dar nu-mi păsa.

— Cât timp ai păstrat-o?

— Până când a găsit-o mama și a aruncat-o.

— Nu te înțelegea.

— Nu, bineînțeles că nu…

Constatarea asta îl făcu să zâmbească.

— Privește! Camionul lui Jim.

Atentă asupra descoperirii ei, nu vedea expresia de compătimire a lui Adam. Tatăl lui se arătase aspru cu el, uneori chiar nedrept, dar întotdeauna îl înțelesese.

— Vorbește-mi despre familia ta.

Jillian se întoarse surprinsă de interesul pe care i-l arăta. Dar, cuprinsă brusc de pudoare, nu putu să-și descarce sufletul mai mult.

— Nu, nu acum.

Admiră din nou câmpia.

— Dacă aș ști măcar ce caut.

„Și eu zic la fel”, își spuse Adam. Era din ce în ce mai sigur că nu o să reușească să se rupă de ea.

— Din ce parte a domeniului au dispărut cele mai multe animale?

— Din zona de nord. Mă întreb mereu cum au reușit răufăcătorii să-mi fure de sub nas trei sute de vaci.

— Nu ești prima căreia i se întâmplă asemenea necaz. Nici ultima. Dacă ai vrea să evacuezi animalele din nord unde le-ai duce?

— Dacă nu ar fi ale mele, răspunse ea cu amărăciune, cred că le-aș încărca într-un tren ca să le trec frontiera.

— Dar înainte de a închiria un tren, ar trebui să le aduni undeva.

— În cazul ăsta, aș folosi una din trecătorile săpate în munte mai la nord.

— Ei bine! Să mergem acolo!

Câmpia verde care se întindea sub ei lăsă locul unei regiuni mai aride, mai accidentate. Un drum asfaltat cu două benzi șerpuia printre înălțimi. Masivul nordic nu avea măreția vărului său vestic, dar avea un aspect mai sălbatic, neprimitor. Singurii locuitori erau coioții și vulpile care fugeau de vecinătatea oamenilor.

Adam luă înălțime și începu să descrie cercuri largi. Jillian scruta terenul. Da, dacă ar fi trebuit să ascundă vitele și-ar fi ales locul ăsta. Inima i se strânse când văzu câțiva vulturi.

— O să aterizez, spuse Adam fără alt comentariu.

Jillian rămase mută. Dacă temerile ei se adevereau, trebuia să prevadă serioase economii până în iarnă. Bătrânul Jeep aștepta zile mai bune ca să fie înlocuit. Va trebui să vândă o parte din șeptel. Cifre așezate într-un registru...

Adam opri motorul.

— Ce-ar fi să mă aștepți aici până mă duc să arunc o privire?

— E vorba de vitele mele, se mulțumi să răspundă Jillian înainte, de a sări din carlingă.

Pământul arid și săpat de puhoaie nu semăna de loc cu pajiștile bogate de pe domeniul ei. Nici un copac nu apăra cu umbra lui iarba uscată de soarele nemilos.

Auzi un fâlfâit de aripi și văzu un vultur așezându-se pe o creastă apropiată.

Defileul strâmt se înfunda între doi pereți stâncoși de care se agățau câteva tufe verzi. Cizmele lor răsunau pe pietre și falezele trimiteau înapoi ecoul pașilor. Spre marea ei surprindere auzi sunetul cristalin al unui izvor. Trebuia să fie unul mic, căci altfel și-ar fi dat în vileag răcoarea apei dar nu simțea nimic altceva decât… Rămase nemișcată scoțând un oftat îngrozit.

— O, nu!

În fața lor erau risipite o mulțime de oase, probabil dezgropate de coioți.

— În avion este o lopată. Putem să săpăm ca să vedem câte vite au fost tăiate. Sau preferi să-l anunțăm pe șerif?

— Nu.

Își șterse palmele umede de pantaloni.

— Prefer să mă lămuresc imediat.

De data asta nici nu îndrăzni să-i propună să-l aștepte la avion. În locul ei ar fi procedat la fel. Fără un cuvânt, o lăsă singură.

Când zgomotul pașilor lui se stinse în depărtare, Jillian închise ochii. Își încleștă pumnii. Ar fi vrut să-și urle turbarea, neputința. Ceea ce fusese al ei, fusese furat și omorât sau vândut. Nu putea niciodată să mai devină stăpână pe bunul său, rodul muncii ei, al eforturilor ei îndârjite. Își regăsi calmul încet, cu amărăciune. Nu va mai recupera nimic, dar se va face dreptate.

Când se întoarse cu lopata, Adam văzu furia lucind în ochii ei. Prefera această reacție față de disperarea din clipa descoperirii tristului spectacol.

Nu trebui să sape prea mult. Hoții folosiseră din plin canionul drept abator. Se întoarse spre Jillian al cărei chip rămânea impasibil.

— Cred că știm destul. Să-l lăsăm pe șerif să se. ocupe de rest.

Furios ca și când ar fi fost vorba de propriile lui animale, lovi cu lopata în pămînt. Unealta se izbi de ceva. Jillian se aplecă și ridică obiectul. Era o mănușă groasă de piele ca acelea care se folosesc la întinsul gardurilor de sârmă ghimpată. Simți deodată cum apare o rază de speranță.

— Unul dintre ei a pierdut-o când a îngropat carcasele.

Începu să o examineze cu atenție.

— Iată o greșeală care s-ar putea să-i coste scump! Cei mai mulți dintre angajații mei își însemnează inițialele în interior.

Întoarse mănușa pe dos dar descoperirea o făcu să înghețe de groază. Fără un cuvânt, îi întinse mănușa lui Adam. Căptușeala era într-adevăr însemnată cu inițialele A.M.

— Ei bine! spuse el cu un ton care se vroia degajat. Iată că am ajuns de unde am plecat.

Îi dădu înapoi mănușa.

— Ține-o. Șeriful o să aibă nevoie de ea.

Jillian îl fulgeră cu privirea.

— Mă crezi atât de proastă să te bănuiesc?

Apoi îi întoarse spatele și se îndepărtă. Adam rămase o clipă năucit. Când își reveni în fire, porni alergând în urma ei. Când o prinse de mână ca s-o silească să-l privească în față, mâna ei tremura ușor și respira sacadat.

— Recunosc că mi-a trecut prin cap ideea asta. Dar aș vrea să știu de ce dai la o parte de la bun început ipoteza asta?

— Ai unele defecte, Adam, dar nu pe ăsta.

Jillian simți că-și pierde graiul. Făcu un mare efort să continue.

— Te știam prea cinstit ca să-mi tăi gardurile și să-mi omori vitele.

Numai cuvintele și ar fi fost destul ca să-l înfioreze, dar, văzându-i ochii plini de lacrimi, simți un nod ridicându-i-se în gât. Nu cunoștea nimic din arta de a consola o femeie. O luă în brațe și o mângâie ușor pe obraz.

— Jillian...

— Nu, te rog! Fără mângâieri inutile.

Încercă să se elibereze dar în cele din urmă își găsi adăpost la pieptul lui. Trupul său puternic îi oferea mângâierea și sprijinul de care avea atâta nevoie. Dar dacă se lăsa legănată de această siguranță iluzorie, ce se va întâmpla când el nu va mai fi alături?

— Nu, Adam, nu trebuie.

— Totuși trebuie să fac ceva, îi șopti mângâindu-i părul. Te rog să primești ajutorul meu.

Era copleșită de lacrimi fierbinți. Nu putea să le stăvilească. Atunci, cu o emoție pe care o cunoșteau amândoi prea bine, ea dădu frâu liber lacrimilor în timp ce rămaseră strâns îmbrățișați în mijlocul priveliștii dezolante.

# CAPITOLUL NOUĂ

Jillian nu avea timp să se lamenteze. Fuseseră dezgropate peste o sută de carcase. Unele bucăți de piele mai purtau încă însemnul Utopiei. Se întâlni de mai multe ori cu șeriful, primi vizita a numeroși vecini. După prima și ultima criză de lacrimi, disperarea ei se transformă într-o hotărâre calculată, pe care o considera mult mai folositoare. Această nouă atitudine o ajută să-și reia munca cu și mai mare îndârjire și să treacă mai ușor și peste dovezile de simpatie care o jenau.

Timp de două săptămâni neplăcerea ei constitui singurul subiect de discuție la fermă și în împrejurimi. De mulți ani nu se mai înregistrase un asemenea furt. Apoi discuțiile începură să se stingă, ceea ce o mai liniști puțin, dar pe de altă parte simțea cum se micșorează șansele ca cercetările să ajungă la bun sfârșit.

Pusă în fața faptului împlinit, nu putea decât să-și accepte soarta, dar nu putea să admită că hoții ar putea scăpa nepedepsiți. Erau foarte abili. Trebuia să se facă dreptate. Acționaseră cu ingeniozitate și îndrăzneală încât ar fi stârnit invidia celebrilor bandiți de odinioară. Gardul tăiat, mănușa lui Adam: greșeli grosolane făcute special ca să îndrepte bănuielile spre Murdock. Dar de acum Jillian știa la ce să se aștepte și întrevedea chiar posibilitatea să-i prindă din urmă pe răufăcători.

Adam îi impusese din oficiu ajutorul lui. Încercase să se împotrivească dar și Adam se arăta la fel de încăpățânat ca ea.

Chiar el o condusese la șerif, o însoțise la sindicatul crescătorilor și chiar o dusese într-o seară cu forța la cinematograf ca să-și mai uite gândurile. Și îi era recunoscătoare pentru asta. Pentru că purtarea lui o dezarma și îi învingea încăpățânarea.

Într-o după-amiază ploioasă, o țesăla pe Dalila, când în cadrul ușii, apăru silueta lui Adam.

— Pot să-ți sugerez să-mi oferi o ceașcă de cafea și adăpostul acoperișului tău? întrebă el ridicându-și pălăria plină de apă.

Jillian acceptă cu un surâs și părăsiră grajdul braț la braț. Traversară curtea sub rafalele de ploaie.

— Ai ceva noutăți de la șerif? întrebă Adam după ce ajunseră în casă.

— Nimic nou. A pus toată regiunea în alertă.

— Știu.

— Toți crescătorii din Montana sunt în stare de alertă. Vor să ofere o recompensă.

— Bună idee.

Adam se așeză la masa din bucătărie și își întinse picioarele lungi în timp ce Jillian pregătea cafeaua. Atmosfera caldă a camerei îl făcea să se simtă bine.

Îi veni în minte că ar putea să se bucure amândoi de bunăstarea asta liniștită într-o singură fermă. Petrecuseră câteva nopți împreună, fiecare dintre ele mai minunată decât celelalte. Dar, oricât ar fi fost de plăcută, relația lor nu îl mulțumea. Vroia să întărească legătura care îi unea, să facă din această idilă episodică o legătură permanentă și durabilă.

Ideea lui prinse contur și se concretiză deodată printr-un singur cuvânt: căsătorie. Da, vroia să o ia de soție. Șocat de această revelație, rămase un moment perplex înainte de a putea să lege mai departe conversația.

— Lasă-mă să ofer eu recompensa.

Jillian se întoarse spre el, surprinsă de brusca lui intervenție și se. pregătea să-i refuze propunerea, dar el o întrerupse.

— Stai puțin. Înainte de a mă refuza ascultă ce vreau să-ți spun. Tatăl meu a mirosit ceva. Gardul tăiat i-a adus aminte de vechile neînțelegeri între el și Clay. Oamenii nu or să piardă ocazia să bârfească.

— Eu nu am nici o suspiciune în privința lui.

— Știu.

Întinse mâna și luă ceașca pe care i-o oferea. Dar o puse imediat pe masă și o prinse de mână.

— Sunt foarte mișcat, zise el.

Vizibil stânjenită, femeia nu știa ce să răspundă.

— Jillian, gândul ăsta îl contrariază. Altădată, trăncăneala asta l-ar fi lăsat rece. Dar astăzi nu mai e așa de sigur. Bunicul tău era un rival, dar făceau parte din aceeași generație. Se înțelegeau și se respectau. Ar vrea să poată face ceva. Știi, nu îmi place să-ți cer favoruri, totuși te rog să accepți. Pentru el.

Jillian privi un moment mâinile lor unite, amândouă fine dar puternice, amândouă bronzate, dar a ei dispărea aproape cu totul în cea a lui Adam.

— Ții mult la el, nu-i așa?

— Da.

El răspunsese cu aceeași aparentă indiferență. De data asta Jillian nu se lăsă păcălită.

— Fie. Îți las privilegiul să oferi recompensa.

Adam îi strânse puțin mai tare mâna ca pentru a consfinți înțelegerea lor.

— Perfect.

El sorbi din cafea în vreme ce privirea i se lumina de o lucire poznașă.

— Ți-ai udat hainele. Pot să te ajut să le scoți?

Jillian îi primi oferta cu un surâs și se așeză pe un scaun în fața lui.

— Știi foarte bine că am de gând să întrec Double M-ul la târgul din iulie.

— Nu am nici cea mai mică îndoială. Numai că până o să ajungi acolo…

— Îți place întrecerea?

— Așa s-ar zice.

— Pariez pe cincizeci de dolari că taurul meu îi va spulbera pe toți concurenții pe care poți să-i aliniezi.

Adam privi gânditor fundul ceștii. Din câte știa, era sigur că va pierde.

— De acord, răspunse el vesel. Și mai pun încă cincizeci dacă mă întreci și la prinderea vițelului cu lassoul.

— S-a făcut. Bătură palma.

— Mai vrei să participi și la alte întreceri?

— Nu.

Această mică pauză la mijlocul zilei de muncă era un lux pe care Jillian îl aprecia la adevărata lui valoare.

— Săritura în sac nu mă tentează, cât despre călăritul cailor sălbatici nu sunt nebună să mă bag.

— De ce?

— În primul rând, bărbații nu ar admite să încalc un teritoriu care le-a aparținut dintotdeauna și pe urmă… Își înălță umerii cu un zâmbet copilăresc. Cred-că mi-aș rupe gâtul.

Acum o săptămână cu siguranță nu ar fi făcut o asemenea mărturisire. Adam se aplecă peste masă și o sărută. Apoi îi luă obrajii în mâini ca să prelungească sărutul.

— Din cauza buzelor tale… De fiecare dată când le simt gustul nu mai pot să mă dezlipesc de ele.

Răsuflarea lui călduță îi mângâia obrazul.

— Dar suntem în miezul zilei, Adam.

— De ce? Ai cumva de gând să mă ademenești în camera ta?

Privirea ei exprima un amestec de confuzie și dorință care lui i se părea seducător.

— Trebuie să verific... începu Jillian. Din nou puse stăpânire pe buzele ei.

— Ce?

— ...să verific...

Adam își continua mângâierile fără să-i ia în seamă cuvintele. Cu toate că îi despărțea masa, ei i se părea că îi simte dogoarea trupului.

— Nu pot să mai gândesc.

Era exact ce-și propusese el. Vroia să fie măcar o dată centrul atenției ei, înaintea fermei, a angajaților, a animalelor, a ambițiilor ei. Dacă reușea să o facă măcar pentru o clipă să încerce sentimente la fel de puternice ca el, știa că partida era câștigată.

— La ce-ți trebuie să gândești? întrebă el.

Ocoli masa ca să o ia în brațe.

Da, valul de emoție care o învăluia când îi simțea trupul musculos făcea ca orice gând să fie în zadar.

— Nu mă pot stăpâni să te doresc, mărturisi ea în șoaptă.

Își ascunse fața la pieptul lui. O îndepărtă puțin ca să o privească în ochi și cu o falsă indignare izbucni:

— Dar suntem în miezul zilei! Jillian își aruncă părul pe spate și își întinse gâtul.

— Nu contează. Nu pot să mai aștept.

Adam își roti privirile prin bucătăria imaculată.

Un surâs malițios îi apăru pe buze.

— Vrei să spui acum? Aici?

— Cred că aș putea avea răbdare până ajungem în camera mea. Dacă te grăbești!

Atunci, strecurându-se în urma lui și apucându-l de umeri, se cocoță în spatele lui.

— Știi drumul?

— Mă descurc.

Îl sărută apăsat pe gât.

— Sus pe scări, a doua ușă pe dreapta.

În timp ce Adam îi urma indicațiile, se întrebă ce-ar spune el dacă ar afla că nu se purtase niciodată astfel cu un bărbat. Cum putea să îi mărturisească faptul că iubea pentru prima oară și că această desco­perire minunată elibera în ea niște elanuri nebănuite?

Închise ochii și se lăsă în voia noilor senzații. Nu trăise niciodată cu atâta intensitate prezentul fără să o preocupe urmările.

— Nu prea ai rezistență, Murdock, spuse Jillian cu un zâmbet ascuns. Doar câteva trepte și inima a început să-ți bată nebunește!

— Și a ta, replică el. Și tu nu faci nici cel mai mic efort.

— Trebuie să fie din cauza ploii.

Intră în cameră pe care i-o arătase și aruncă o privire. Îi recunoștea stilul, feminin dar practic. Nu avea nimic în comun cu dezordinea de care era înconjurată sora lui, nici cu eleganța subtilă pe care o etala maică-sa. Ca și ființa pe care o căra în spate, interiorul avea ceva deosebit. Pereții și perdeaua uni, în tonuri sobre. Fără obloane. Jillian nu era genul de om care să se izoleze. Ducea o viață mult prea activă.

Pe noptieră era așezată o cutie muzicală cu încrustații delicate. Probabil îi deschidea capacul atunci când o cuprindea nostalgia. Cu cât avea mai multă grijă să-și ascundă firea romantică, cu atât mai mulț infinitele precauții dădeau la iveală flagrant adevărul.

— N-ai mare lucru de văzut, încercă Jillian să motiveze simplitatea decorului.

— Te înșeli.

Intrigată de răspunsul lui enigmatic privi la rândul ei împrejur.

— Știi, nu îmi petrec prea mult timp aici.

Adam o lăsă jos și se întoarse spre ea.

— Totuși camera asta poartă amprenta ta.

Fără să-și dea prea bine seama de ce, remarca lui îi făcu plăcere.

— Ești poet din când în când? îl necăji ea râzând.

— Poate.

— Nu vrei să te ajut să-ți scoți hainele ude? întrebă ea jucându-se cu un nasture la gât.

— Cu plăcere.

Jillian trecu la acțiune și după ce îi scoase cămașa îl privi zâmbind.

— Dacă aștepți să te seduc, cred că o să fii decepționat.

— De ce?

— Nu știu nimic din arta seducerii.

Fără să-l lase să răspundă, îl apucă de gât și îl făcu să-și piardă echilibrul. Strâns înlănțuiți, se răsturnară amândoi în pat.

— Fără nici un vicleșug, fără delicatețe... comentă ea.

— Te găsesc totuși foarte întreprinzătoare.

— Iar tu ești chiar pe placul meu.

Își înfipse degetele în părul lui des cercetându-i chipul.

— La început, chestia asta mă înfuria dar am început să mă obișnuiesc.

— Cu fizicul meu?

— Cu faptul că îmi placi.

Ea îi urmări cu un deget contururile feței.

— Când zâmbești ești de-a dreptul fermecător. Încă din prima clipă n‑am avut încredere în zâmbetul tău.

— Așa?

— Sunt destul de ageră ca să recunosc un șarpe cu clopoței când îl văd.

— Dar nu destul de prudentă ca să păstrezi distanța.

— Prudența nu e calitatea mea cea dintâi.

Adam se hotărî să-i satisfacă înclinația către emoțiile puternice, sperând să le facă trainice. Vru să se rostogolească peste ea dar îi simți buzele mângâindu-i neobosite fața: moi, ușoare, pline de promisiuni arzătoare. Formele ei suple se lipeau de trupul lui viril anihilându-i hotărârea perversă.

Dar Jillian era mult prea năvalnică, mult prea nerăbdătoare ca să o sacrifice de dragul artei seducției.

Jillian nu bănuise niciodată voluptatea care o cuprindea supunându-se dominării unui bărbat. Simțea cum o părăsesc puterile și constatarea asta o îmbăta. Nu își dăduse seama niciodată de puterea pe care Adam o avea asupra ei. Mâinile ei descopereau trupul superb care se oferea voluptuos mângâierilor ei, care zăboveau pe conturul câte unui mușchi, se jucau prin părul de pe piept.

Apoi îi desfăcu centura ca să-și continue explorarea. Își înăbuși un geamăt. Cântecul ploii se amesteca cu zgomotul răsuflării lor gâfâite care umplea camera. Își lipi buzele pe pielea lui ca să-i simtă gustul de mosc. Cu toată dorința care îi clocotea în vine, ea ar fi vrut să prelungească la nesfârșit acest preludiu delicios.

Focul care se aprinsese în Adam îl cuprinse acum în întregime în vâltoarea lui. Își descoperea propria vulnerabilitate cu o încântare mută. Degetele lui Jillian, buzele ei îi trezeau trupul la o viață nouă, făcându-l să vibreze, declanșând fiori de plăcere care îi alergau pe sub pielea arzătoare. Nici o femeie nu avusese o asemenea putere asupra lui. Era în întregime sub stăpânirea ei.

Rafalele de vânt și ploaia biciuiau ferestrele, iar violența elementelor naturii era asemenea furtunii senzuale care îl tulbura. Atunci, simțind că își pierde luciditatea, o prinse din nou în brațe. Lumina alburie care pătrundea în cameră proiecta reflexe sidefii pe corpul ei de zeiță. Părul risipit pe cearșaful alb îi înconjura fața cu un nimb de foc. Ochii ei străluceau în penumbră ca două diamante verzi. Cu toată răsuflarea precipitată, ea îi înfrunta privirea. „Ia-mă, sunt a ta”, parcă spunea privirea aceea. „Dăruindu-mă ție mi te dăruiești și tu, trup și suflet”. „Ei bine, fie!” își spuse el înăbușindu-și un geamăt.

Apoi se înfruptă lacom din buzele ei. Ea îi răspunse sărutului, amețită de patima pe care o descătușa în ea. O dorea! O cunoștea mai bine decât pe oricare altă femeie și o accepta așa cum era. Ea aștepta dintotdeauna această clipă, chiar fără să-și fi dat seama.

Ea îi simți degetele febrile desfăcându-i nasturii cămășii care cedară unul după altul ca să dezvelească în sfârșit sânii fremătători care se striviră de pieptul lui. Mâinile lui nu încetau să se plimbe pe trupul ei ca și când ar fi vrut să răspândească în ea jarul care îl mistuia. Termină să o dezbrace cu o nerăbdare febrilă și buzele lui salutară minunata ei goliciune.

Trupurile lor se contopiră. Și gurile la fel. Amândoi savurau din plin cupa plăcerilor. Nu gustaseră niciodată o licoare mai îmbătătoare. Jillian se unduia sub el, se cabra, la fel de exigentă ca și de generoasă.

Adam se sprijini pe coate ca să-i contemple chipul. Privirea femeii era încețoșată de dorință. Dorință al cărei obiect era el. Înțelese că în sfârșit își atinsese scopul: ea nu se mai gândea decât la el.

Atunci, fără să o piardă din priviri, intră în stăpânirea corpului ei cu o exaltare sălbatică. Ochii lui Jillian trădau fiecare fior de fericire pe care îl produceau în ea mișcările ritmice ale bărbatului. Exprimau minunatul crescendo care o ducea spre ultima explozie de bucurie.

Adam vroia să întârzie clipa magică, să întârzie valul năvalnic al dorinței lui și acest efort îi dădea o satisfacție inefabilă.

Jillian își pierdea încet controlul simțurilor. Dar de fiecare dată când credea că o să atingă culmile extazului, el o purta mai departe, spre alte culmi mai înalte încă, mai sublime. Și fiecare val de plăcere care se spărgea rostogolindu-se cu zgomot de ea îi îneca tot mai mult luciditatea. Se agăța cu disperare de el ca să nu se lase înghițită de vârtejul senzual înainte să-și potolească setea.

Fără să știe, ea dădu semnalul de încheiere murmurându-i numele ca și când nu ar mai fi existat altcineva pe lume.

Un lung frison scutură corpul lui Adam și ea simți cum dorința lui se revărsa. Fură proiectați amândoi într-un univers plin de tumult și de lumină...

# CAPITOLUL ZECE

Cu toată căldura și praful de pe drum, Jillian mergea către oraș cu inima ușoară. Dimineața aceasta de 4 iulie marca începutul festivităților care aveau să dureze până noaptea târziu.

În ciuda orei matinale, locul în care se desfășura târgul era deja plin de lume: proprietari și angajați, soții și logodnice, celibatari de ambele sexe în căutare de partide, în timp ce animalele de concurs așteptau departajarea. Arena în care urma să se desfășoare competiția era pregătită deja.

Cowboyi purtau cizmele și pălăriile de sărbătoare. Cataramele centurilor străluceau în soare. Copiii îmbrăcaseră ținuta de duminică pe care praful și țărâna aveau să o murdărească cât de curând.

Pentru Jillian, ziua asta era în sfârșit prima ocazie de destindere. Ultimele probleme pe care le avusese o făceau să prețuiască cu atât mai mult ocazia. Timp de o zi, avea să uite toate grijile, șirurile de cifre aliniate în registrele de socoteli și să uite rangul de patroană pe care trebuia să-l merite în fiecare zi, și să devină doar o simplă membră a acestei familii minunate care își trăgea câștigurile și bucuriile de la pământ și animale.

De departe se auzea sunetul de vioară. Odată cu venirea serii orchestrele aveau să se pună într-adevăr pe treabă ca să animeze balul. Dar, până atunci, vor fi întreceri, jocuri și destule gustări ca să hrănească toată regiunea. Aroma apetisantă a unei plăcinte cu carne cu care se desfăta un gurmand făcu să-i freamăte nările lui Jillian.

Dar mai întâi, concursul pentru cel mai frumos taur, își spuse ea îndreptîndu-se spre țarcul în care cinci pretendenți erau alături de campionul ei. Nu aveau nimic deosebit de atrăgător cu. coarnele lor arcuite, gâtul masiv, mușchii puternici. Jillian începu să-i examineze unul câte unul, propunându-și să fie cât se poate de obiectivă, notându-și punctele lor forte, și scoțând în evidență defectele. Fără îndoială, candidatul lui Double va fi rivalul cel mai de temut. El cucerise trofeul trei ani la rând.

Dar nu și de data asta, se gândi ea intrând în amănunte. Taurul ei nu era poate atât de mare, dar avea ținută mai impozantă. În plus, pielea lui era fără cusur, își purta capul semeț, coarnele erau standart.

— Lasă locul tineretului! șuieră ea spre campionul „en titre”.

Destul de sigură pe sine, își ancoră degetele mari în buzunarele pantalonilor. Premiul întâi și medalia vor compensa toate necazurile pe care le avusese în ultimele săptămâni.

— Ai fler să-i descoperi pe viitorii campioni?

Jillian se întoarse pe jumătate și se trezi nas în nas cu Paul Murdock. Hainele elegante nu reușeau, să-i atenueze paloarea feței și chiar dacă bastonul avea mâner de argint, se sprijinea în el cu la fel de multă greutate. Cu toate astea privirea lui pătrunzătoare trăda o vitalitate ieșită din comun. Jillian îi susținu privirea fără să clipească.

— Exact. Recunosc imediat un campion.

Bătrânul schiță o grimasă care se voia un zâmbet.

— Am auzit vorbindu-se mult despre noua ta achiziție.

Cercetă animalul încruntându-și sprâncenele și nu putu să-și reprime un oftat invidios. Și el se pricepea să aprecieze calitățile unui taur.

Paul Murdock ezită o clipă. Regreta că nu mai era tânăr. Timpul fusese mai puternic decât el. Ah! Dacă ar fi putut să mai aibă cincizeci de ani și să aibă un animal ca ăsta... Dar nu era genul de om care să se lase copleșit de regrete inutile.

— Are șanse.

Jillian îi ghici admirația. Nimic nu ar fi putut să o încânte mai mult.

— Locul secund nu are nimic dezonorant, spuse ea cu ironie în glas.

Murdock o fulgeră din priviri dar văzându-i expresia poznașă nu putu să se abțină să izbucnească în râs.

— Ești o femeiușcă tare afurisită, Jillian Baron. Bunicul tău te-a instruit cum trebuie.

— M-a învățat destule ca să conduc o fermă.

— E posibil, admise el clătinând din cap. Vremurile s-au schimbat.

Jillian înțelese amărăciunea din cugetarea lui dar se făcu că nu bagă de seamă. La urma urmei îi înțelegea nostalgia.

— Povestea aia cu furtul vitelor…

Bătrânul o observă pândindu-i reacția. Dar ea păstra o expresie indescifrabilă. I-ar fi făcut plăcere o partidă de poker cu ea.

— E o mârșăvie! exclamă el cuprins de o furie subită. A fost o vreme când oamenii erau spânzurați pentru și mai puțin.

— Dacă-i spânzur pe toți, nu îmi recapăt vitele replică ea liniștită.

— Adam mi-a vorbit despre descoperirea din canion.

Murdock privi taurii câteva momente în liniște. Ei erau bogăția fermei, câștigul lui și rațiunea lui de a fi.

— E o lovitura grea pentru tine, pentru noi toți adăugă el întâlnindu-i din nou privirea. Aș vrea să știi că îl detestam pe bunicul tău, încăpățânarea și ifosele lui.

— Așa e, recunoscu ea cu o ușurință care îl făcu pe Paul Murdock să pufnească în râs. De asta vă înțelegeați atât de bine.

Remarca asta îi tăie dintr-odață veselia bătrânului și o privi insistent.

— Da. Recunosc. Ne înțelegeam. Și cu toată antipatia pe care mi-o inspira, vreau să mai știi că nu l-aș fi părăsit niciodată în asemenea împrejurări. Fără îndoială că și el ar fi făcut la fel pentru mine. Eram amândoi crescători. Sentimentele personale treceau pe planul doi.

Rostise vorbele cu mândrie și Jillian nu putu să se abțină să nu-și ridice trufașă bărbia.

— E adevărat.

— Ai fi putut foarte bine să mă bănuiești că am pus la cale furtul.

— Nu sunt chiar atât de proastă. Dar dacă te-aș fi crezut răspunzător, ți‑aș fi plătit-o până acum.

Pe buzele lui Murdock apăru un zâmbet admirativ.

— Văd că lecțiile bătrânului Baron ți-au fost de folos.

Apoi după o scurtă ezitare adăugă:

— Dar continui să cred că o femeie are nevoie de un bărbat, care s-o ajute să conducă o fermă.

— Și eu am început să te găsesc simpatic!

Bătrânul începu să râdă atât de amuzat încât Jillian nu se putu abține să nu-l imite.

— La vârsta mea e greu să te schimbi, domnișoară.

Închise ochii pe jumătate așa cum îl văzuse făcând și pe fiul lui. Își dădu seama în acea clipă, că peste patruzeci de ani așa va arăta Adam, va avea aceeași putere care sfidează anii și va fi același om în care poți să-ți pui toată încrederea.

— Am auzit vorbindu-se că fiul meu te-a găsit pe gustul lui. Nu pot să-l condamn.

— Asculți toate bârfele?

— Aș fi decepționat pentru el să aflu contrariul. Un bărbat are nevoie de o femeie ca să se adune de pe drumuri.

— Adevărat? întrebă ea sec.

— Nu-te supăra, domnișoară! Când eram mai tânăr nu i-aș fi dat voie să se apropie de o femeie Baron. Dar vremurile s-au schimbat, repetă el cu un gest de regret. Proprietățile noastre se învecinează de mai bine de un secol și nu putem să facem nimic. Trebuie sa fim vecini.

Jillian își șterse un fir de praf imaginar de pe cămașă.

— Nu vreau să adun pe nimeni de pe drumuri, domnule Murdock. Și cu atât mai puțin să fuzionez cu o altă fermă.

— Dar se întâmplă uneori să ajungi la rezultate neașteptate. Să o luăm pe Karen a mea, de exemplu. Cine ar fi zis că o să mă însor cu o femeie a cărei eleganță mă obligă să mă șterg pe picioare când intru în casă, fie că sunt murdar fie că nu.

Jillian pufni în râs și îl luă de braț, gest care îi surprinse pe amândoi deopotrivă.

— Am impresia că vrei să îngropăm armele? Bătrânul se crispă deodată îmbufnat. Acum e rândul dumitale să te enervezi. Sunt de acord cu încetarea focului. Adam și cu mine suntem… în sfârșit, ne înțelegem bine. Îmi place mult Karen și pe dumneata te găsesc aproape suportabil.

— Mi s-a părut că îl aud vorbind pe bunicul tău.

— Mulțumesc pentru compliment.

În timp ce mergeau prin mulțime, Jillian băgă de seamă că lumea îi observa. Un Murdock și o Baron braț la braț? Da, cu siguranță vremurile se schimbaseră. Se întreba cum ar fi reacționat Clay? Ajunse la concluzia că și el ar fi aprobat-o în felul lui ursuz.

Când îi văzu trecând prin dreptul arenei, Adam își întrerupse brusc discuția pe care o purta cu un cowboy. Jillian își dădu părul pe spate, se aplecă și îi șopti bătrânului la ureche câteva vorbe care îl făcură să izbucnească în râs. Chiar dacă nu s-ar fi întâmplat până acum, s-ar fi îndrăgostit de ea pe moment.

— S-ar zice că Jillian Baron se plimbă la braț cu tatăl tău?

— Hm? Da.

Adam nu-și putea dezlipi privirile de ea.

— Frumoasă femeie! S-ar părea că ea și cu tine…

Dar se întrerupse întâlnind privirea înghețată a lui Adam și tuși încurcat.

— În sfârșit, întrebam pentru că toată lumea vorbește că familiile Murdock și Baron nu s-au înțeles niciodată.

— Nu trebuie să dai crezare tuturor zvonurilor.

„Of, Murdock!” se gândi cowboyul clătinând din cap. „Pe ăștia nu știi niciodată cum să-i iei!”

— Viața rezervă mari surprize, declară Adam venind în întâmpinarea celor doi. Fără vărsare de sânge?

— Tatăl tău și cu mine am ajuns la un compromis.

Paul Murdock înțelese din privirile tinerilor că ceea ce vorbea lumea era adevărat.

— Karen m-a înscris cu forța în juriul de rodeo, mormăi el.

Privindu-și fiul nu mai simțea nici un fel de nostalgie pentru că vedea că are cine să-i ducă mai departe numele.

— O să fiu în tribună ca să te văd la treabă.

Spunând acestea, se îndepărtă cu pași mici. Jillian își înfundă mâinile în buzunare ca să reziste tentației de a-l sprijini. Bănuia primirea de gheață pe care i-o rezerva Adam.

— L-am întâlnit la țarcul taurilor, îi mărturisi ea când bătrânul se depărtă. Cred că a venit acolo expres ea să-mi vorbească între patru ochi. Mi se pare foarte amabil.

— Puțini oameni împărtășesc părerea asta.

— Puțini oameni au avut un bunic precum Clay Baron, replică ea zâmbind.

— Ce mai faci?

Nu putu să se abțină să o mângâie pe obraz.

— Tu ce crezi?

— Trebuie să-ți mărturisesc că te găsesc fermecătoare, dacă nu faci alergie la acest gen de complimente.

Jillian zâmbi și clipi cochetă din ochi.

— Într-o zi de sărbătoare totul este permis.

— Atunci hai s-o petrecem împreună.

Îi întinse mâna, simțind că dacă și ea i-o va întinde, fără să-i pese de privirile indiscrete, asta ar însemna pentru el un punct decisiv.

Jillian își lăsă degetele să alunece în palma lui.

— Începusem să cred că nu o să mi-o propui niciodată.

Își petrecură dimineața bând limonadă, asistând la diferite concursuri și plimbându-se sub cerul senin care promitea o zi minunată. Copiii se jucau cu mingea. Adolescenții flirtau cu nepăsarea vârstei lor. Bătrânii mestecau tutun și își povesteau istorii, una mai de necrezut decât alta.

Se opriră în fața unui țarc unde un grup de bărbați se bălăcea în noroi în urmărirea unui purcel pe care încercau să-l prindă. Mulțimea îi încuraja pe concurenți cu glume și strigăte vesele.

Jillian îl observă pe Adam pe ascuns. Nu părea să îl intereseze spectacolul.

— Nu-ți plac jocurile, Murdock?

— Totul depinde de reguli. O prinse de mijloc.

— De altfel, știu o căpiță de fân undeva nu prea departe…

Tânăra femeie îl întrerupse izbucnind în râs. Dar el o prinse în brațe și o sărută cu patimă. Se auziră câteva fluierături din mijlocul unui grup de cowboy care priveau scena. Când reuși să se elibereze, Jillian recunoscu printre ei mai mulți dintre oamenii de la Utopia.

— E zi de sărbătoare, îi aduse el aminte ca să-i prevină protestul.

Fără să-și piardă cumpătul, Jillian îl privi surâzătoare. Pentru că părea să aprecieze acest gen de jocuri, avea să-i arate ea de ce e capabilă.

— Îți plac focurile de artificii? îl întrebă ea și își aruncă brațele în jurul gâtului lui sărutându-l ca-n filme.

Adam nu mai auzi noua serie de ovații pe care le declanșă sărutul lor dar avu impresia că i se moaie genunchii.

— Mi-ai lipsit noaptea trecută, Murdock, murmură Jillian.

Adam inspiră adânc și scoase un lung suspin.

— M-ai făcut să-mi lase gura apă. Sper că nu o să ne oprim aici.

— O să vedem mai târziu, răspunse ea zâmbind mereu. Dar mai întâi să mergem să vedem concursul mâncătorilor de prăjituri. Participă și Jim.

Ar fi urmat-o oriunde și dintr-odată se simți stângaci ca un adolescent la prima lui întâlnire. O vedea pe Jillian atât de lipsită de griji. Își uitase toate responsabilitățile, toate problemele. Niciodată nu i se păruse cerul mai albastru, soarele mai strălucitor. Fiecare clipă a acestei zile avea să rămână adânc întipărită in memoria ei.

Când sosi ora concursului de rodeo, Jillian, era amețită de libertate. Atunci când regina serbării și suita ei defilară în arenă, mai strângea încă în căușul palmei medalia pe care o primise taurul ei.

— Îmi datorezi deja cincizeci de dolari, îi spuse lui Adam schimbându‑și pantofii cu o pereche de cizme lustruite de atâta purtare. Să trecem la a doua parte a pariului nostru: prinsul vițelului cu lassoul.

— De acord.

Jillian se simțea cu vântul în pupa. Norocul fusese de partea ei și se părea că nimic nu-i stă în cale. O mulțime de concurenți se îngrămădea în spatele barierei. Cu toată aparența deconectantă, se simțea plutind în aer efervescența pregătirilor pentru concurs.

Clinchetul pintenilor umplea atmosfera încărcată cu miros de piele și de tutun. Prima probă era cea a călăritului taurilor. Când crainicul anunță începerea, Jillian își croi drum prin mulțime să vadă spectacolul.

— Mă mir că nu te-ai înscris și tu, îi mărturisi Adam.

Ea își aplecă ușor capul și se rezemă o clipă de umărul lui. Era un gest tandru care pe Adam îl mișcă profund.

— Sportul ăsta cere o cheltuială prea mare de energie. Și eu vreau să pun ziua asta sub semnul trândăviei. Văd că tu, dimpotrivă, participi la călăritul cailor sălbatici. Cu siguranță ai mai multă îndrăzneală decât judecată.

El înălță umerii zâmbind.

— Îți faci griji din pricina mea?

— O să-ți îngrijesc rănile.

— Atunci, sper să nu termin teafăr. Știi…

El o cuprinse cu un gest posesiv și afectuos.

— În scurt timp voi termina concursul.

Fără să-i pese de privirile indiscrete îi mângâie buzele.

— Până la fermă nu e departe. Iar acum nu e picior de om pe acolo. Într-o zi așa de frumoasă e nevoie și de o baie în iaz.

— Da?

— Apa trebuie să fie limpede și rece, adăugă el.

Râzând, se adăposti la pieptul lui.

— După prinsul vițeilor, șopti ea înainte de a se îndepărta din nou.

Jillian prefera culisele în locul gradenelor. Îi plăcea să-i asculte pe bărbați povestind despre alte concursuri rodeo, să-și povestească isprăvile, să facă glume. Nu, părinții ei nu puteau să-i înțeleagă atracția către o asemenea ambianță. Ei s-ar fi simțit la fel de stingheri aici, precum s-ar simți Jillian în loja tatălui ei, la operă. Dar aici se simțea în largul ei și această siguranță o făcea să uite angoasele copilăriei.

În arenă, concurenții se succedau în țipete și urale. Călăritul taurului le dădea ocazia concurenților să-și măsoare curajul și priceperea. Glasul lui Jillian se pierdea în corul spectatorilor. Simțea în spate prezența liniștitoare a lui Adam care stătea de vorbă cu Jim. Nu, nu fusese niciodată atât de fericită, atât de relaxată.

Atunci izbucni drama.

Auzi un glas cristalin, văzu o minge multicoloră sărind în arenă pe sub gard. Un băiețel se strecură prin mulțime și alunecă pe sub barieră urmărindu-și jucăria. Țâșni în ajutorul copilului ca un fulger, chiar înainte ca maică-sa să bage de seamă și să scoată un urlet. I se păru că aude ca prin vis glasul lui Adam care o striga pe nume.

Silueta masivă a taurului apăru în arenă. Cu spume la gură, ochii feroce, se pregătea să se avânte spre ea. Jillian simți cum îi îngheață sângele în vine. Pământul începu să se zguduie sub copitele animalului ceea ce însemna că nu mai era nici o clipă de pierdut. Fugi spre copil și se aruncă peste el la pămint. Taurul trecu pe lângă ei stârnind un nor de praf.

Își impuse să nu facă nici o mișcare în timp ce îl apăsa cu toată greutatea pe copilul înspăimântat. Își ținea chiar respirația. De peste tot izbucniră țipete, dar nu îndrăzni să-și ridice capul să vadă ce se întâmplă. Unii începură să înjure furioși. Jillian închise ochii și se întrebă dacă va mai ajunge vreodată să se ridice. Băiețelul începu să plângă speriat și ea încercă să înăbușe zgomotul cu trupul ei.

Când niște mâini puternice o apucară de subraț ea se zbătu.

— Proasto!

Recunoscu glasul lui Adam. Atunci se destinse și se lăsă purtată fără rezistență.

— Ești nebună?

Adam, palid la față, o sprijinea.

— Nu te-ai lovit? Ce naiba, Jillian!

Jillian avea impresia că totul se învârtește în jurul ei ca și când ar fi fost beată. Simți ca prin vis cum cineva îi lua mâna și i-o strivea de un obraz umed.

— Mulțumesc, mulțumesc, murmura mama plângând în timp ce copilul urla de frică în brațele tatălui.

Jillian constată că era vorba de micul Simon. Părinții lui erau angajați la fermă.

— E O.K., Suzan, reuși Jillian să rostească cu toată emoția care îi punea un nod în gât.

Adam nu o lăsă să continue. Ea avu impresia că străbate o mare de chipuri buimăcite.

— Te duc la infirmerie.

— Cum?

Înțelegea greu sensul cuvintelor.

— Am spus că te duc la infirmerie, spuse el sec când ajunseră la barieră.

— Nu, nu e nevoie, mi-e bine.

— După ce o să fiu sigur de asta, o să te strâng de gât.

Jillian își retrase mâna din a lui și încercă să-și îndrepte spatele.

— Mă simt bine, când îți spun.

Dar abia pronunță aceste cuvinte că i se muiară picioarele și leșină. Când își reveni în simțiri, simți în primul rând iarba deasă care îi atingea palmele, apoi o batistă umedă care îi răcorea fruntea.

Apa pe care o înghițea o făcu să scoată un geamăt. Deschise ochii. Umbre neclare începeau să se deseneze în strălucirea soarelui.

Puțin câte puțin, formele începură să prindă contur. Îl recunoscu pe Adam aplecat asupra ei. Îi ținea o sticlă la gură ca s-o oblige să bea. În planul secund, Jim, vizibil tulburat, se muta de pe un picior pe altul.

— Nu a pățit nimic, spuse Adam cu un ton destinat să liniștească pe toată lumea, dar în primul rând pe el. Emoția a doborât-o. Femeile leșină din te miri ce.

— Le știi pe toate, bombăni Jillian până să-și dea seama că ceea ce îi dădea Adam să bea era coniac.

Bău câteva înghițituri și alcoolul o aduse în simțiri.

— Și în primul rând să știi că nu am leșinat.

— Atunci să știi că ai imitat nemaipomenit de bine, replică Adam.

— Lăsați fata să răsufle! Vocea calmă a lui Karen Murdock avu ca efect și împrăștierea mulțimii. Îngenunchie și ea alături de Jillian.

— Bărbații depășesc măsura întotdeauna, spuse ea scurgând compresa care mustea de apă. Ei bine, Jillian, poți să te mândrești că ai făcut ceva vâlvă.

Tânăra se ridică încercând să schițeze un zâmbet.

— Credeți?

Își cuprinse genunchii în brațe și își sprijini fruntea de ei o clipă până când fu sigură că i-a trecut amețeala.

— Nu îmi vine să cred că am putut să leșin.

Adam trase o înjurătură și îi luă sticla din care trase o dușcă bună.

— Era cât pe ce să moară și pe ea o preocupă un singur lucru: să nu se facă de râs!

Jillian își săltă bărbia ca împinsă de un resort invizibil.

— Ascultă, Murdock...

— În locul tău nu aș mai zice nimic, spuse el punând dopul sticlei. Dacă ești în stare să mergi, te conduc acasă.

— Bineînțeles că pot să merg. Dar nu se pune problema să merg acasă.

— Sunt convinsă că acum te simți foarte bine, spuse Karen aruncându-i fiului ei o privire plină de reproș.

Pentru un băiat inteligent era o lipsă de bun simț. Dar când intervine dragostea, chiar și cei mai isteți bărbați devin complet idioți.

— Nici nu se pune problema dacă să te retragi sau nu! Dacă rămâi aici riști să fii sufocată de manifestările admiratorilor, adăugă Karen.

Doamna Murdock zâmbi constatând că cuvintele își atinseseră ținta.

Jillian se ridică bombănind.

— Bine...

Începea să simtă cum o dor mușchii, dar nu lăsă să se vadă nimic și își scutură pantalonii de praf, degajată.

— Nu ești obligat să mă însoțești, Adam. Sunt destul de mare ca să...

Fără s-o lase să mai continue, o prinse de braț și o trase după el.

Mulțimea începuse să se îngrămădească spre ei dar, dacă unii admiratori ai lui Jillian ardeau de dorința să o felicite, privirea înghețată a lui Adam îi ținea la distanță.

După ce deschise portiera camionetei, o instală fără menajamente. Apoi ocoli mașina și se urcă la volan. Jillian își încrucișă brațele, ferm hotărâtă să nu deschidă gura tot drumul. Când pornită, își dădu seama că, nu numai că nu participa la prinderea vițeilor, dar, în plus, renunța la privilegiul să urce pe podium pentru acordarea trofeelor. Fremăta de indignare în fața acestei nedreptăți. De ce părea oare Adam atât de contrariat? La urma urmei nu el își julise coatele și genunchii, nu el se făcuse de râs leșinând în fața tuturor! Și apoi nu salvase viața unui copil? Atunci de ce o trată ca pe o inconștientă? Își ridică bărbia furioasă..

— Tot împingând bărbia înainte, o să te trezești într-o bună zi cu un pumn.

Jillian se întoarse încet spre el și îi aruncă o privire trufașă.

— Văd că ai nevoie să te descarci, Murdock. Hai, dă-i drumul!

— Nu spune de două ori!

Adam apăsă pe accelerator până când acul kilometrajului ajunse la capătul scalei.

— Ascultă, nu înțeleg deloc ce ai să-mi reproșezi. De ce nu-ți golești sacul odată? Nu sunt dispusă să-ți suport sarcasmele.

El smuci brutal volanul ca să tragă mașina la marginea drumului. Surprinsă, Jillian se trezi proiectată în portieră. Dar abia își reveni din uimire când Adam coborî din mașină și porni peste câmp. Ea plecă în urma lui.

— Adam, ce ai?

El iuți pasul. Trebuia să păstreze puțină distanță până să-și pună ordine în idei. Nu putea să uite imaginea coarnelor mari, arcuite care erau gata să o împungă pe Jillian. Dacă lassoul lui nu și-ar fi atins ținta...

Prefera să nu se gândească la ce s-ar fi putut întâmpla. Fusese nevoie de o duzină de oameni și de trei frânghii zdravene ca să abată taurul care se îndrepta către cele două trupuri căzute. Ar fi putut să o piardă!

— Cu ce drept îmi vorbești așa?

Jillian se înfipse în fața lui și îl prinse de cămașă:

— M-am săturat de mutrele tale, Adam! Nu știu cum am putut să te suport până acum! Acum paharul s-a umplut. Urcă-te în mașină și pleacă unde vrei.

Ea îi întoarse spatele. Fără să o lase să plece, o prinse de braț. Femeia se zbătu, și el fu nevoit să-și sporească strânsoarea. Abia când se opri puțin ca să-și tragă sufletul, Jillian băgă de seamă că el tremura. Și nu furia îl făcea să fie atât de agitat. Rămase o clipă interzisă, neștiind cum să reacționeze.

— Adam?

El clătină din cap și își îngropă fața în părul ei. Nu fusese niciodată atât de tulburat. După ce încercase să-și potolească neliniștea îndepărtându-se de ea, Adam realiză că numai atingerea mângâietoare a trupului ei cald, pulsând lipit de al lui putea să-l liniștească.

— O, Doamne, Jillian! Dacă ai ști prin ce am trecut.

Ea își așeză capul pe pieptul lui și se lăsă legănată de bătăile puternice ale inimii lui.

— Îmi pare rău, șopti ea.

— A trecut atât de aproape de tine! Câțiva centimetri au lipsit și…

„Taurul”, se gândi Jillian. În felul ăsta, reacția lui Adam nu se datora mâniei ci unei frici retrospective.

— Nu, te rog. Nu te mai gândi la asta. S-a, terminat cu bine.

— Da, dar am trecut pe lângă o dramă, spuse el luându-i fața în mâini. Eram doar la câțiva metri când am aruncat lassoul. Taurul era parcă turbat. Se pregătea să se avânte. Dacă aș fi ratat lovitura, te-ar fi călcat în picioare.

Jillian îl privi îndelung, apoi reuși să-și înghită saliva.

— Nu… nu știam…

El îi privea chipul, livid acum. „De ce i-am povestit asta?” se gândea furios pe el însuși. O sărută blând pe ochi. Mângâierile tandre o făcură pe Jillian să-ți recapete culorile.

— Ce-a fost a fost, spuse Adam într-un târziu. Iartă-mă pentru ieșirea mea. Dar cum să-mi păstrez sângele rece în fața unui asemenea spectacol?

El îi adresă un surâs pe care privirea ei îl cerea.

— Nu mi-ar fi plăcut să te recuperez în bucăți.

Ea se liniști și îi trimise înapoi surâsul.

— Și eu prefer să fiu dintr-o singură bucată! Dar tot am încasat câteva vânătăi destul de inestetice.

O sărută lacom. Jillian simți pentru a doua oară cum i se moaie genunchii. Adam se îndepărtă puțin.

Venise timpul să-i mărturisească sentimentele, chiar dacă ea nu era pregătită să le asculte. Nu își deschisese niciodată inima în fața unei femei. Se hotărî să o facă după toate regulile.

— O să faci o baie caldă, spuse urcând în mașină. Pe urmă o să pregătesc ceva de mâncare.

Jillian se înfundă în scaun.

— De acum, cred că nu o să mai leșin niciodată.

# CAPITOLUL UNSPREZECE

Când ajunseră în curtea ranchului, Jillian era hotărâtă să se lase în seama lui. Nimeni nu avusese niciodată atâta grijă pentru ea. În copilărie, când se îmbolnăvea, tatăl ei o îngrijea cu o eficacitate profesională. Bătrânul Clay considera că rănile erau parte integrantă din meserie. Erau pansate și oamenii se întorceau la muncă.

Și pentru că Adam vroia să o consoleze, aștepta această experiență nouă cu o plăcere pe care o anticipa, mai ales dacă o mai săruta cum făcuse pe drum, cu acea trandrețe și pasiune care o făcea să-și piardă mințile.

Totul era pustiu: barăcile, hambarele, grajdurile. Forfota pe care o cunoștea de obicei ferma la ora aceea a zilei fusese înlocuită de o liniște aproape apăsătoare. Toate vitele care nu participau la târg pășteau libere pe câmp, supravegheate doar de doi oameni. Și nimeni nu urma să se întoarcă la Utopia curând.

— Cred că nu am mai fost niciodată singură aici, spuse Jillian, când Adam opri camioneta.

Rămase un moment așezată pe locul ei ca să asculte liniștea care domnea peste tot. Ar fi putut să țipe în gura mare, nimeni nu ar fi auzit-o.

— Ce impresie ciudată. De obicei, chiar când nu vezi oamenii le simți prezența.

Ea coborî din mașină și zgomotul portierei trântite răsună parcă amplificat.

— Întotdeauna e cineva în barăci sau în sala de mese. Copii care se joacă, femei care întind rufele sau sapă în grădinițe. Nu ne gândim niciodată, dar o fermă seamănă cu un mic orășel.

— Autonom și independent, completă Adam. O luă de mână gândindu-se că adjectivele astea i se potriveau la fel de bine și ei. Două calități, printre altele, care îl atrăseseră.

— Trebuie să te mulțumești cu ce-i al tău, nu-i așa? Ești atât de ușor rupt de lumea exterioară. E nevoie doar de o furtună. Ea nu înțelese de ce zâmbea, dar continuă:

— Sunt mulțumită că mulți din angajații mei s-au căsătorit și s-au stabilit aici. Nu poți să pui bază pe zilieri.

Jillian dădu ocol curții cu privirea. Avea impresia că lipsește ceva. Ridică din umeri încercând să alunge gândul ăsta care se datora poate liniștii neobișnuite.

— S-a întâmplat ceva? se neliniști Adam zărindu-i fruntea îngândurată.

— Nu știu.

Își înălță umerii din nou.

— Cred că sunt prea nervoasă.

Cu gesturi delicate îi lăsă lui Adam pălăria măi pe ochi. Îi plăcea umbra pe care borul i-o proiecta pe față, subliniindu-i trăsăturile bărbătești și accentuându-i profunzimea privirii.

— N-ai spus că îmi tragi o bătaie?

— Nu, dar m-aș lăsa convins s-o fac.

Jillian se strecură între brațele lui, mirosul lui de piele tăbăcită și de apă de toaletă o învălui imediat.

Atunci o revelație teribilă îți făcu loc între ei. Cu un țipăt îngrozit se desprinse din îmbrățișarea lui și traversă curtea alergând cât o țineau picioarele. Adam porni după ea.

— Jillian!

O, Doamne! Cum de nu-și dăduse seama imediat. Se opri lângă țarcul gol și strânse pumnii.

— Dar ce se întâmplă până la urmă?

— Vițelul, murmură ea bătând cu pumnul în gard. L-au luat!

Tonul ei deveni din ce în ce mai vehement.

— Au venit până în curtea mea și mi l-au furat. Chiar în curtea mea!

— Poate că unul din oamenii tăi l-a dus în boxă.

În loc de răspuns ea se mărgini să clatine din cap și continuă să lovească gardul cu pumnii.

— Trei sute de vite nu le-au ajuns. Au trebuit să vină să repete ticăloșia la câțiva pași de ușa mea. Ar fi trebuit să-l las pe Jim să păzească ferma. El mi-a propus asta. Ar fi trebuit să rămân eu însămi.

— Vino, hai să căutăm prin hambar!

Ar fi preferat ca ea să izbucnească furioasă în loc să o vadă arborând expresia asta resemnată.

— Trebuie să fim siguri înainte de a-l anunța pe șerif.

— Șeriful, se regăsi ea cu un ton amar. Șeriful!

— Jillian!

Vru să o apuce de mijloc dar ea se feri.

— Liniștește-te, de data asta n-o să leșin.

Din glasul ei răzbătea un tremur ușor. Totuși privirea nu îi trăda nici o tulburare. Adam înțelese că din nou se închisese în ea și că, cu toată bunăvoința lui, nu putea să-i aline suferința.

— Du-te și aruncă o privire în staul, sugeră el. Eu mă duc să văd în hambar.

Jillian știa că aceste căutări erau zadarnice, dar se supuse mașinal. Boxa vițelului era goală, Câteva fire de praf pluteau într-o rază de lumină. Furaseră animalul, puiul pe care se chinuise atât să-l crească și în care își pusese atâtea speranțe! Dar vinovatul nu putea să scape fără să dea socoteală. Până la urmă avea să-l găsească.

Se întoarse în curte. Cu toată nerăbdarea care o stăpânea, așteptă să apară Adam. Dar mutra lui vinovată îl scutea de orice comentarii. Se întoarseră în casă împreună.

Nu se recunoaște înfrântă, își spuse el văzându-i chipul hotărât. Asta făcu să-i crească admirația pentru ea.

Își aduse aminte de felul cum dezmierda vițelul, de tandrețea care i se citea în priviri atunci când vorbea despre el. Un crescător trebuia să se ferească să se atașeze de vitele lui. Dar cum să nu fii cucerit de un biet orfan? Acum suporta consecințele slăbiciunii ei. Adam pregăti gânditor cafeaua. Cine putuse să comită imprudența să fure un viitor campion? Nici un crescător din regiune nu ar cumpăra un vițel atât de ușor de recunoscut. Să-l vândă pentru carne? Nu merita osteneala! Un asemenea gest însemna o lipsă de judecată sau o siguranță prea mare. Într-un caz sau altul, autorul nu va întârzia să se demaște.

Rezemată de peretele bucătăriei, Jillian telefona șerifului. Adam ar fi dorit atât de mult să o liniștească, să o apere. Primi ceașca de cafea mulțumind cu un gest din cap, contemplând gânditoare câmpia prin fereastra camerei.

— Promite să facă tot posibilul, spuse ea agățând receptorul. O să ofer o recompensă deosebită. Mâine voi face din nou o vizită la sindicatul crescătorilor. Nu voi avea liniște până nu voi găsi vițelul. Vreau ca oamenii sa știe că Utopia nu stă cu brațele încrucișate.

Privi câtva timp gânditoare ceașca apoi o goli dintr-o sorbitură.

— Hoții mei nu își iau nici o precauție. Vreau să le arăt că nu sunt o biată femeie lipsită de apărare de care să-și bată joc fără să fie pedepsiți.

Intonația amenințătoare a lui Jillian îl făcu pe Adam să zâmbească.

— Ai dreptate.

— Ce găsești atât de comic?

— Mă gândeam că dacă ar putea să te audă, și-ar lua tălpășița încotro ar vedea cu ochii.

Complimentul o înveseli.

— Mulțumesc... Cu siguranță acum îmi pierd vremea mulțumindu-ți.

— Nimeni nu te obligă s-o faci. Ți-e foame?

— Hm!

Se frecă pe burtă nehotărâtă.

— Nu știu.

— Du-te și fă o baie. Eu o să încerc să pregătesc ceva de mâncare.

— Jillian se apropie și îl înlănțui de mijloc cu brațele și își așeză capul pe pieptul lui. Cum se făcea că o cunoștea atât de bine? Cum ghicise că avea nevoie de puțină singurătate ca să-și pună gândurile în ordine?

— De ce atâta atenție oare? murmură ea.

— Dumnezeu știe! Du-te și îngrijește-ți vânătăile.

— De acord.

Nu se putu abține să nu-l măi îmbrățișeze recunoscătoare o dată înainte de a ieși din cameră. Ar fi vrut să-i mărturisească recunoștința. Dar nu găsea cuvintele. De ce nu putea să-i spună cât de mult îi aprecia delicatețea? Îi oferea sprijinul lui fără să se impună, nu îi oferea mai mult decât putea ea primi. Îi trebuise destul timp ca să-și învingă prejudecățile în privința lui. Dar acum când îl cunoștea, nu avea să-l mai uite.

Când își scoase hainele, descoperi vânătăile care îi acopereau trupul. Ce mai contau! Doar îi distrăgeau puțin atenția de la rănile mult mai adânci care îi chinuiau sufletul. Pentru că nu putea alunga un sentiment dureros de vinovăție. Lăsându-i moștenire ferma, bunicul îi acordase o încredere de care se arăta nedemnă.

Schițând o mică grimasă se cufundă în cadă. Unul dintre oamenii ei? Din nefericire nu trebuia exclusă nici o asemenea posibilitate. Nimic mai ușor decât să urce vițelul într-o camionetă și să dispară.

Se hotărî să înceapă o anchetă discretă. Îi era destul să afle cine a lipsit de la serbare un timp destul de lung, cât ar fi fost necesar pentru furt. Poate că vinovații, vor comite imprudența să-și cheltuiască banii nechibzuit și atunci... și atunci vor vedea cine este ea!

Sărmanul vițel! Nimeni nu o să-l mai mângâie. Se afundă în apa caldă până la gât încercând să se relaxeze.

Trecuse mai bine de o oră până când reveni în compania lui Adam. Baia îi mai alinase durerea și alungase neliniștea. Mirosul delicios de la bucătărie îi deschise imediat pofta de mâncare. Jillian intră în cameră, dar spre marea ei surprindere nu găsi pe nimeni. O oală fierbea înăbușit pe foc scoțând nori mici de abur. Tânăra femeie nu se putu abține să ridice capacul și descoperi un fel de ciulama parfumată care o făcu să-i lase gura apă. Luă o lingură, amestecă în mâncare și o gustă.

— Mama îmi dădea peste mâini când mă prindea asupra faptului.

Surprinsă, Jillian scăpă din mână capacul care căzu cu zgomot.

— Murdock! Vai ce m-ai speriat!

Se întoarse brusc și se trezi nas în nas cu un buchet de trandafiri roșii. Când Adam îi zâmbi se simți dintr-odată foarte tulburată. Parcă împietrise. Dar lui îi plăcea și așa. Nu lua prea des prin surprindere o femeie de tăria lui Jillian Baron.

Ea își ascunse mâinile la spate ca să nu dea la iveală tremurul lor ușor. Adam ridică o sprânceană intrigat. Dacă ar fi știut că doar câteva flori o vor tulbura atât de mult, ar fi adunat un buchet mai mare. Se apropie de ea.

— Te simți mai bine?

Jillian bătu instinctiv în retragere.

— Da, mulțumesc.

— Nu s-ar spune! declară Adam amuzat de uimirea ei.

— Ba da, te asigur! Mâncarea miroase grozav de bine.

— E o rețetă pe care am învățat-o în campanie, acum câțiva ani.

Își înclină capul și o sărută gingaș pe buze.

— Nu vrei să primești florile?

— Ba da, eu...

Ea își dădu seama că-și ținea mâinile la spate cu încăpățânare. Atunci, cu prețul unui efort uriaș, reuși să se stăpânească și acceptă darul.

— Sunt minunate.

— Parfumul lor îmi aduce aminte de parfumul părului tău, șopti el.

„Au trecut ani de atunci”, își aminti ea. „Buchete de flori legate cu panglici însoțite de cuvinte dulci, pe care avusese slăbiciunea să le creadă”. Găsind ridicole ezitările, își înălță umerii.

— Trandafiri, răspunse ea detașată. Trandafiri roșii…

Adam ghicea amărăciunea care răzbătea din glasul ei. Cu o gingășie infinită înfășură o șuviță de păr în jurul degetului. Avea culoarea focului și finețea mătăsii.

— Clasic, mult prea clasic.

Ceva se rupse în ea. Cu un oftat adânc își coborî privirea către buchetul pe care îl ținea în mână.

— Cândva am crezut că aș putea să mă conformez șabloanelor clasice.

— L-ai iubit pe cel care îți dăruia flori?

De ce oare răsucea cuțitul în rană? N-ar fi putut să spună, dar nu putea să se abțină. Poate pentru că se simțea el însuși chinuit?

— Adam…

— Răspunde-mi.

Cu gesturi automate Jillian umplu un vas cu apă.

— Eram foarte tânără. El semăna mult cu tatăl meu: calm, meticulos, devotat. Încercând să-l cuceresc speram poate să obțin iubirea cu care tatăl meu era atât de avar. Nu știu, eram o proastă.

Adam descoperi gustul amar al geloziei. Dar înțelese că tristul episod rezuma de fapt toată copilăria lui Jillian: neînțelegerea din pricina căreia suferise atât, zadarnicele încercări de a împlini speranțele părinților, pentru a merita iubirea care îi era cu cruzime refuzată. Totuși, eșecul dureros i-a permis să-și dea seama că locul ei nu era într-o lume sofisticată ci chiar în contact cu pământul și valorile eterne care erau ancorate în el. Într-o oarecare măsură, din cauza acestei decepții a putut să o întâlnească. Gândul ăsta îi alungă pe dată ranchiuna.

— Ce-ar fi să mâncăm, sugeră ea.

Se crispă când Adam îi puse mâinile pe umeri, dar nu se împotrivi când o trase lângă el. Se temu o clipă să nu încerce s-o consoleze, pentru că cea mai mică urmă de compasiune ar fi dat frâu liber lacrimilor care îi ardeau ochii. Dar Adam o strânse în brațe și o sărută lacom. Patima lui Adam trezi în ea o dorință care șterse toată tristețea. Nu se mai temea să se lase pradă confuziei căci flacăra arzătoare a pasiunii îi învăluia trupul și mintea.

— Să ne grăbim să mâncăm, spuse el abandonându-i buzele. Pe urmă putem să trecem la lucruri mai serioase.

— Cum vrei tu… și pe urmă mâncăm.

— Nici vorbă. N-o să mă jignești făcând nazuri la o mâncare pe care am pregătit-o cu dragoste.

Îi trase în joacă o palmă peste coapsă, obligând-o să se așeze la masă.

— Hm, miroase grozav! Vrei o bere?

— Bineînțeles.

Jillian luă două beri din frigider și umplu paharele.

— Știi ceva? Dacă într-o bună zi te hotărăști să te lași de crescătorie, te angajez bucătar.

— Îți promit că o să mă gândesc.

— Acum avem o cofetăreasă. Toată lumea îi zice mătușa Sally. N-are pereche la prăjituri.

Se opri ca să înghită prima îmbucătură de carne. În clipa aceea avu impresia că în gâtul ei erupe un vulcan.

— Ți-a scăpat cam mult piper, reluă ea într-un târziu.

— Asta-i deosebește pe bărbați de femei, răspunse Adam sarcastic. E prea iute, după gustul tău?

— Nimic din ce pregătești tu nu va fi prea condimentat pentru mine, replică ea cu ciudă.

Adam pufni în râs și continuă să mănânce. Jillian constata că încet-încet se obișnuia cu usturimea. În cele din urmă ajunse chiar să savureze neobișnuita specialitate.

— Oamenii de la oraș nu știu ce pierd, spuse ea. Nu ai de multe ori ocazia să mănânci o nitroglicerină atât de savuroasă.

— Mai vrei?

— Mulțumesc, țin să rămân în viață. Câteva zile cu acest regim și durerile de stomac dispar odată cu principalul lor responsabil: stomacul însuși! Trebuie să-i sugerez tatălui meu un asemenea tratament.

— Am avut un administrator mexican când eram copil, îi mărturisi Adam râzând. Cel mai bun cowboy pe care l-am cunoscut vreodată. L-am însoțit o vară întreagă la pășunat. El m-a inițiat în arta culinară.

Jillian descoperea fără îndoială surpriză după surpriză.

— Ce s-a întâmplat cu el?

— A adunat ban cu ban și s-a întors în Mexic ca să-și facă propria lui fermă.

— Visul imposibil, murmură tânăra femeie.

— Într-adevăr. Nimic mai ușor decât să-ți pierzi leafa pe o lună la poker.

Ea aprobă dar deveni deodată serioasă.

— Tu joci?

— Nu rezist niciodată tentației unei partide. Dar tu?

— Clay mi-a transmis pasiunea lui pentru cărți. Și cred că în curând voi trage foloase din învățătura lui!

— Cum?

— Cei care m-au furat vor afla în curând ce înseamnă să subestimezi valoarea adversarului. Au făcut o mare greșeală furându-mi vițelul. O să-i las să creadă că au câștigat partida și o să aștept momentul prielnic ca să dau cărțile pe față. Am de gând chiar să angajez un detectiv particular.

Adam tăcu o clipă privind-o cum strângea masa.

— Toate cheltuielile astea or să-ți încarce bugetul.

— Prefer să plătesc decât să mă dau bătută.

El avu grijă să nu-i propună un sprijin financiar. Știa dinainte răspunsul.

Se ridică și începu să se plimbe cu pași mari prin bucătărie. Apoi se opri în spatele ei.

— Sindicatul crescătorilor o să-ți acorde o subvenție.

— Pentru asta ar trebui să-i pun la curent cu planul meu, ceea ce mi-ar compromite șansele de succes.

— Lasă-mă să te ajut.

Se întoarse spre el emoționată și îl cuprinse de mijloc.

— M-ai ajutat deja. Nu o să uit niciodată.

— Trebuie neapărat să te leg ca pe un cârnat ca să nu îmi mai respingi ajutorul?

Văzându-l morocănos, ea pufni în râs.

— Dacă îți dau câțiva oameni care să supravegheze hotarele...

— Adam...

— Vezi, nici nu mă lași să termin ce am de spus. Aș putea cel puțin să te ajut până când problema va fi rezolvată.

— Nu pot să accept...

Dar nu-și termină vorba pentru că buzele lui Adam nu o lăsară să continue.

— Trebuie să mă mulțumesc să privesc cum încerci să te descurci fără să intervin și eu? o întrebă în timp ce mâinile i se plimbau pe trupul ei. Nu-ți închipui cât de mult mă roade neputința asta.

Jillian încercă să se concentreze asupra cuvintelor, dar gura lui îi monopoliză din nou toată atenția. Sărutul arzător îi tăie răsuflarea. Cu toate astea se agăță de el ca să-l prelungească. De fiecare dată când o lua în brațe, o dorință de nestăpânit o cucerea, o elibera de toate preocupările și îi subjuga simțurile. Accepta înlănțuirea pasiunii fără să renunțe însă la setea ei de libertate.

Da, iată ce putea să facă pentru ea: să o ajute să uite, să alunge problemele chiar dacă pentru puțin timp. Iar Adam știa că dacă ea ar fi avut tăria i-ar fi refuzat chiar și această reconfortare. Pentru că se simțea încă prea vulnerabilă ca să se încreadă în cineva. Nu, el nu știa decât un singur mijloc ca s-o oblige să i se dăruiască întrutotul. Atunci o ridică în brațe și îi înăbuși protestele cu un sărut languros.

Jillian înțelese unde o ducea. Se împotrivi instinctiv. Totuși, în adâncul sufletului ei știa că o să-l urmeze oriunde. Dar se temea parcă de situațiile romantice. Căci era atât de ușor să se lase legănată de cuvinte dulci la lumina lumânărilor, să se lase amețită de parfumul unui buchet de flori. Se mai putea oare încrede în zidul de insensibilitate, pe care îl clădise cu răbdare de-a lungul anilor? Nu, nu cu el.

— Te doresc.

Cuvintele scăpate de pe buzele ei fură simțite de buzele lui Adam.

El vroia să o ducă până în cameră. Dar era prea departe. Fără să rupă sărutul, o așeză pe sofa dornic să dea curs incendiului care mocnea în ei.

Aceasta ardoare o liniști. Era adevărată, palpabilă. Căldura buzelor lui, febrilitatea mâinilor lui nu lăsau loc niciunei îndoieli. Simțea dorința fierbând în vinele lui Adam, inima lui răspunzând bătăilor nestăpânite ale inimii ei. Și chiar mâinile nerăbdătoare care o dezbrăcau aduceau un vibrant omagiu puterii pe care o avea asupra lui.

Când palmele lui arzătoare îi atinseră în sfârșit pielea avu impresia unei evadări în afara timpului, în afara spațiului, într-un univers magic alcătuit din senzații pure. Fiecare mângâiere o îndepărta încă puțin de lumea ordonată și practică pe care și-o clădise în jurul ei. Adam trebuia să facă un efort teribil ca să-și stăpânească pornirile. Ea i se oferea într-un asemenea abandon total, într-o asemenea excitare, încît murea de dorința de a o satisface. Niciodată, nici o femeie nu avusese atâta putere asupra lui. Un singur cuvânt, o singură privire ar fi fost de ajuns ca el să-i aparțină cu totul. Cum de nu-și dădea seama? Trupul ei se unduia fluid ca apa, amețitor ca vinul.

Își retrase buzele pe gâtul ei încercând să-și recapete suflul. Mirosul apei de toaletă se amesteca cu parfumul suav al pielii ei. Deodată își aminti de loviturile ei.

— Te mai dor vânătăile?

— Nu-ți face griji.

Jillian îl luă din nou în brațe.

— Nu sunt atât de fragilă, sa știi! El se ridică într-un cot și o privi.

Cum să nu fie fragile ovalul perfect al chipului ei, curba delicată a gâtului, pielea ei diafană? Și acea strălucire din privirea ei când o ținea în brațe, nu îi trăda slăbiciunea?

— Ți se întâmplă uneori, murmură el. Am să ți-o dovedesc.

— Nu!

Dar, fără să-i ia în seamă protestele, buzele lui începură să rătăcească pe trupul ei, urmărindu-i contururile ca și când nu s-ar fi putut sătura de ceea ce vedea. Mângâierile lui deveniseră mai precise, mai minunate încă.

Mai existau oare plăceri pe care el nu i le dezvăluise? I-ar fi plăcut atât de mult să-i răspundă săruturilor. Dar, luate de vârtejul senzual pe care i-l stârnise, puterile o părăsiseră. Nu putea să alunge toropeala voluptuoasă care o învăluia.

Îmbătat de gustul pielii ei, de atingerea mătăsoasă sub degetele lui febrile, Adam își continua mângâierile desfătătoare. Numai suspinele pasionate tulburau liniștea care-i înconjura.

Soarele își trimitea razele piezișe în cameră și marcau inexorabil trecerea timpului. Niciodată nu se simțise atât de aproape de ea.

Răbdător, irezistibil, o purtă până la hotarul lucidității apoi, când înțelese că ea nu poate aștepta mai mult, atinseră împreună culmile dragostei, la capătul unei călătorii minunate care îi lăsă obosiți și satisfăcuți. Întinsă sub el, Jillian observa cum întunericul cuprinde cerul pe nesimțite. I se părea că visase. De ce era oare mai tulburată decât după jocurile de artificii din nopțile precedente? Simțea nedeslușit că trăise o experiență nouă, mai periculoasă.

Adam se lăsă să alunece într-o parte și o trase din nou lângă el.

N-a fost ca altădată, șopti ea.

— Nu, răspunse Adam tulburat la rândul lui.

Era copleșită de dorința de a rămâne lângă el cuminte și supusă. Și tocmai pentru ca să se împotrivească acestei porniri avu nevoie de un imens efort de voință ca să se smulgă de lângă el.

— Nu știu niciodată la ce să mă aștept de la tine, Jillian.

Ea își dădu seama deodată că trebuie să joace strâns.

— Cum asta?

Cu reticență ea se ridică și își îmbrăcă cămașa.

— Ești formidabil, Adam Murdock. De fiecare dată când am impresia ca te cunosc te descopăr altfel.

— Nu e adevărat! protestă el prinzând-o de cămașă înainte ca să se poată încheia. Sunt mereu același.

— Poate...

Îl sărută pe mână și asta avu darul să-l zăpăcească.

— Totuși nu reușesc să te înțeleg niciodată.

— E neapărat nevoie?

— Sunt un om obișnuit.

El o privi o clipă cu gura căscată, în timp ce ea termina cu îmbrăcatul.

— Glumești!

Auzindu-i tonul zeflemitor îi aruncă o privire pe jumătate glumeață, pe jumătate serioasă.

— Deloc. Vreau să știu unde mă aflu, ce am de ales și ce se așteaptă de la mine. Vreau să muncesc și să am grijă de ce este al meu. Nu cer mai mult.

El o cerceta gânditor.

— Te interesează doar munca?

— Altceva nu știu. Îmi place pământul.

— Dar oamenii?

— Nu știu cum să mă port cu oamenii, cu cei mai mulți dintre ei. Nici măcar nu-i înțeleg.

Adam își puse cămașa dar nu se osteni să o încheie.

— Iar eu fac parte din cei pe care nu-i înțelegi, spuse apropiindu-se de ea.

— Doar uneori, murmură ea. Atunci când te doresc te înțeleg mai bine. Altă dată...

Avea impresia că pierde teren și încercă să-i evite privirea.

— Altă dată? întrebă el prinzând-o de umeri.

— Altă dată, nu știu. Nu mă așteptam să simt față de tine acest gen de sentimente.

Adam o mângâia ușor pe umeri. Și el tremura ușor.

— Ce fel de sentimente, Jillian?

— Nu mă gândeam că o să devenim amanți. Nu credeam să am față de tine o asemenea… De ce îi bătea inima gata să-i spargă pieptul? O asemenea dorință, termină ea.

Încerca să pară liniștita dar eforturile erau zadarnice.

— Și eu te-am dorit, Jillian, de când te-am văzut întâia oară. Nu-mi închipuiam că pielea ta ar fi atât de fină, buzele tale atât de senzuale.

— Adam...

El clătină din cap ca să nu-l întrerupă.

— Nu mă așteptam să mă gândesc la tine zi și noapte, să tresar doar auzindu-ți glasul pronunțându-mi numele.

— Te rog.

Ea se eliberă dar Adam îi surprinse deja tulburarea adâncă.

— Jillian! E timpul să auzi ceea ce vreau să-ți spun de atâta vreme: te iubesc, Jillian.

— Nu, nu vreau să te crezi obligat să-mi faci declarații! replică ea cuprinsă de panică. Ți-am spus deja, nu am încredere în vorbele frumoase. De ce vrei cu orice preț să amesteci dorința cu pornirile inimii?

— Pentru că nici pentru tine nu poate să fie vorba doar de o atracție fizică, nu-i așa?

Niciodată nu fusese jignit astfel și nu încercase o asemenea durere. Își mărturisise dragostea unei femei, singura femeie pe care o iubise vreodată.. Și ea îi răspundea cu detașare că nu vroia dragostea lui, că nu aștepta de la el decât plăcerea.

— Răspunde-mi, Jillian!

— Nu, nu e adevărat. Dar mă gândeam ca tu...

Vai! De ce trebuia să strice totul? Chiar în momentul în care crezuse că puteau în sfârșit să ajungă la o înțelegere.

— Nu știu ce vrei, dar nu-mi cere ceea ce nu pot să-ți dau.

Strânsoarea degetelor lui slăbi treptat. Apoi își încheie nasturii cămășii cu o aparentă indiferență.

— Cred că ai ceva de gheață în tine. Dacă nu cauți decât puțină căldură și companie, nu-ți va veni greu să găsești. Eu unul nu mă mulțumesc doar cu atât.

Îl văzu ieșind afară, auzi zgomotul motorului care rupse tăcerea. Soarele dispărea dincolo de orizont.

# CAPITOLUL DOISPREZECE

Adam își petrecu următoarele trei săptămâni în tabăra de campanie împreună cu oamenii lui. Călărea de dimineață până seara și înghițea mai mult praf decât mâncare. Dar chiar și atunci când se întorcea în tabără, mort de oboselă, imaginea lui Jillian nu înceta să-l chinuiască.

Când nu era de față, oamenii se plângeau că era mereu morocănos. Trebuia să fie o femeie la mijloc. Doar o asemenea creatură putea să împingă un bărbat la marginea disperării! Numele lui Jillian Baron era pe buzele tuturor. Baron și Murdock, cele două clanuri nu se înțeleseseră niciodată. O asemenea alianță nu avea nici un viitor.

Când comentariile ajungeau la urechile lui, Adam nu schița nici un gest. Venise la câmp să muncească și avea de gând să se consacre cu totul, lucrului. Nimic altceva decât muncă fizică, încercând să-și alunge gândurile negre. Doar nu avea de gând să se lase înjosit de o femeie!

Adam mai înfipse un țăruș în pământ. Cămașa era leoarcă de sudoare. Dacă Jillian nu vroia dragostea lui, atunci o va dărui alteia. Era prima oară când iubea cu adevărat dar asta nu însemna că nu va mai iubi niciodată.

Unde găsise oare această așa-zisa slăbiciune, această pretinsă vulnerabilitate pe care i-o atribuia?

Jillian era tare ca o piatră, rece ca un bloc de gheață. Nu se gândea decât la interesul ei. Își făcea mai multe griji pentru vite decât pentru sentimentele pe care i le arătase el. Și totuși era îndrăgostit nebunește de ea. Apucă și trase furios sârma ghimpata care îi sfâșie mănușa și i se înfipse în carne. Trase o înjurătură. Trebuia să-și învingă durerea.

Făcând o pauză, privi de jur împrejur câmpia care îl înconjura. Era proprietatea lui. Pajiști verzi care se întindeau cât cuprindea privirea. Soarele strălucea pe un cer fără nici un nor. Cele câteva sute de hectare pe care le deținea nu îi erau de ajuns? Vitele lui erau frumoase și bune fătătoare, vițeii creșteau văzând cu ochii. În câteva săptămâni avea să le adune și să le ducă la târgul de la Miles City. Când totul se va termina vor sărbători cu toții încununarea tuturor eforturilor din ultima vreme. Și el se va bucura alături de toți ceilalți.

O, Doamne! Ar fi dat jumătate din ce avea ca să nu se mai gândească la ea, măcar o zi!

Când se lăsă înserarea, Adam făcu un duș în coliba special amenajată, ca să dea jos praful și sudoarea adunate toată ziua. În aer plutea un miros ademenitor de carne prăjită la grătar. Cineva cânta un cântec de dragoste ciupind ușor strunele unei chitare.

Cu toate că muncise toată ziua, n-avea nici un pic de poftă de mâncare. Dar știa că trebuie să mănânce ca să-și recapete forțele. După ce de bine de rău înghiți ceva, Adam se retrase mai departe de focul de tabără în timp ce majoritatea celorlalți se apucă de obișnuita partidă de poker. Se rezemă cu spatele de un pom și încercă să nu se gândească la nimic. Dar, fără să-i dea pace, imaginile i se perindau prin fața ochilor...

Jillian spumegând de furie după plonjonul în iaz; Jillian mângâind vițelul cu grija unei mame iubitoare; Jillian plângând în brațele lui pierderea vitelor; Jillian cea blândă, Jillian cea mânioasă. Dar cu tot caracterul ei schimbător, nu putea să nu o iubească. Adam bău o înghițitură zdravănă de bere. Nu i se mai întâmplase niciodată să fie copleșit de frământările dragostei. Le lăsa bucuros în seama poeților. Dar, cel mai bine era să șteargă cu buretele tot ce a fost și să o ia de la capăt. Nici nu își termină bine gândul și își înăbuși o înjurătură. Pe cine vroia să înșele? O dorea. Poate nu chiar așa cum ar fi vrut, dar știa că nu îi era deloc indiferentă. Pentru prima oară, după săptămâni întregi începu să se gândească serios la situația lui.

În definitiv, poate abandonase partida prea devreme? Se recunoscuse învins înainte de a da cărțile pe față. Nu era stilul lui. Își împinse gânditor pălăria pe spate și începu să contemple cerul înstelat. Tânăra femeie era obișnuită ca toată lumea să cedeze capriciilor ei. Acum venise vremea să o înfrunte.

Nu, nu va îngenunchea în fața ei irnplorându-i iertarea. Dar se va întoarce să o vadă, își promise cu un zâmbet răutăcios. Jillian o să-i dea ceva bătaie de cap dar până la urmă tot el va avea ultimul cuvânt.

— Hotărât lucru, nu prea am noroc, interveni un glas străin.

Adam își coborî privirea și îl văzu pe Jensen apropiindu-se de el. Îi oferi o bere noului venit, încercând în același timp să-i schițeze în gând portretul. Cowboyul lucra la Double M numai de un an, dar se vedea că nu era un novice. Se arăta a fi un tip singuratic și fără înclinații către discuții sau confidențe. Doar cizmele tocite și șaua lustruită de ani de călărie erau mărturia trecutului său. Nu putea să-i precizeze vârsta, dar ghicea în ridurile care îi făceau chipul și măi șters că îndurase soarele multor veri ca angajat pe pământuri care nu îi aparțineau.

— Ce e, nu-ți merge jocul? îl întrebă Adam prietenește în timp ce cowboyul încerca să-și răsucească o țigară.

Băgă de seamă că degetele lui Jensen tremurau ușor.

— Nu, și asta ține de o săptămână întreagă.

Își aprinse un chibrit și zâmbi îngândurat.

— Din păcate mă fură jocul și nu știu să mă opresc.

Bău o gură de bere și îl privi pe Adam pieziș. Era clar că își făcea curaj ca să abordeze subiectul care îl preocupa.

— Am impresia că tu, dimpotrivă, câștigi mereu.

— Nu am de ce să mă plâng.

Mai devreme sau mai târziu iată unde vroia să ajungă.

— Norocul e schimbător, spuse Jensen, ștergându-se la gură cu dosul palmei. Nu se poate spune că le-a zâmbit prea mult Baronilor în ultima vreme. Vorbesc de furtul de vite, continuă el răspunzând privirii întrebătoare pe care i-o aruncă Adam. Cineva a obținut un câștig frumos din toată povestea asta.

Glasul cowboyului trăda o vădită amărăciune. Cu o atitudine degajată, Adam mai desfăcu o sticlă și i-o întinse.

— Nimic nu e mai ușor decât să câștigi atunci când nu plătești marfa. În orice caz cel care a dat lovitura asta a făcut o treabă foarte frumoasă.

— Asta cam așa e!

Jensen trase adânc din țigară. Auzise vorbindu-se de o posibilă legătură între Adam și Jillian Baron dar nu dădea crezare zvonurilor. Rivalitatea dintre cele două familii dura de prea multă vreme ca să poată înceta așa deodată. Și apoi, o asemenea eventualitate nu se potrivea cu planurile lui.

— Bănuiesc că dincolo de hotarul lor, nimeni nu se îngrijorează prea mult de soarta Baronilor.

Adam își întinse picioarele, apoi le așeză unul peste altul. Borul pălăriei îi ascundea chipul.

— Fiecare pentru el.

Jensen își umezi buzele.

— Se spune că bunicul tău nu se dădea în lături și se mai servea din când în când din șeptelul Utopiei.

— Vorbește lumea.

Jensen mai trase un gât de bere.

— Se pare că li s-a furat un vițel de sub nas. Un vițel al faimosului lor campion.

— Frumoasă lovitură!

Adam începea să înțeleagă că Jensen nu venise pur și simplu să-i ceară un avans din leafă cum crezuse la început.

— Sper să nu-l vândă pentru carne, adăugă el. Promite să devină un exemplar la fel de frumos ca taică-su. Ar fi păcat de irosit un asemenea exemplar.

— Așa mă gândeam și eu, spuse cowboyul cu glas șovăitor. Că te interesează taurul Baronilor… sau urmașii lui.

Adam își împinse pălăria pe ceafă și îl privi plin de interes.

— Sunt întotdeauna în căutarea unei afaceri bune. Ai avea să-mi propui vreuna?

Jensen îl observă câteva clipe.

— Poate.

Jillian încetini trecând prin fața căsuței albe. Goală. Ce era de mirare? Chiar dacă s-ar fi întors de pe pășuni, nu ar fi fost acasă acum, în miezul zilei. Dar la urma urmei ce căuta ea pe pământul lui Murdock când o aștepta atâta treabă pe domeniul ei? Nu ar fi trebuit să vină. Totuși, dacă Adam mai întârzia mult să se reîntoarcă la ranch, risca să se facă de râs ducându-se să-l întâlnească în tabără.

Niciodată nu trăise săptămâni mai groaznice ca acestea, ultimele trei. Făcuse totul încercând să se convingă că nu îl iubește. Numai că atunci când îl știa plecat departe parcă se rupea ceva în sufletul ei.

Cum putuse să se îndrăgostească de un bărbat atât de independent, atât de încăpățînat. Dar poate că era sincer. Poate cuvintele lui nu erau niște simple vorbe goale. Dacă și el îi împărtășea dragostea? Opri mașina în fața intrării și oftă adânc. Dacă o iubea într-adevăr, atunci de ce nu era aici? Nu ar fi trebuit să se lase în voia lui. Întotdeauna fusese decepționată când avusese încredere în bărbați. Îi întorseseră spatele și se îndepărtaseră de ea. Dacă ar fi putut să-l revadă măcar pentru o clipă...

— Ai de gând să-ți petreci toată dimineața în mașină?

Jillian tresări și se întoarse spre verandă. Paul Murdock se apropia de ea cu pași șovăitori. Femeia coborî din Jeep și urcă scările verandei căutând înfrigurată un motiv pentru vizita ei.

— Așează-te, o îndemnă bătrânul fără să-i lase timp pentru justificări.

Îi arătă cu mâna o masă de grădină înconjurată cu scaune.

— Karen pregătește ceaiul.

— Mulțumesc.

Jillian se așeză pe un scaun și încerca cu disperare să spună ceva.

— Nu s-a întors încă, începu Murdock după ce se instală într-un fotoliu. Nu e nevoie să te ascunzi, fetițo. N-am îmbătrânit degeaba și nu sunt orb. De-a ce vă jucați voi doi?

— Paul!

Karen apăru pe verandă purtând o tavă cu serviciul de ceai.

— Viața ei intimă nu te privește.

— Viața ei intimă! continuă ironic bătrânul. Îi dă târcoale băiatului meu.

Jillian sări de pe scaunul ei.

— Nu dau târcoale nimănui. Atunci când vreau ceva merg drept la țintă, fără ocolișuri.

Bătrânul se răsuci pe scaun și izbucni în râs.

— Îmi placi, fetițo. Are o mutrișoară nostimă, nu-i așa, Karen?

— E o fată încântătoare.

— Mulțumesc.

Cât de cât îmblânzită, Jillian se așeză din nou.

— Vroiam doar să-i amintesc fiului vostru de promisiunea pe care mi-a făcut-o în legătură cu Samson și Dalila.

— Să nu-mi spui că nu ai putut să găsești un pretext mai bun.

— Paul, te rog.

Karen se așeză pe brațul fotoliului și își așeză o mână pe umărul soțului ei.

— Îndrăznești să spui că băiatul meu nu te interesează? întrebă bătrânul amenințător agitând vârful bastonului în direcția tinerei.

— Domnule Murdock, replică Jillian cu o politețe de gheață, Adam și-a luat niște angajamente…

— N-am timp de pierdut cu baliverne, i-o tăie Murdock. Fetițo, acum privește-mă în ochi. Dacă susții că nu ai nici un sentiment pentru fiul meu, nu mai insist și atunci putem discuta liniștiți despre vreme.

Jillian se pregăti să vorbească dar se răzgândi cu un suspin resemnat.

— Când se întoarce? murmură ea. Sunt trei săptămâni de când nu am nici o veste de la el.

— Se va întoarce când va înceta să mai fie atât de încăpățînat ca tine.

— Nu știu ce să fac.

Abia se stinseră cuvintele pe buzele ei și, dându-și seama ce spusese deschise ochii mari. Niciodată până acum nu se recunoscuse atât de neajutorată.

— Cum să te ajutăm? întrebă cu blândețe Karen.

Jillian își ridică ochii și îi privi pe amândoi.

Bărbatul bătrân și fermecătoarea lui soție. Mâinile lor se uneau pe mânerul bastonului. Rareori avusese prilejul să admire o imagine a înțelegerii perfecte născute dintr-o dragoste sinceră. Și își dădu seama deodată că așa vroia să ajungă și ea împreună cu Adam.

— Stau și mă gândesc cum.

— Dacă nu mă înșel, spuse Paul Murdock arătând spre Jeep, mașina asta poate să te ducă fără greutate până la tabăra lui.

— Nu pot să fac eu primul pas. Relația noastră ar fi compromisă de la început.

— Ce minte de catâr, mormăi Murdock.

Un zgomot de motor le întrerupse conversația.

Când îl recunoscu pe Jim la volan, Jillian coborî scările terasei și se apropie de mașină încruntându-și sprâncenele.

— Bună ziua, doamnă. Domnule.

Își ridică politicos pălăria dar nu coborî din mașină.

— Am noutăți, Jillian.

— Ce s-a întâmplat?

— Tocmai a sunat șeriful. A găsit vițelul furat, undeva la o sută de kilometri spre sud. Vrea să te duci să-l identifici.

Mâinile lui Jillian se încleștară de portiera mașinii.

— Unde?

La ferma bătrânului Larraby. Te conduc acolo imediat.

— Lasă-ți Jeepul aici, se oferi Murdock. Voi trimite un om să ți-l aducă.

— Mulțumesc.

Fără să mai piardă o clipă, se urcă în mașină alături de Jim.

— Să mergem. Cine l-a anunțat pe șerif? întrebă Jillian când porniră.

— Adam Murdock.

— Adam?

— Chiar el, răspunse Jim încântat de efectul pe care îl avea această revelație asupra femeii.

— Cum a putut să...? Am înțeles că nu a părăsit tabăra de câteva săptămâni.

— Lasă-mă să vorbesc și o să-ți explic.

Jillian reuși cu mare greutate să-și stăpânească nerăbdarea. Se înfipse bine pe locul ei și își încrucișă brațele.

— Te ascult.

— Se pare că unul din oamenii lui Murdock a participat la furt. Un tip care se numește Jensen. Nu a fost mulțumit cu partea care i-a revenit, pe care a pierdut-o de altfel cu ușurință la poker. S-a gândit că dacă au putut sa fure trei sute de vite și să scape nepedepsiți, nu va fi nici o problemă să mai ciupească una în plus.

— Sărmanul vițel!

— A înțeles imediat valoarea animalului și l-a dus la ferma lui Larraby așteptând ocazia să-l vândă la un preț bun. Lucrase acolo înainte ca bătrânul să dea faliment. Foștii lui complici au aflat de tărășenie și așa Jensen s-a hotărât să scape cât mai repede de vițel. Ieri seară a încercat să i‑l vândă lui Adam Murdock.

Trebuia să mai adauge încă un serviciu pe lunga listă a serviciilor pe care i le făcuse Adam până acum. Îi era greu să lupte de la egal la egal cu un om față de care era datoare vândută.

— Dacă este vorba de vițelul nostru și dacă Jensen este implicat înseamnă că nu va mai dura mult până când vom pune mâna pe toată banda.

— Șeriful a descoperit deja filiera. L-a arestat pe Joe Carlson.

— Cum?

Uluită, Jillian se întoarse pe locul ei și îl privi pe Jim cu o expresie năucită.

— Joe Carlson?

— Și-a cumpărat pământ în Wyoming. Din câte am putut să înțeleg, vitele se află deja acolo.

— Joe?

Din nou își fixă privirea asupra drumului. Iată cum se înșelase încrezându-se în cine nu trebuia. Și cât se lăuda cu intuiția ei! Clay nu vroia să-l angajeze, dar ea insistase. Fusese una dintre primele hotărâri importante pe care le luase la Utopia și, după cum vedea acum, una dintre cele mai grave greșeli.

— Și pe mine m-a păcălit, spuse Jim ca și când i-ar fi citit gândurile. Dar se pricepea bine la vite. Mai bine decât mă pricep eu la oameni.

— Eu am insistat să-l angajez!

— Dar eu am lucrat cu el. Și nu l-am suspectat nici o clipă că face un joc dublu. M-a tras pe sfoară, mormăi cowboyul. Pe mine, Jim Haley!

Atitudinea lui ofensată avu darul să o înveselească pe Jillian. La urma urmei, era prea târziu pentru regrete. Avea să-și recupereze vitele și să vegheze să se facă dreptate. La târgul de la Miles City urma să obțină beneficiile pe care și le propusese. Poate avea să-și permită în sfârșit să-și cumpere un Jeep nou.

— De la șerif ai aflat toate astea?

— Nu. De la Adam Murdock. A trecut pe la ranch imediat după ce ai plecat.

— Aha, a trecut pe la ranch! spuse Jillian pe un ton voit detașat dar care nu îl păcăli pe Jim.

— A tras o fugă ca să mă pună la curent.

— Altceva... Altceva n-a mai spus?

— Ba da. A spus că are multe de făcut. E un om foarte ocupat.

— Of!

Jillian se întoarse către fereastră privind gânditoare peisajul, iar Jim profită ca să zâmbească nestingherit.

Îl așteptă până noaptea târziu. Ar fi putut cel puțin să o sune ca s-o asigure că totul se petrecuse bine. Jillian își pregătise o duzină de discursuri. În zadar. Telefonul rămânea cu încăpățânare mut, iar câmpia dezolant de liniștită.

Când simți că nu mai poate suporta, că îi vine să urle, Jillian se hotărî să se ducă în grajd și să pună șaua pe Dalila.

— Ah, bărbații ăștia! Dacă astea sunt regulile jocului, eu una mă las păgubașă.

Încălecă iapa și porni ca o săgeată în noapte. Plimbarea nocturnă îi limpezea gândurile. O zi atât de agitată ar fi pus la grea încercare nervii oricui. Recuperarea vițelului o consolase oarecum pentru trădarea lui Joe Carlson. Acesta dăduse dovadă de o abilitate diabolică, îndreptând toate bănuielile spre Murdock pentru ca să poată opera nestingherit. Până când avea să-i găsească un înlocuitor, Jillian trebuia să muncească de două ori mai mult.

„Cu atât mai bine!” își spuse ea. Munca în plus îi va acapara tot timpul și atenția. Nu va mai avea când să se gândească la Adam Murdock. Și dacă voia să o vadă, știa foarte bine unde o poate găsi. În orice caz, părăsind-o în urmă cu trei săptămâni, Adam le făcuse un serviciu amândurora. În felul ăsta evitaseră să ajungă la situații și mai neplăcute. Acum își urma fiecare drumul așa cum îi era scris. Bineînțeles avusese și ea câteva momente de slăbiciune, așa cum fusese chiar în dimineața aceea vizita la Double M. De acum încolo, cel puțin câteva săptămâni va fi prea ocupată ca să se gândească la Adam Murdock și la visele lui imposibile.

Jillian își dădu seama la un moment dat că iapa pe care o lăsase să gonească în voia ei o purta către iaz. Dar asta nu o contrarie deloc. În ciuda amintirilor pe care i le trezea, acest loc rămânea pentru ea o oază de liniște în care se refugia de fiecare dată când voia să fie singură.

Luna plină poleia câmpia cu reflexe argintii. Jillian punea toropeala care o cuprinsese pe seama oboselii de peste zi. De ce oare o încerca un sentiment de tristețe azi, când reușise în sfârșit să-și recupereze avutul? Totuși, în adâncul sufletului era nefericită.

Când văzu luna palidă reflectându-se pe suprafața ușor vălurită, lăsă calul la pas. Doar zgomotul copitelor tulbura liniștea nocturnă. Jillian auzi armăsarul chiar înainte ca Dalila să-i fi simțit prezența... Cu inima bătând să-i spargă pieptul opri iapa care fremăta nervoasă.

Adam apăru din spatele unui desiș și se apropia fără să spună o vorbă. Știa că va veni și ea. Mai devreme sau mai târziu. Bineînțeles, ar fi putut să aștepte vizita ei sau să se ducă la ea. Dar acest teren neutru i se părea mai potrivit pentru reîntâlnire.

E mai bine să-l înfrunte acum și să termine cât mai repede, își spuse Jillian descălecând. Simți că are palmele umede. Nimic nu ar fi putut să o enerveze mai mult. Într-o liniște apăsătoare făcu câțiva pași ca să-și lege iapa. Când se întoarse se trezi nas în nas cu Adam care o urmase în umbră fără un zgomot, ca o pisică sălbatică.

— Iată-te din nou!

Adam o privi serios dar și amuzat în același timp.

— Credeai că nu mă voi întoarce? Așa cum prevăzuse, Jillian își înălță bărbia.

— Nu mi-am făcut probleme.

— Nu?

Adam îi zâmbi iar zâmbetul lui ar fi trebuit să o pună în gardă. Pentru că imediat o prinse în brațe și o sărută. Se aștepta ca să se împotrivească măcar puțin, dar ea îi răspunse sărutului cu patimă.

Când o îndepărtă puțin, Jillian se agăță de el și își ascunse fața la pieptul lui. Era copleșită de fericire. Nu îl pierduse, încă.

— Strânge-mă în brațe, murmură ea. Te rog, numai o clipă.

Cum putea oare să treacă de la furie la tandrețe în interval de câteva secunde? Adam nu reușise încă să înțeleagă, dar nu pierdea speranța s-o facă într-o zi.

Când își mai reveni în fire Jillian se îndepărtă puțin.

— Țin să-ți mulțumesc pentru ajutor. Jim mi-a povestit totul.

— Hai să nu mai vorbim despre vite.

— Nu, ai dreptate.

Își împreună mâinile și îi întoarse spatele. Da, era timpul să abordeze subiectul care o interesa cu adevărat.

— M-am gândit mult la cele ce s-au întâmplat, la ce mi-ai spus la ultima noastră întâlnire…

De ce nu-și mai găsea cuvintele? Ce se întâmplase cu toate discursurile frumoase pe care le pregătise, discursuri pline de cumpătare și logică? Își frământa mâinile fără încetare.

— Adam, continui să nu am încredere în declarațiile tale de dragoste. Pentru mine, cuvintele nu înseamnă nimic.

Îl înfruntă ca și cum se temea că nu i-a remarcat provocarea că nu îi dovedește dorința prin fapte. Dar el o privea nemișcat. „Cât de calm este” își spuse ea. Totuși ochii lui Adam străluceau în lumina clarului de lună ca ai unui motan în călduri.

— Doar un singur bărbat nu mi-a înșelat încrederea: Clay. Știam că mă iubește fără să fie nevoie vreodată să mi-o mărturisească.

— Eu nu sunt nici Clay, nici taică-tu. Și nimeni nu te va iubi niciodată așa cum te iubesc eu.

Se apropie de ea. Instinctiv, ea bătu în retragere.

— De ce ți-e teamă, Jillian?

— Nu mi-e teamă.

Adam se apropie și mai mult.

— Nu minți.

— Ei bine, așa e, mi-e teamă.

Vorbise fără să vrea. Dar odată pornită nu mai putea să se oprească.

— Mi-e teamă că într-o bună zi nu o să mă mai iubești, că o să-țj dai seama că nu m-ai iubit niciodată. Am dus o viață cât se poate de retrasă dar când te-am cunoscut, toate măsurile mele de prevedere au sărit în aer și acum sunt pe de-a-ntregul la discreția ta. Se împlinesc trei săptămâni de când trăiesc în așteptarea întoarcerii tale.

Jillian respira sacadat. Adam o mângâie ușor pe umăr.

— Și acum, dacă m-am întors?

— N-aș putea să mai suport să pleci din nou. Își puse o mână pe piept încercând să-și potolească bătăile inimii. Adam o strânse la piept.

— Jillian, nu înțelegi că riscul e împărțit?

— Poate. Dar sunt convinsă că avem amândoi aceeași speranță.

— Tu ce speri?

Femeia își umezi buzele înainte de a răspunde:

— Să devin soția ta.

Surpriza care se citea pe chipul lui Adam o făcu să exclame plină de ciudă:

— Du-te dracului!

Apoi îi întoarse spatele și porni hotărâtă spre cal. Adam o urmă, o prinse de mijloc și o ridică, în timp ce ea se zbătea să scape din strânsoare.

— Câtă susceptibilitate! exclamă Adam înainte de a o trânti la pământ. Am impresia că n-am ajuns la capătul tuturor necazurilor cu tine.

Cu o răbdare îngerească, așteptă ca ea să-și epuizeze întreg repertoriul de insulte.

— Voiam doar să-ți propun să te căsătorești cu mine, dar nu m-ai lăsat să-ți explic motivele surprizei mele.

În timp ce îl asculta uluită, Adam o privea tandru.

— Ești adorabilă. Nu, nu protesta. Vreau să-ți repet asta, întreaga viață. Așa că, ai face bine să te obișnuiești, de acum.

— Îți râzi de mine, spuse ea. Dar el o întrerupse brusc:

— Râd de noi amândoi.

Îi atinse buzele cu tandrețe înainte de a o săruta cu pasiune.

— Acum...

Când fu sigur că renunțase la luptă, îi eliberă încheieturile cu prudență.

— Îți dau opt zile ca să-ți pregătești plecarea.

— Plecarea?

— Fără discuții. În sfârșit, avem o săptămână ca să ne căsătorim.

Jillian stătea acum perfect imobilă. Plutea ca pe un nor, de fericire.

— O căsătorie nu durează o săptămână.

— A noastră, da. Când o să ne întoarcem…

— De unde?

— N-are importanță de unde, numai să ajungem să fim singuri, în fine.

Ea-și apăsă buzele pe obrazul lui.

— Uită-te la mine și mai spune-mi că mă iubești.

— Te iubesc. Cu toate că-ți urăsc caracterul infam.

— Da, cred că ești sinceră.

Închise ochii o clipă. Când îi deschise, chipul ei radia de fericire.

— Este greu să te încrezi în cuvântul unui Murdock, dar o să risc.

— Și cât valorează cel al unui Baron?

— Aur, răspunse ea ridicându-și bărbia cu mândrie. Te iubesc, Adam Murdock. Nu sunt sigură că am să fiu o soție perfectă sau o asociată prea bună, dar te iubesc.

El surâse și din nou, gurile li se uniră într-un sărut arzător.

— Ce o să se întâmple când o să ne întoarcem?

— Tu ai un ranch, iar eu altul. Nimic nu ne obligă să le conducem împreună. Dimpotrivă, se pune o problemă, aceea a coabitării. Nu cred că ții să te instalezi la mine, și nici eu la Utopia. Și atunci, o să ne construim propria noastră locuință, acolo unde ne vom crește copiii.

„Copiii!” Ce frumos sună acest cuvânt în urechile ei.

— Unde o să ne construim casa?

El privi peste umărul tinerei femei și contemplă liniștea întinderii de apă, câmpia adormită, atât de calmă, atât de senină.

— Aici, chiar peste această afurisită linie de hotar.

Jillian își încolăci mâinile în jurul gâtului lui, râzând.

— Care hotar?